# Sirakin Kirja

Jeesuksen, Sirakin Pojan, Viisaus Kreikankielisen Tekstin Mukaan

## Johdanto

Jumalan laissa, profeettakirjoissa ja niiden
jälkeisissä kirjoituksissa meille on annettu
paljon arvokkaita asioita, ja niiden takia
meidän tulee ylistää Israelia kaikesta siitä
opista ja viisaudesta, joka sillä on. Ei
kuitenkaan riitä, että ne, jotka lukevat näitä
kirjoituksia, lisäävät vain omaa tietämystään;
uusia tietoja tavoitellessaan heidän tulisi
puhumalla ja kirjoittamalla auttaa niitä, joille
kirjoitukset eivät aukea.

Isoisäni Jeesus, joka jo pitkään oli
omistautunut lain, profeettojen ja muiden isiltä
perittyjen kirjoitusten lukemiseen ja perehtynyt
niihin tarkoin, halusikin antaa viisautta ja
kasvatusta koskevaan tietämykseen oman lisänsä,
jotta opinhaluiset myös hänen ajatuksiaan
tutkistelemalla pääsisivät yhä paremmin selville
siitä, mitä lain mukainen elämä on.

Pyydän teitä nyt hyväntahtoisesti ja
tarkkaavasti tutustumaan tähän kirjoitukseen ja
olemaan pitkämielisiä, jos näyttää siltä, että
minä ponnisteluistani huolimatta en ole
onnistunut kääntämään kaikkia ilmauksia oikealla
tavoin. Se, mikä alun perin on kirjoitettu
hepreaksi, ei näe ole enää sama, kun se on
käännetty toiselle kielelle, eikä näin ole
ainoastaan tämän kirjoituksen laita: myös laki,
profeetat ja muut pyhät kirjoitukset ovat
käännettyinä hyvinkin erilaisia kuin
alkuperäisessä asussaan.

Kun kuningas Euergeteen
kolmantenakymmenentenäkahdeksantena
hallitusvuotena saavuin Egyptiin ja jäin sinne
melko pitkäksi aikaa, panin merkille, että
opetus oli siellä erinomaista ja minulle tuttua.
Niinpä katsoin, että minun tulisi puolestani
aikaani ja vaivojani säästämättä kääntää tämä
kirja. Työtä tehdessäni valvoin monet yöt ja
uurastin parhaan taitoni mukaan, jotta saisin
käännökseni valmiiksi ja voisin antaa kirjan
myös niiden käyttöön, jotka asuvat vieraassa
maassa mutta haluavat saada opetusta ja ovat
valmiit elämään lain mukaan.

## Viisauden Olemus (1)

### Viisauden Alkuperä

Luku 1

1.  Kaikki viisaus tulee Herralta, hänen luonaan
    sillä on ikuinen sijansa.

2.  Kuka voisi laskea meren hiekkajyvät,
    sadepisarat ja ikuisuuden päivät?

3.  Kuka voisi selvittää taivaan korkeuden, maan
    laajuuden ja syvyyksien pohjan? Kuka
    viisauden?

4.  Ennen kaikkea muuta luotiin viisaus, jo
    aikojen alussa ymmärrys ja järki.

5.  Viisauden lähde on Jumalan sana
    korkeuksissa, viisauden teille ohjaavat
    ikiaikaiset käskyt.

6.  Kenelle on paljastettu, mistä viisaus on
    peräisin? Kuka tuntee sen nerokkaat
    suunnitelmat?

7.  Kenelle on ilmoitettu, mitä viisaus ja
    ymmärrys on? Kuka hallitsee tietämyksen,
    jonka se on kerännyt?

8.  Vain yksi on viisas. Mahtavana ja
    pelottavana hän istuu valtaistuimellaan.

9.  Hän on Herra. Hän loi viisauden, tarkasteli
    sitä, määritti sen mitat ja vuodatti sitä
    koko luomakuntaan,

10. jakoi anteliaasti kaikille eläville. Ne,
    jotka häntä rakastavat, saavat viisautta
    runsain mitoin.

    On viisasta ja kunniakasta rakastaa Herraa;
    ne, joille viisaus ilmaisee itsensä, saavat
    sen Herralta, jotta näkisivät hänet.

### Viisaus Ja Jumalanpelko

11. Jumalanpelko on ylistyksen ja ylpeyden aihe,
    ilon lähde ja riemun seppele.

12. Jumalanpelko täyttää sydämen ilolla, se tuo
    onnen, riemun ja pitkän iän.

    Jumalanpelko on Herran lahja, se pitää
    askeleet rakkauden poluilla.

13. Jumalaa pelkäävän käy lopulta hyvin,
    kuolinpäivänään häntä ylistetään.

14. Viisauden alku on Herran pelko, jo
    äidinkohdussa on viisaus annettu häneen
    uskoville.

15. Ihmisten pariin se on tehnyt iäti pysyvän
    pesänsä, heidän jälkeläisensä on uskottu sen
    huomaan.

16. Viisauden täyttymys on Herran pelko, viisaus
    juovuttaa seuraajansa hedelmillään.

17. Se täyttää heidän kotinsa aarteillaan ja
    heidän varastonsa antimillaan.

18. Viisauden seppele on Herran pelko, siitä
    versovat rauha ja hyvä terveys.

    Näillä lahjoillaan Jumala tuo menestystä,
    mutta eniten voivat ylpeillä häntä
    rakastavat.

19. Viisaus vihmoo maan päälle tietoa ja
    ymmärrystä ja kohottaa seuraajansa kunniaan.

20. Viisauden juuri on Herran pelko, sen
    oksistona pitkä ikä.

21. Herran pelko pitää synnit loitolla, Herraa
    pelkäävä välttää kaiken vihan.

22. Väärämielistä vihaa ei voi puolustaa; vihan
    valtaama ihminen ajautuu tuhoon.

23. Pitkämielinen malttaa odottaa oikeaa aikaa
    ja saa lopulta riemuita.

24. Hän salaa ajatuksensa, kunnes oikea aika
    koittaa; silloin hänen viisauttaan kiitetään
    yleisesti.

25. Viisauden kammioissa on viisaita mietteitä,
    mutta syntiselle jumalanpelko on kauhistus.

26. Jos haluat viisautta, seuraa Herran käskyjä;
    kun niin teet, saat häneltä viisauden.

27. Herran pelko opettaa ja kasvattaa, usko ja
    nöyryys ovat hänelle mieleen.

28. Älä suhtaudu torjuvasti Herran pelkoon äläkä
    lähesty häntä vilpillisin mielin.

29. Älä teeskentele, kun puhut toisten kanssa;
    mieti silti, kuinka asetat sanasi.

30. Älä ylvästele, ettet kompastuisi ja
    saattaisi itseäsi häpeään. Herra paljastaa
    salaisuutesi ja nöyryyttää sinua koko
    seurakunnan nähden, jos tulet hänen eteensä
    pelkoa tuntematta, vilpillisesti, sydän
    valhetta täynnä.

## Viisaus Yksityisen Ihmisen Elämässä (2–23)

### Ihmisen Kestävyyttä Koetellaan

Luku 2

1.  Poikani, jos ryhdyt palvelemaan Herraa,
    valmistaudu siihen, että sinua koetellaan.

2.  Ole vilpitön, pysy lujana äläkä hätäänny,
    kun joudut ahdinkoon.

3.  Pysy lähellä Herraa, älä päästä hänestä
    irti, niin lopulta kaikki on parhain päin.

4.  Ota vastaan kaikki, mikä osallesi tulee, ole
    kärsivällinen, kun sinua nöyryytetään.

5.  Kulta koetellaan tulessa, Jumalan valitut
    nöyryytyksen uunissa.

    Kun sairaus tai köyhyys ahdistaa, luota
    häneen.

6.  Luota häneen, niin hän pitää sinusta huolen,
    pysy oikeilla teillä ja pane toivosi häneen.

### Herra On Armollinen

7.  Te, jotka pelkäätte Herraa, odottakaa hänen
    laupeuttaan; älkää poiketko tieltä, ettette
    kompastuisi.

8.  Te, jotka pelkäätte Herraa, luottakaa
    häneen, niin ette jää palkkiotta.

9.  Te, jotka pelkäätte Herraa, odottakaa
    kaikkea hyvää, ikuista riemua ja hänen
    laupeuttaan.

    Häneltä saatte palkkioksi ikuisen ilon.

10. Katsokaa menneiden aikojen ihmisiä: Onko
    yksikään Herraan luottanut joutunut
    pettymään? Onko yksikään jumalanpelossaan
    luja joutunut hylätyksi? Onko yksikään
    Herraa avukseen huutanut jäänyt apua vaille?

11. Herra on laupias ja armahtava, hän antaa
    synnit anteeksi ja pelastaa ahdingosta.

12. Voi arkoja sydämiä ja voimattomia käsiä, voi
    syntistä, joka kulkee kahta tietä!

13. Voi sydäntä, joka voimattomuudessaan ei
    usko! Sillä ei tule olemaan varjelusta.

14. Voi teitä, jotka olette antaneet periksi!
    Mitä teette, kun Herra vaatii teidät
    tilille?

15. Herraa pelkäävät eivät uhmaa hänen
    käskyjään, häntä rakastavat seuraavat hänen
    tietään.

16. Herraa pelkäävät pyrkivät täyttämään hänen
    tahtonsa, häntä rakastavat saavat laista
    kaiken ravintonsa.

17. Herraa pelkäävät pitävät sydämensä avoinna,
    he kumartavat nöyrästi häntä ja sanovat:

18. ”Me haluamme jättäytyä Herran käsiin, emme
    ihmisten, sillä niin kuin on hänen valtansa
    suuri, niin on myös hänen armonsa.”

### Kunnioita Isääsi Ja Äitiäsi

Luku 3

1.  Kuunnelkaa, lapset, isänne opetuksia, eläkää
    niiden mukaan, niin teidän käy hyvin.

2.  Herra on asettanut isän lastensa yläpuolelle
    ja vahvistanut äidin oikeudet poikiin
    nähden.

3.  Joka isäänsä kunnioittaa, sovittaa syntinsä,

4.  se aarteita kerää, joka pitää arvossa
    äitiään.

5.  Joka kunnioittaa isäänsä, saa ilon omista
    lapsistaan, ja kun hän rukoilee, hänen
    rukouksensa kuullaan.

6.  Joka isäänsä kunnioittaa, elää pitkään, joka
    kuulee Herraa, ilahduttaa äitiään.

7.  Joka pelkää Herraa, kunnioittaa isäänsä ja
    palvelee vanhempiaan kuin orja isäntäänsä.

8.  Sanoin ja teoin kunnioita isääsi, jotta
    saisit hänen siunauksensa.

9.  Isän antama siunaus vahvistaa lasten talot,
    äidin langettama kirous repii niiden
    perustukset.

10. Älä hanki kunniaa niin että isäsi joutuu
    häpeään, hänen häpeänsä ei ole sinulle
    kunniaksi.

11. Mies saa kunniaa isänsä kunniasta, lapsi
    häpeän äitinsä väheksynnästä.

12. Poikani, huolehdi isästäsi, kun hän
    vanhenee, äläkä ikipäivänä tuota hänelle
    murhetta.

13. Jos hänen ymmärryksensä heikkenee, ole
    pitkämielinen, älä halveksi häntä, kun itse
    olet parhaissa voimissasi.

14. Isälle osoitettu laupeus ei jää unohduksiin
    – minkä synneilläsi rikoit, sen se rakentaa.

15. Ahdingon aikaan se luetaan hyväksesi, se
    hävittää syntisi kuin aurinko kuuran.

16. Joka hylkää isänsä, rienaa Herraa, joka
    vihoittaa äitinsä, sen Herra kiroaa.

### Nöyryydestä

17. Mitä teetkin, poikani, pysy vaatimattomana,
    se tuo enemmän ystäviä kuin lahjojen jakelu.

18. Mitä mahtavampi olet, sitä enemmän nöyrry,
    niin pääset Herran suosioon.

19. Monet ovat ylhäisiä ja maineikkaita, mutta
    nöyrille hän paljastaa salaisuutensa.

20. Herran mahti on suuri, ja nöyrät ylistävät
    häntä.

21. Älä tavoittele sitä, mikä on sinulle liian
    vaikeaa, älä tutki sellaista, mikä ylittää
    kykysi.

22. Pohdi niitä ohjeita, jotka sinulle on
    annettu, salattuja sinun ei tarvitse tietää.

23. Älä ryhdy sellaiseen, mikä ei sinulle kuulu
    – olet jo saanut nähdä enemmän kuin ihminen
    käsittää.

24. Väärät luulot vievät monet harhaan, huonot
    ajatukset eksyttävät heidät.

25. Jos sinulta puuttuu silmäterä, et näe valoa,
    jos puuttuu viisautta, älä esiinny viisaana.

26. Uppiniskaisuus vie lopulta ihmisen tuhoon,
    vaarat kaatavat sen, joka niitä rakastaa.

27. Uppiniskaisuus johtaa tuskasta tuskaan,
    syntinen kasaa syntiä synnin päälle.

28. Ylpeän onnettomuuteen ei ole lääkettä, sillä
    pahuuden pensas on juurtunut häneen.

29. Viisaan sydän pohtii viisaiden mietteitä,
    viisas ihminen haluaa oppia kuulemaan.

30. Liekehtivä tuli sammutetaan vedellä, synnit
    sovitetaan laupeudenteoilla.

31. Joka maksaa hyvän hyvällä, se muistetaan
    aina. Hän löytää tuen, jos horjahtaa.

### Köyhien Ja Sorrettujen Auttamisesta

Luku 4

1.  Poikani, älä riistä köyhän elantoa äläkä
    pitkitä nälkäisen odotusta.

2.  Älä loukkaa puutteessa olevaa äläkä
    katkeroita sitä, jota elämä kolhii.

3.  Jos joku on vihoissaan, älä enää yllytä
    häntä äläkä anna apua tarvitsevan odottaa
    antiasi.

4.  Älä torju sitä, joka ahdingossaan kääntyy
    puoleesi, älä käännä köyhälle selkääsi.

5.  Avun anojasta älä käännä katsettasi pois,
    älä anna hänelle aihetta kirota sinua:

6.  kun joku katkerana kiroaa sinut, hänen
    Luojansa kuulee sen, mitä hän pyytää.

7.  Hanki itsellesi suosiota kansankokouksessa,
    mahtimiehen edessä paina pääsi alas.

8.  Kuuntele, mitä köyhällä on sanottavana, ja
    vastaa ystävällisesti hänen tervehdykseensä.

9.  Pelasta vääryyden uhri väärintekijän
    käsistä, älä arastele, kun jaat oikeutta.

10. Ole orvoille isä,

    tue heidän äitiään kuin aviomies, niin olet
    Korkeimmalle kuin poika ja hän rakastaa
    sinua enemmän kuin oma äitisi.

### Viisaus Ohjaa Lapsiaan

11. Viisaus auttaa lapsensa menestykseen, se
    huolehtii niistä, jotka sitä etsivät.

12. Joka sitä rakastaa, rakastaa elämää, joka
    kiirehtii sen luo, saa osakseen suuren ilon.

13. Joka ottaa sen omakseen, saa kunniaa, minne
    hän meneekin, Herra siunaa häntä.

14. Viisauden palvelijat ovat pyhän
    palvelijoita, Herra rakastaa niitä, jotka
    viisautta rakastavat.

15. Joka kuulee viisautta, pääsee johtamaan
    kansoja, joka sitä tarkkaa, saa asua
    turvassa.

16. Jos hän seuraa viisautta, hän saa sen
    omakseen ja se pysyy myös hänen
    jälkeläistensä hallussa.

17. Aluksi viisaus vie seuraajansa
    mutkitteleville poluille, panee hänet
    tuntemaan pelkoa ja kauhua ja kasvattaa
    häntä kokein ja koettelemuksin, kunnes voi
    täysin luottaa häneen. Se panee hänet
    vaativiin kokeisiin

18. mutta palaa taas pian, täyttää hänet ilolla
    ja paljastaa hänelle salaisuutensa.

19. Jos hän harhautuu muualle, se jättää hänet
    ja antaa hänen tuhoutua omaan
    lankeemukseensa.

### Oikea Ja Väärä Häpeä

20. Tartu tilaisuuteen; karta kuitenkin pahaa
    äläkä häpeä itseäsi.

21. On häpeää, joka johtaa syntiin, ja on
    häpeää, joka vie kunniaan ja armoon.

22. Älä pilaa asioitasi puolueellisuudella,
    mutta älä arkaile omaksi tuhoksesi.

23. Älä vaikene, kun on puhumisen aika, älä
    muiden mieliksi pidä piilossa viisauttasi.

24. Juuri puhe paljastaa viisauden, kielenkäyttö
    tuo esiin kasvatuksen.

25. Älä puhu totuuden vastaisesti vaan häpeä
    oppimattomuuttasi.

26. Älä häpeä tunnustaa syntejäsi, älä yritä
    pidättää virtaavaa vettä.

27. Älä osoita kunnioitusta tyhmyrille äläkä
    pidä mahtimiehen puolia.

28. Oman henkesi uhallakin taistele totuuden
    puolesta, niin Herra Jumala sotii sinun
    puolellasi.

29. Älä rehentele ja pieksä kieltäsi, jos olet
    töissäsi laiska ja saamaton.

30. Älä ole kotonasi kuin ärjyvä leijona, älä
    ehtimiseen epäile talosi väkeä.

31. Älä ojenna kättäsi ottamaan, jos se ei taivu
    almun antoon.

### Oikea Ja Väärä Luottamus

Luku 5

1.  Älä turvaa siihen, mitä omistat, älä sano:
    ”Minä tulen omillani toimeen.”

2.  Älä luota itseesi ja omiin voimiisi äläkä
    seuraa mielitekojasi.

3.  Älä sano: ”Kuka mahtaa minulle mitään?”
    Herra rankaisee ankarasti.

4.  Älä sano: ”Olen tehnyt syntiä, mutta mitä
    minulle on tapahtunut?” Herra ei pidä
    kiirettä.

5.  Älä luota liikaa anteeksiantoon ja sen
    turvin kasaa syntiä synnin päälle.

6.  Älä sano: ”Suuri on hänen armonsa, hän antaa
    anteeksi paljot syntini.” Hän kyllä
    armahtaa, mutta myös vihaa, ja hänen vihansa
    pysyy synnintekijöiden yllä.

7.  Käänny, palaa viivyttelemättä Herran luo,
    älä lykkää paluutasi päivästä päivään, sillä
    Herran viha leimahtaa arvaamatta ja koston
    hetki tietää kuolemaasi.

8.  Älä luota rikkauteen, se on petollista eikä
    pelasta sinua onnettomuuden päivänä.

### Puhu Niin, Että Sinuun Voi Luottaa

9.  Älä kaikilla tuulilla erottele akanoita
    äläkä lähde mille tahansa polulle – niin
    tekee kaksinaamainen vilpistelijä.

10. Pysy siinä, minkä tiedät oikeaksi, puhu
    totuutta muuntelematta.

11. Kuuntele valppaasti toisen sanoja mutta
    vastaa hänelle harkiten.

12. Vastaa lähimmäisellesi, jos vastauksen
    tiedät – ellet tiedä, pane käsi suullesi.

13. Puhe tuo kunniaa tai häpeää, kieli voi
    kaataa ihmisen.

14. Älä hanki panettelijan mainetta äläkä käytä
    kieltäsi juonitteluun, sillä varasta odottaa
    häpeä, kaksinaamaista armoton tuomio.

15. Älä toimi väärin, oli asia pieni tai suuri,

Luku 6

1.  älä ole edessä ystävä, takana vihollinen.
    Huono maine tuo pelkkää häpeää ja pilkkaa
    sille, joka pettää ja vilpistelee.

### Älä Antaudu Ylpeyden Valtaan

2.  Älä ajattele liikoja itsestäsi, sillä
    voimasi voidaan viedä kuin sonnilta luonto.

3.  Sinä kaluat lehtesi ja hävität hedelmäsi, ja
    lopulta olet pelkkä kuivettunut puu.

4.  Paha halu tuhoaa sen, joka antaa sille
    vallan, ja vihamiehet pääsevät ilkkumaan
    häntä.

### Ystävyydestä

5.  Miellyttävä puhe tuo paljon ystäviä, kauniit
    sanat saavat suopean vastaanoton.

6.  Olkoon sinulla paljon tuttavia mutta
    uskottuja vain yksi tuhannesta.

7.  Kun hankit ystävän, pane hänet kokeeseen
    äläkä oikopäätä luota häneen.

8.  Moni on ystävä hyvinä aikoina mutta
    kaikkoaa, kun joudut ahtaalle.

9.  Moni ystävä muuttuu vihamieheksesi ja nolaa
    sinut kertomalla riitanne syistä.

10. Moni on ystäväsi pitopöydässä mutta
    kaikkoaa, kun joudut ahtaalle.

11. Onnesi päivinä mikään ei erota teitä ja hän
    puhuu palvelijoillesi kuin isäntä.

12. Jos onnesi kääntyy, hän kääntyy sinua
    vastaan ja alkaa vältellä sinua.

13. Pysy erossa vihamiehistäsi ja varo myös
    ystäviäsi!

14. Uskollinen ystävä on vahva turva; joka
    sellaisen löytää, löytää aarteen.

15. Uskolliselle ystävälle ei ole hintaa, hänen
    arvonsa ei ole punnittavissa.

16. Uskollinen ystävä on elvyttävä lääke; joka
    pelkää Jumalaa, löytää sellaisen ystävän.

17. Jumalanpelko ohjaa oikeaan ystävyyteen,
    sillä millainen ihminen itse on, sellainen
    on hänen ystävänsä.

### Näin Saavutat Viisauden

18. Poikani, suostu nuoresta pitäen
    kasvatukseen, niin vanhuudenpäiviisi
    mennessä saavutat viisauden.

19. Lähesty sitä kuin kyntäjä tai kylväjä ja
    odota sen hyvää satoa. Sen viljely ei tuota
    paljonkaan vaivaa, ja kohta saat nauttia sen
    hedelmistä.

20. Kuinka kivinen onkaan oppimattomalle
    viisauden tie! Ymmärtämätön ei sillä tiellä
    pysy.

21. Viisaus painaa häntä kuin voimamiesten kivi,
    ja joutuin hän pudottaa sen harteiltaan.

22. Viisaus on nimensä mukaista: se avautuu vain
    viisaille.

23. Kuule minua, poikani, ota neuvoni vastaan,
    älä torju minun ohjeitani.

24. Pane jalkasi viisauden kahleisiin, ota
    kaulaasi sen rengas.

25. Köyristä hartiasi ja kanna sitä, älä
    halveksi sen kahleita.

26. Tavoittele sitä koko sielustasi, koko
    voimastasi noudata sen teitä.

27. Kysele ja etsi, se kyllä antaa itsensä ilmi,
    ja kun se on käsissäsi, älä päästä irti,

28. sillä lopulta löydät levon, jonka se antaa,
    ja se kääntyy sinun iloksesi.

29. Sen kahleista tulee vankka varustuksesi, sen
    kaularenkaasta juhlapuku.

30. Sen ies on kultainen korusi, sen kahleista
    on tullut purppurapunos.

31. Sinä puet sen yllesi kunnian puvuksi, painat
    päähäsi riemun seppeleeksi.

32. Jos vain tahdot, poikani, voit saada
    opetusta, jos siihen pyrit, kasvat
    neuvokkaaksi.

33. Jos haluat kuunnella, niin opit, jos pidät
    korvasi auki, niin viisastut.

34. Hakeudu sinne, missä vanhimmat ovat koolla,
    ja ime itseesi heidän viisautensa.

35. Kuuntele ahnaasti, kun on puhe Jumalasta,
    yhdenkään mietteen älä anna mennä ohi.

36. Kun löydät viisaan miehen,

    kiirehdi heti aamulla hänen luokseen ja
    kuluta ahkerasti hänen kynnystään.

37. Pidä mielessäsi Herran määräykset

    ja tutkistele aina hänen käskyjään. Hän
    antaa voimaa sinun sydämeesi, ja saat
    viisauden, jota olet tavoitellut.

### Mitä Viisaan Tulee Varoa

Luku 7

1.  Älä tee pahaa, niin vältyt pahalta.

2.  Pysy loitolla synnistä, niin se kääntyy
    sinusta pois.

3.  Älä kylvä siementä vääryyden vakoihin,
    muuten korjaat siitä seitsenkertaisen sadon.

4.  Älä pyydä Herralta hallitsijan asemaa äläkä
    kuninkaalta kunniasijaa.

5.  Älä Herran edessä väitä olevasi oikeassa
    äläkä kuninkaan edessä korosta viisauttasi.

6.  Älä pyri tuomariksi, ellet kykene
    lopettamaan vääryydentekoja. Muutoin joudut
    pelkäämään ylimyksiä ja tingit
    rehellisyydestäsi.

7.  Älä tee vääryyttä kaupungin väelle, älä
    häpäise itseäsi kansan parissa.

8.  Älä antaudu syntiin kerta kerran jälkeen,
    sillä yhdestäkään kerrasta et pääse
    rangaistuksetta.

9.  Älä sano: ”Hän antaa arvoa runsaille
    uhreilleni, Korkein Jumala ottaa minun
    antini vastaan.”

10. Älä väsy rukoilemaan äläkä lyö laimin
    almujen antamista.

11. Älä pilkkaa ihmistä, jonka mieli on katkera
    – on yksi, joka alentaa ja ylentää.

12. Älä juonittele veljesi pään menoksi, älä tee
    ystävällesikään niin.

13. Älä koskaan sorru valehteluun – jos se tulee
    tavaksi, siitä ei seuraa mitään hyvää.

14. Älä ole suuna päänä vanhinten kokouksessa
    äläkä rukoillessasi vain toistele sanoja.

15. Älä tuskittele työnteon vaivoja, älä
    peltotyötä, jonka Korkein on alulle pannut.

16. Älä lyöttäydy synnintekijöiden seuraan –
    muista, että rangaistus on tulossa.

17. Taltuta ylpeytesi, taltuta se tarkoin, sillä
    jumalatonta odottavat tuli ja madot.

### Perheenisän Velvollisuuksia

18. Älä vaihda ystävää rahasta, älä omaa
    veljeäsi Ofirin kullasta.

19. Älä hylkää viisasta ja hyvää vaimoa, sillä
    hänen viehkeytensä on kalliimpaa kuin kulta.

20. Älä kohtele kaltoin uskollista orjaa, älä
    työtä kaihtamatonta palkkalaista.

21. Viisasta orjaa rakasta sydämestäsi, älä
    hangoittele hänen vapautustaan vastaan.

22. Jos sinulla on karjaa, pidä huoli siitä, ja
    jos se on kelvollista, älä anna sitä pois.

23. Jos sinulla on poikia, kasvata heitä ja pane
    heidät kuriin pienestä pitäen.

24. Jos sinulla on tyttäriä, valvo heidän
    siveyttään äläkä ole heille liian lempeä.

25. Naita tyttö, ja saat suuren työn päätökseen,
    mutta anna hänet järkevälle miehelle.

26. Jos sinulla on mieleisesi vaimo, älä hylkää
    häntä, mutta jos et enää välitä hänestä, älä
    luota häneen.

27. Kunnioita isääsi koko sydämestäsi äläkä
    unohda äitisi synnytystuskia.

28. Muista, että olet heistä syntynyt – millä
    voit korvata kaiken saamasi heille?

### Muita Velvollisuuksia

29. Koko sielustasi pelkää Herraa ja pidä
    arvossa hänen pappejaan.

30. Koko voimastasi rakasta Luojaasi äläkä jätä
    hänen palvelijoitaan pulaan.

31. Kunnioita Herraa ja arvosta pappeja ja anna
    heille osuutensa määräysten mukaan:
    uutisvilja, reisiliha, hyvitysuhri,
    pyhitysuhri ja pyhät lahjat.

32. Ojenna kätesi myös köyhälle, jotta saisit
    täyden siunauksen.

33. Ole antelias ja armelias kaikille eläville,
    kuolleiltakaan älä kiellä huolenpitoasi.

34. Älä vetäydy pois itkevien luota vaan sure
    yhdessä surevien kanssa.

35. Älä epäröi käydä sairaiden luona, sillä
    heiltä saat osaksesi rakkautta.

36. Mitä teetkin, muista tulevaa loppuasi, niin
    et milloinkaan tee syntiä.

### Miten Muihin Ihmisiin Tulee Suhtautua

1.  Mahtimiehen kanssa älä haasta riitaa, sillä
    hän voi alistaa sinut valtaansa.

2.  Älä riitele rikkaan miehen kanssa – hänen
    rahansa painavat vaa’assa enemmän kuin sinä.
    Kulta on saattanut monet tuhoon ja
    eksyttänyt kuninkaiden sydämen.

3.  Älä kiistele kielevän miehen kanssa, älä
    lisää puita hänen tuleensa.

4.  Älä pilaile oppimattoman miehen
    kustannuksella, sillä pilkka voi kääntyä
    omiin esivanhempiisi.

5.  Älä moiti sitä, joka on kääntynyt pois
    synnistä – kaikilla meillä on rikkomuksemme,
    muista se.

6.  Älä halveksi vanhaa ihmistä, sillä mekin
    voimme elää vanhoiksi.

7.  Älä iloitse kenenkään kuolemasta; muista,
    että kaikki me kohtaamme loppumme.

8.  Älä väheksy sitä, mitä viisaat puhuvat, vaan
    tutkistele heidän mietteitään. Heiltä saat
    sivistystä, heiltä opit, miten ylimyksiä
    palvellaan.

9.  Älä halveksi sitä, mitä vanhukset kertovat,
    sillä hekin ovat saaneet oppinsa isiltään.
    Heiltä sinä saat ajatuksiisi ymmärrystä,
    niin että tarvittaessa osaat vastata
    kysymyksiin.

10. Älä sytytä synnintekijän hiiliä, ettet
    itsekin syttyisi hänen tulensa liekeistä.

11. Älä menetä malttiasi röyhkeän ihmisen
    edessä, ettei hän alkaisi vaania puheitasi.

12. Älä anna lainaa itseäsi mahtavammalle. Jos
    olet jo lainannut, sano hyvästit rahoillesi.

13. Älä takaa ketään yli varojesi. Jos olet
    jonkun taannut, ole valmis maksamaan.

14. Älä käy oikeutta tuomaria vastaan – hänen
    mielensä mukaan asia kuitenkin ratkaistaan.

15. Älä lähde uskalikon matkaan, sillä hän vie
    sinut vaaroihin ja vaikeuksiin. Hän tekee
    niin kuin itse tahtoo, ja hänen hulluutensa
    koituu sinunkin tuhoksesi.

16. Älä uhmaa äkkipikaista miestä äläkä lähde
    hänen mukaansa autiomaan tielle, sillä
    veriteko on hänelle vähäinen asia ja hän
    tappaa sinut, kun apua ei ole.

17. Tyhmän ihmisen kanssa älä suunnittele
    mitään, sillä hän ei pysty pitämään asiaa
    salassa.

18. Älä vihi vierasta hankkeisiisi – ethän voi
    tietää, mitä siitä seuraa.

19. Älä paljasta sisintäsi kenelle tahansa,
    älköön kuka tahansa kiitelkö sinua.

### Miten Naisiin Tulee Suhtautua

Luku 9

1.  Älä epäile vaimoasi, läheisintäsi, ettei hän
    oppisi epäilemään sinua.

2.  Älä menetä sieluasi naiselle, ettei hän
    kävelisi ylitsesi.

3.  Älä käy kevytkenkäisen naisen luona, ettet
    takertuisi hänen pauloihinsa.

4.  Älä vietä aikaasi soittajanaisen seurassa,
    ettet jäisi hänen viettelystensä vangiksi.

5.  Neitsyttä älä katso himoiten, ettet hukkuisi
    korvauksiin, jotka hänestä maksat.

6.  Älä menetä sieluasi portolle, ettet panisi
    menemään perintöäsi.

7.  Älä vilkuile ympärillesi kaupungin kaduilla
    äläkä kolua sen autioita kujia.

8.  Käännä silmäsi uhkeasta naisesta, älä katso
    kauneutta, joka ei ole sinua varten. Naisen
    kauneus on johtanut monet harhaan, se
    sytyttää rakkauden kuin tulen.

9.  Älä ikinä istu toisen miehen vaimon
    seurassa, älä juhli hänen kanssaan viiniä
    juoden. Jos menetät sielusi hänelle ja
    seuraat veresi vetoa, ajaudut tuhoon.

### Valitse Tarkoin Seurasi

10. Älä hylkää vanhaa ystävää, sillä uusi ei ole
    hänen veroisensa. Uusi ystävä on kuin uusi
    viini, joka vasta vanhetessaan maistuu
    sinulle.

11. Älä kadehdi synnintekijän hyvää mainetta,
    ethän tiedä, mikä hänen loppunsa on.

12. Älä kaihoa jumalattoman menestystä – hän ei
    rangaistuksetta selviä tuonelaan asti,
    muista se.

13. Pysy loitolla miehestä, jolla on valta
    tappaa, niin et joudu pelkäämään kuoleman
    kauhuja. Jos lähestyt häntä, varo tekemästä
    virhettä, ettei hän veisi sinun henkeäsi.
    Muista, että kuljet ansalankojen keskellä,
    astelet kaupunginmuurin harjalla.

14. Ota toisista oppia sen mukaan kuin osaat ja
    käy keskusteluja viisaiden kanssa.

15. Pohdi asioita ymmärtäväisten seurassa, ja
    kaikki, mitä puhut, koskekoon Korkeimman
    lakia.

16. Olkoon pöytäseuranasi hurskasta väkeä, ja
    jumalanpelko olkoon ylpeytesi.

### Viisas Hallitsija

17. Käsityöläinen saa kiitosta käsiensä
    taidosta, kansan hallitsija viisaista
    sanoistaan.

18. Kielevää miestä kaupunki kammoaa, kaiken
    suustaan päästävää vihataan.

1.  Järkevä hallitsija kasvattaa kansaansa,
    viisaan hallinto on hyvässä järjestyksessä.

2.  Millainen on kansan hallitsija, sellaisia
    ovat virkamiehet, millainen on kaupungin
    johtaja, sellaisia ovat asukkaat.

3.  Holtiton kuningas vie kansansa tuhoon,
    kaupunkia vie eteenpäin sen johtajien
    viisaus.

4.  Herran kädessä on maanpiirin herruus,
    oikeaan aikaan hän nostaa oikean ihmisen
    valtaan.

5.  Herran kädessä on ihmisen menestys, hän
    antaa lainopettajalle kirkkauttaan.

### Ylpeydestä

6.  Älä kanna kaunaa lähimmäisesi pahasta
    teosta, älä anna ylpeyden johdattaa omia
    tekojasi.

7.  Herra vihaa ylpeyttä, niin myös ihmiset –
    molempien silmissä vääryys on pahuutta.

8.  Valta siirtyy kansalta toiselle kansalle
    vääryyden, ylpeyden ja ahneuden tähden.

    Ahne ihminen on ihmisistä kelvottomin, sillä
    hän panee sielunsakin myyntiin.

9.  Miksi kerskailee tomu ja tuhka, jonka ruumis
    mätänee jo ennen kuolemaa?

10. Pitkä sairaus pitää lääkäriä pilkkanaan:
    tänään kuningas, huomenna kuollut!

11. Kun ihminen kuolee, hänet ottavat vastaan
    madot, käärmeet ja kärpäset.

12. Ylpeys saa alkunsa ihmisen luopumuksesta,
    siitä että hän kääntää selkänsä Herralleen
    ja Luojalleen.

13. Ylpeyden lähde on synti, ja ylpeä ihminen
    tulvii iljetystä. Siksi Herra lyö ylpeää
    onnettomuuksilla, kunnes tekee hänestä
    lopun.

14. Herra on kaatanut hallitsijoiden
    valtaistuimet ja nostanut alamaiset heidän
    paikalleen.

15. Hän on repäissyt kansoja juuriltaan ja
    istuttanut nöyriä niiden tilalle.

16. Herra on tuhonnut kansojen asuinalueita,
    hävittänyt ne maan perustuksia myöten.

17. Herra on tuhonnut kansoja, temmannut ne
    ihmisten joukosta ja pyyhkinyt niiden
    muistonkin maan päältä.

18. Ei ihmistä ole luotu ylpeäksi, ei palava
    viha sovi naisen synnyttämälle.

### Kunniasta

19. Mikä on kunniakas suku?\
    – Ihmissuku.

    Mikä on kunniakas suku?\
    – Ne, jotka pelkäävät Herraa.

    Mikä on kunniaton suku?\
    – Ihmissuku.

    Mikä on kunniaton suku?\
    – Ne, jotka rikkovat Jumalan käskyt.

20. Veljekset kunnioittavat johtajaansa, Herra
    kunnioittaa sitä, joka häntä pelkää.

21. Herra hyväksyy sen, joka häntä pelkää,
    paatuneen ja ylpeän hän karkottaa luotaan.

22. Rikas ja arvostettu tai rutiköyhä – kaikkien
    kunniana on jumalanpelko.

23. Ei ole oikein halveksia viisasta köyhää eikä
    tule arvostaa syntistä miestä.

24. Ylimystä, tuomaria ja hallitsijaa
    kunnioitetaan, mutta Jumalaa pelkäävä on
    suurempi kaikkia heitä.

25. Vapaat miehetkin palvelevat ymmärtäväistä
    orjaa, eikä järkevä mies nurise siitä.

26. Älä korosta viisauttasi, kun hoidat
    toimiasi, älä leventele, kun olet ahtaalla.

27. Parempi tehdä työtä ja vaurastua kuin elää
    leveillen mutta leivättä.

28. Arvosta itseäsi, poikani, mutta nöyrästi,
    anna itsellesi arvoa ansiosi mukaan.

29. Kuka julistaa vapaaksi sen, joka rikkoo
    itseään vastaan, kuka kunnioittaa sitä, joka
    itseään halveksii?

30. Köyhä saa kunniaa viisaudestaan, rikkaalle
    tuo rikkaus kunniaa.

31. Jos olet köyhänä arvostettu, vielä enemmän
    rikkaana. Jos olet rikkaana halveksittu,
    vielä enemmän köyhänä.

### Ulkonäkö Pettää

1.  Viisaus vie nöyrän korkealle, tuo hänelle
    istuinpaikan ylhäisten joukosta.

2.  Älä ylistä ihmistä hänen kauneutensa tähden,
    älä inhoa ketään hänen ulkonäkönsä takia.

3.  Mehiläinen on siivekkäistä vähäisimpiä,
    mutta sen tuote on makeuksista maukkain.

4.  Älä ylpeile viitalla, joka on harteillasi,
    älä ylpisty, kun saat osaksesi kunniaa.
    Herran teot ovat ihmeelliset, hänen työnsä
    ovat ihmisiltä salatut.

5.  Moni valtias on syösty istuimeltaan maan
    pölyyn, moni odottamaton tulokas on painanut
    päähänsä kruunun.

6.  Moni ylimys on menettänyt kunniansa, arvossa
    pidetyt on annettu vastustajien käsiin.

### Menestyksestä

7.  Tutkimatta älä tuomitse. Harkitse tarkoin,
    esitä moitteesi vasta sitten.

8.  Älä vastaa, ennen kuin olet kaiken kuullut,
    älä keskeytä toisen puhetta.

9.  Älä turhan tähden riitele mistään äläkä istu
    oikeutta synnintekijöiden kanssa.

10. Poikani, älä ryhdy kovin moniin hankkeisiin.
    Jos haalit töitä, et välty seurauksilta.
    Minkä perässä juoksetkin, et saavuta sitä,
    et välty siltä, mitä pakenet.

11. Toinen ahertaa, rehkii ja rientää ja jää
    tavoitteistaan aina vain enemmän.

12. Toinen on saamaton ja muiden autettava,
    köyhä voimiltaan ja puutteesta rikas, mutta
    Herra katsoo häntä hyvillä silmin ja nostaa
    hänet kurjuuden keskeltä.

13. Herra korottaa hänet, ja kaikki ihmettelevät
    häntä.

14. Hyvä ja paha, elämä ja kuolema, köyhyys ja
    rikkaus tulevat Herralta.

15. Viisaus, ymmärrys ja lain tunteminen tulevat
    Herralta, häneltä tulee rakkaus, häneltä
    oikeiden tekojen tie.

16. Pimeys ja eksytys on luotu synnintekijöitä
    varten, pahuudessa rypeviä pahuus seuraa
    läpi elämän.

17. Minkä hurskas Herralta saa, se pysyy, Herran
    suosio takaa jatkuvan menestyksen.

18. Moni elää visusti ja vaurastuu, mutta minkä
    palkan hän siitä saa?

19. Kun hän sanoo: ”Nyt voin levätä ja nauttia
    siitä, mitä omistan”, hän ei tiedä, kuinka
    paljon enää on aikaa siihen, että hän kuolee
    ja jättää kaiken toisille.

20. Pysy siinä, mikä osasi on, tee omaa työtäsi,
    vanhene sen äärellä.

21. Älä ihmettele jumalattomien tekoja ja
    tuloksia; luota Herraan ja aherra entiseen
    tapaasi. Herra muuttaa helposti asiat:
    yhtäkkiä, arvaamatta hän tekee köyhästä
    rikkaan.

22. Hurskaan palkkiona on Herran siunaus,

    yhdessä hetkessä hänen onnensa puhkeaa
    kukkaan.

23. Älä sano: ”Mitä minä enää tarvitsen?

    Mitä minun enää tarvitsee hankkia?”

24. Älä sano: ”Minä tulen omillani toimeen. Mitä
    pahaa minulle enää voisi sattua?”

25. Hyvinä päivinä unohdetaan huonot ajat,
    huonoina aikoina ei muisteta hyviä.

26. Herralle on yksinkertainen asia maksaa
    kuolinpäivänä kullekin tekojen mukaan.

27. Hetken kurjuus vie mielestä onnen ajat,
    kuolema tuo esiin ihmisen teot.

28. Ennen kuolemaa älä ylistä kenenkään onnea.
    Vasta lapsista nähdään, millainen ihminen
    oli.

### Varo Pahoja Ihmisiä

29. Älä päästä kotiisi ketä tahansa, sillä
    katala ihminen taitaa monet keinot.

30. Kuin houkutuslintu häkissään on röyhkeän
    sydän, vakoojan lailla hän etsii suojatonta
    kohtaasi.

31. Hän vaanii tilaisuutta kääntääkseen hyvän
    pahaksi ja leimaa jalot pyrintösi
    häpeällisiksi.

32. Kipinä sytyttää hiilet roihuun, syntinen
    ihminen väijyy toisten henkeä.

33. Varo pahaa ihmistä, hän saa aikaan pahaa –
    miksi tahraisit itsesi ainiaaksi?

34. Ota vieras kotiisi, ja hän sekoittaa asiasi
    ja vieraannuttaa sinut oman talosi väestä.

### Varo Vihamiehiäsi

1.  Kun teet hyvää, katso, kenelle teet, silloin
    saat kiitoksen hyvästä teostasi.

2.  Tee hyvää hurskaalle, niin saat korvauksen,
    ellet häneltä, niin Korkeimmalta.

3.  Ei sille koidu hyvää, joka pitää pahasta
    kiinni eikä tee laupeudentekoja.

4.  Anna hurskaalle, syntistä älä auta.

5.  Tue nöyrää, älä anna jumalattomalle. Älä
    anna leipää, älä mitään, ettei hän antiesi
    avulla saisi sinua otteeseensa. Kaksin
    verroin saat pahaa kaikesta hyvästä, minkä
    jumalattomalle teet.

6.  Korkeinkin vihaa syntisiä ja maksaa
    jumalattomille heidän tekojensa mukaan.

    Hän valvoo heitä heidän tuomionsa päivään
    asti.

7.  Anna hyvälle, syntistä älä auta.

8.  Hyvinä aikoina ei ystävä erotu muista,
    huonot ajat paljastavat, kuka on vihamies.

9.  Kun kaikki menee hyvin, vihamiehet
    murehtivat, kun menee huonosti, ystäväkin
    vetäytyy pois.

10. Älä milloinkaan luota viholliseesi: pahuus
    piilee hänessä kuin pronssi patinan alla.

11. Hän saattaa nöyristellä ja kumarrella, mutta
    ole tarkkana, pidä varasi! Hio hänen
    pintaansa kuin pronssipeiliä, niin huomaat,
    ettei patina ole häivyttänyt pronssia.

12. Älä päästä häntä seisomaan vierellesi – hän
    sysää sinut syrjään ja vie paikkasi. Älä
    päästä häntä istumaan oikealle puolellesi –
    hän alkaa tavoitella istuintasi. Jälkeenpäin
    ymmärrät nämä sanani, ja silloin tunnet
    piston sydämessäsi.

13. Kuka säälii käärmeenlumoojaa, jota käärme
    puree, tai ketään muutakaan, joka menee
    lähelle petoa?

14. Kuka säälisi sitä, joka veljeilee syntisen
    kanssa ja sotkeutuu tämän synteihin?

15. Hän pysyy luonasi hetken aikaa ja lähtee
    heti kun joudut vaikeuksiin.

16. Vihamiehesi makeilee sinulle mutta
    mielessään miettii, kuinka syöksisi sinut
    kuoppaan. Hänen silmistään vuotavat
    kyyneleet, mutta tilaisuuden tullen hän
    vuodattaa kyltymättä verta.

17. Jos sinun käy huonosti, hän on jo ennalta
    paikalla, hän on auttavinaan mutta lyö jalat
    altasi.

18. Hän pyörittelee päätään ja lyö käsiään
    yhteen, kuiskuttelee paljon puhuvin ilmein.

### Rikkaat Ja Mahtavat Ovat Vaarallista Seuraa

1.  Jos kosket pikeen, tahraat itsesi, jos
    veljeilet röyhkeän kanssa, muutut hänen
    kaltaisekseen.

2.  Älä kanna kuormaa, joka on sinulle liian
    raskas, äläkä seurustele itseäsi rikkaamman
    ja mahtavamman kanssa. Miksi saviruukku
    olisi padan vieressä? Yksi kolhaisu, ja
    ruukku on kappaleina!

3.  Kun rikas tekee vääryyttä, hän vielä
    rehentelee, kun köyhä kärsii vääryyttä, hän
    anoo armoa.

4.  Kun sinusta on hyötyä, rikas teettää sinulla
    työnsä, kun olet hyödytön, hän hylkää sinut.

5.  Kun olet varoissasi, hän hakeutuu seuraasi
    ja syöksee surkeilematta sinut köyhyyteen.

6.  Kun hän tarvitsee sinua, hän pettää sinut
    hymyssä suin ja toiveitasi herätellen.
    Mielevästi hän kysyy: ”Mitä haluaisit?”

7.  Pöytänsä antimilla hän saattaa sinut noloon
    asemaan: kahdesti, kolmesti hän ajaa sinut
    tuhlaamaan rahasi, ja lopulta joudut hänen
    pilkattavakseen. Kun hän sitten näkee sinut,
    hän ei ole tuntevinaan, pyörittelee vain
    ivallisesti päätään.

8.  Pidä varasi, ettei sinua johdeta harhaan ja
    ettet tyhmyyttäsi tule nöyryytetyksi.

9.  Kun mahtimies kutsuu sinua, pysy etäisenä –
    sitä varmemmin hän kutsuu sinut luokseen.

10. Älä tuppaudu lähelle, ettet jäisi syrjään,
    älä jättäydy syrjään, ettet unohtuisi.

11. Älä ole hänen seurassaan liian tuttavallinen
    äläkä luota hänen vuolaaseen puheeseensa.
    Juttelemalla hän koettelee sinua, leikkiä
    laskemalla hän ottaa sinusta selvää.

12. Ei hän tunne sääliä, ei vaikene siitä, mitä
    kerroit, eikä säästä sinua väkivallalta ja
    kahleilta.

13. Pidä varasi, ole varovainen, sillä koko ajan
    olet vaarassa astua harhaan.

    Kun tämän kuulet, nukkuja, herää valvomaan!
    Niin kauan kuin elät, rakasta Herraa ja
    rukoile, että hän pelastaisi sinut.

### Rikas Ja Köyhä

15. Jokainen eläin rakastaa kaltaistaan,
    jokainen ihminen lähimmäistään.

16. Eläin hakeutuu toisten samanlaisten
    joukkoon, ihminen etsii vierelleen ihmisen.

17. Kulkeeko susi karitsan kanssa, jumalaton
    hurskaan seurassa?

18. Jättääkö hyeena koiran rauhaan, saako köyhä
    olla rauhassa rikkaalta?

19. Leijona saalistaa autiomaan villiaaseja,
    köyhät ovat rikkaiden laidunmaata.

20. Nöyrä ihminen on ylpeälle kauhistus,
    vähävarainen vaurautta keränneelle.

21. Kun rikas horjuu, hän saa ystävät tuekseen,
    kun köyhä kompastuu, ystävätkin torjuvat
    hänet luotaan.

22. Kun rikas horjuu, monet ovat hänen
    puolellaan, ja puhuipa hän kuinka karkeasti
    tahansa, hänen katsotaan olevan oikeassa.
    Kun köyhä horjuu, häntä vain soimataan, ja
    vaikka hän puhuisi viisaasti, hänelle ei
    anneta sanan sijaa.

23. Kun rikas puhuu, kaikki ovat vaiti, ja hänen
    sanansa kohotetaan pilviin asti. Kun köyhä
    puhuu, kysytään: ”Kuka hän on?”, ja jos hän
    kompastuu, häntä vielä tyrkätään.

24. Rikkaus on hyvästä, jos se ei rakennu
    synnille, köyhyys on pahasta, jos
    jumalattomalta kysyt.

### Oikea Onni

25. Ihmisen sydän muuttaa hänen kasvonsa milloin
    iloisiksi, milloin murheellisiksi.

26. Kun sydän iloitsee, kasvot loistavat, mutta
    mietelmien laadinta on vaivalloista.

1.  Onnellinen se, joka pitää suunsa kurissa
    eikä joudu murehtimaan syntiensä tähden.

2.  Onnellinen se, jota ei hänen sisimpänsä
    soimaa ja joka ei luovu toivostaan.

### Omaisuuden Käyttö

3.  Ei sovi rikkaus kitupiikille, ei
    kadehtijalle – mitä hän rahoistaan hyötyy?

4.  Kitsastelija kokoaa toisille, hänen
    omaisuutensa jää vieraiden iloksi.

5.  Itselleen ankara ei ole muillekaan hyvä eikä
    pääse nauttimaan varoistaan.

6.  Itselleen paha on pahoista pahin – siinä
    palkka hänen pahuudestaan.

7.  Jos hän tekee hyvää, se on pelkkä vahinko,
    ja lopulta hänen pahuutensa paljastuu.

8.  Pahalla ihmisellä on häijyt silmät, hän
    halveksii muita ja kääntää katseensa pois.

9.  Ahneen silmät eivät tyydy omaan osaansa,
    räikeät vääryydet näivettävät sielun.

10. Kitsastelija kadehtii muiden ruokia ja
    kärsii puutetta omassa pöydässään.

11. Poikani, jos sinulla on varallisuutta, käytä
    sitä omaksi hyväksesi mutta anna Herralle
    uhrit, jotka kuuluu antaa.

12. Muista, että kuolema ei viivytä tuloaan eikä
    tuonelan säädöksestä kerrota sinulle.

13. Ennen kuin kuolet, tee ystävällesi hyvää,
    anna hänelle sen mukaan kuin voit.

14. Älä jätä päivän anteja käyttämättä äläkä
    kulje kohtaamasi onnen ohi.

15. Joudut kuitenkin jättämään työsi tulokset
    toisille, työsi hedelmistä heittävät
    perijäsi arpaa.

16. Anna ja ota ja nauti elämästä, sillä
    tuonelasta et nautintoja löydä.

17. Ihmisen elämä hiutuu kuin vaate, kaikki
    kuolevat, se on ikuinen laki.

18. Vihannan puun vehmas lehvistö vaihtuu: lehti
    putoaa maahan, ja sen tilalle kasvaa toinen.
    Niin vaihtuvat myös ihmisten sukupolvet:
    toinen kuolee, toinen syntyy.

19. Mitä onkin aikaan saatu, kaikki se lahoaa,
    työn tekijä katoaa työnsä tuloksen kanssa.

### Joka Etsii Viisautta, Löytää Onnen

20. Onnellinen se, joka tutkistelee viisautta ja
    tuo puheessaan ymmärryksensä ilmi,

21. se, joka avaa sydämensä viisauden teille ja
    pohdiskelee sen salaisuuksia.

22. Lähde jäljittämään viisautta ja vaani
    viisauden talon porteilla.

23. Se, joka kurkistelee sisään sen ikkunoista
    ja kuulostelee sen ovilla,

24. joka leiriytyy viisauden talon viereen ja
    kiinnittää telttavaarnansa talon seinään,

25. se saa pystyttää telttansa viisauden
    vierelle ja asua hyvyyden tyyssijassa.

26. Hän asettaa lapsensa viisauden suojaan ja
    viettää yönsä sen oksien alla.

27. Hän hakeutuu helteellä sen siimekseen ja
    asustaa sen ihanuudessa.

1.  Noin tekee se, joka pelkää Herraa; joka
    noudattaa lakia, tavoittaa viisauden.

2.  Äidin lailla se tulee häntä kohti, se ottaa
    hänet vastaan kuin nuori vaimo.

3.  Se antaa hänelle syötäväksi ymmärryksen
    leipää, oivalluksen vettä hän saa
    juodakseen.

4.  Hän tukeutuu viisauteen eikä horju, siihen
    hän turvaa eikä joudu häpeään.

5.  Se korottaa hänet kumppaneita korkeammalle
    ja kansankokouksessa avaa hänen suunsa.

6.  Hän löytää ilon, hän saa riemun seppeleen,
    ja viisaus lahjoittaa hänelle pysyvän nimen
    ja maineen.

7.  Järjettömät ihmiset eivät viisautta tavoita,
    synnintekijät eivät sitä ikinä näe.

8.  Se pysyy loitolla rehentelijöistä, luopiot
    eivät sitä muista.

9.  Ei sovi ylistyslaulu syntisen suuhun, eihän
    Herra ole niin tarkoittanut.

10. Ylistyslaulut kirvoittaa viisaus, Herralta
    ne saavat voimansa.

### Ihmisen Vapaa Tahto

11. Älä sano: ”Herra minut luopumukseen vei” –
    ei hän luo sellaista, mitä vihaa.

12. Älä sano: ”Hän minut johti harhaan” – ei hän
    tarvitse synnintekijöitä.

13. Herra vihaa kaikkia kauhistavia tekoja,
    kukaan Herraa pelkäävä ei rakasta niitä.

14. Aikojen alussa hän loi ihmisen ja antoi
    tälle valinnanvapauden.

15. Jos vain tahdot, voit noudattaa käskyjä ja
    luottaa hänen hyvyyteensä.

16. Hän on asettanut eteesi tulen ja veden.
    Kumman tahdot? Ojenna kätesi siihen.

17. Ihmisellä on edessään elämä ja kuolema.
    Kumman hän valitsee, se hänelle annetaan.

18. Suuri on Herran viisaus, hän on väkevä ja
    voimallinen ja näkee kaiken.

19. Herraa pelkäävät ovat hänen katseensa alla,
    hän tietää kaiken, mitä ihminen tekee.

20. Ei hän ole käskenyt kenenkään elää
    jumalattomasti eikä antanut kenellekään
    lupaa synnintekoon.

### Jumala Rankaisee Ja Palkitsee

1.  Älä toivo lapsistasi tyhjäntoimittajien
    laumaa äläkä iloitse jumalattomista pojista.

2.  Älä iloitse, vaikka heitä olisi paljonkin,
    jos heissä ei ole Herran pelkoa.

3.  Älä luota heidän elämänsä kulkuun, älä
    heidän suureen määräänsä.

    Ennenaikainen suru saa sinut vaikeroimaan,
    äkkiarvaamatta kuulet heidän kuolleen.

    Yksi ainoa lapsi voi olla parempi kuin tuhat
    muuta, ja parempi on kuolla lapsettomana
    kuin jättää jälkeensä jumalattomia lapsia.

4.  Yksi viisas mies voi pelastaa kaupungin,
    luopioiden sukukunta häviää tyhjiin.

5.  Monia tällaisia tapauksia olen omin silmin
    nähnyt, vielä kauheammista ovat korvani
    kuulleet:

6.  synnintekijöiden joukkoon iskee roihuava
    tuli, luopioita vastaan syttyy hehkuva viha.

7.  Herra ei leppynyt muinaisajan jättiläisille,
    jotka voimiensa tunnossa nousivat kapinaan.

8.  Ei hän armahtanut Lootin asuinpaikan väkeä,
    jonka ylpeys kauhistutti häntä,

9.  ei säälinyt tuhon omaksi tuomittuja kansoja,
    jotka raivattiin tieltä niiden syntien
    vuoksi.

    Tämän kaiken hän teki niskoitteleville
    kansoille, eikä hän säästänyt omaakaan
    kansaansa.

10. Sen kokivat ne kuusisataatuhatta miestä,
    jotka menehtyivät autiomaahan uhmakkuutensa
    tähden.

    Ruoskien ja armahtaen, lyöden ja parantaen
    Herra varjeli omiaan, kuritti ja hoiti.

11. Vaikka vain yksi ainoa olisi uppiniskainen,
    ihme olisi, jos hän välttäisi rangaistuksen.
    Herra on laupias, mutta hän myös vihaa, hän
    on armahtava valtias mutta osoittaa vihansa.

12. Yhtä paljon kuin armoaan hän jakaa
    kuritusta, hän tuomitsee jokaisen tämän
    tekojen mukaan.

13. Ei pääse synnintekijä saaliineen pakoon,
    eikä hurskaan kärsivällinen odotus jää
    täyttymättä.

### Kukaan Ei Voi Kätkeytyä

14. Herra antaa tilaisuuden hyviin tekoihin, ja
    jokainen saa palkan tekojensa mukaan.

15. Hän kovetti faraon, niin ettei tämä tuntenut
    häntä, jotta hänen voimansa tulisi
    tunnetuksi kaikkialla taivaan alla.

16. Koko luomakunta näkee, kuinka laupias hän
    on. Hän antoi valonsa ja pimeytensä
    Aadamille.

17. Älä sano: ”Minä olen Herralta piilossa, kuka
    taivaan korkeudessa minua muistaa?
    Ihmispaljouden keskellä minua ei tunneta –
    mikä olen minä mittaamattomassa
    luomakunnassa?

18. Taivas horjuu, horjuvat taivasten taivaat,
    syvyyksien vedet ja maa, kun hän tarkastelee
    niitä.

    Hänen tahdostaan kaikkeus syntyi ja on yhä
    olemassa.

19. Vuoret ja maan perustukset järkkyvät, kun
    hän luo katseensa niihin.

20. Mutta kuka sellaista osaa ajatella, kuka
    pystyy pohtimaan hänen teitään?

21. Ei ihminen myrskytuultakaan näe. Suurin osa
    Herran teoista on salattuja.

22. Kuka osaisi kertoa hänen vanhurskaista
    teoistaan? Kuka jaksaa odottaa? Tilinteko on
    kaukana,

    kaikki tutkitaan vasta lopussa.

23. Näin ajattelee ymmärtämätön, näin tyhmästi
    ajattelee järjetön, harhautunut ihminen.

### Luomakunta Todistaa Herran Viisaudesta

24. Kuule minua, poikani, ota opetukseni vastaan
    ja paina mieleesi, mitä puhun.

25. Oppi, jonka minulta saat, on punnittua
    puhetta, minä jaan tietoa tarkoin harkiten.

26. Alussa, kaiken luodessaan Herra antoi
    kullekin luodulleen oman tehtävänsä.

27. Hän järjesti kaikkien tehtävät ikuisiksi
    ajoiksi ja jakoi piirit, joissa toimia
    ajasta aikaan. Nuo luodut eivät näe nälkää
    eivätkä väsy eivätkä koskaan jätä
    tehtäviään.

28. Yksikään ei kulkeudu toisen tielle, eivätkä
    ne ikinä uhmaa hänen sanaansa.

29. Sitten Herra käänsi katseensa maahan ja
    täytti sen hyvyyksillään,

30. peitti sen kaikenlaisilla elävillä
    olennoilla. Maahan ne aikanaan palaavat.

1.  Herra loi ihmisen maasta ja pani hänet
    jälleen palaamaan siihen.

2.  Hän sääti ihmiselle päivien ja vuosien
    määrän ja antoi vallan hallita kaikkea, mikä
    maan päällä elää.

3.  Hän varusti ihmiset jumalallisella
    voimallaan ja teki heidät omaksi kuvakseen.

4.  Kaiken, mikä elää, hän pani pelkäämään
    heitä, jotta he hallitsisivat villieläimiä
    ja lintuja.

5.  He saivat käyttöönsä viisi Herran kykyä;
    kuudentena hän lahjoitti heille ymmärryksen
    ja seitsemäntenä ajattelun, jolla tulkita
    noita kykyjä.

6.  Hän antoi heille harkintakyvyn, kielen,
    silmät ja korvat ja sydämen ajattelemista
    varten.

7.  Hän täytti heidät tiedolla ja ymmärryksellä
    ja opetti, mikä on hyvää, mikä pahaa.

8.  He saivat sydämeensä Herran pelon, jotta
    oppisivat hänen tekojensa suuruuden.

    Ajasta aikaan hänen ihmetekonsa ovat heidän
    ilonaan.

9.  Siksi he kuuluttavat hänen tekojensa
    suuruutta

10. ja ylistävät hänen pyhää nimeään.

11. Herra antoi heidän käyttöönsä tiedon ja
    lahjoitti lain, joka antaa elämän

    ja muistuttaa ihmisiä heidän
    kuolevaisuudestaan.

12. Hän solmi heidän kanssaan ikuisen liiton ja
    opetti heille käskynsä.

13. Omin silmin he näkivät hänen suuren
    kirkkautensa, omin korvin kuulivat hänen
    mahtavan äänensä.

14. Hän sanoi heille: ”Kavahtakaa kaikkea
    vääryyttä”, ja määräsi, miten on elettävä
    lähimmäisen kanssa.

15. Herra näkee heidät, mitä teitä he
    kulkevatkin, he eivät pääse hänen katsettaan
    pakoon.

16. Nuoresta pitäen he ovat hakeutuneet pahoille
    teille, ei heistä ole muuttamaan
    kivisydäntään eläväksi sydämeksi.

17. Koko maanpiirin kansoja jakaessaan

    hän asetti kullekin kansalle valtiaan, mutta
    Israel on Herran oma.

18. Se on hänen esikoisensa, ja siksi hän hoivaa
    sitä, ei hylkää vaan jakaa sille rakkautensa
    valoa.

19. Mitä tekevätkin, hän näkee sen kuin
    päivänpaisteessa, herkeämättä hän tarkkailee
    heidän vaellustaan.

20. Heidän väärät tekonsa eivät jää salaan,
    kaikki heidän syntinsä ovat hänen
    tiedossaan.

21. Mutta Herra on hyvä ja tuntee kaikki
    luomansa. Ei hän jätä heitä, ei hylkää vaan
    säästää.

22. Almunanto on hänelle kallis kuin
    sinettisormus, armeliaisuutta hän arvostaa
    kuin silmäteräänsä;

    hän antaa pojilleen ja tyttärilleen
    tilaisuuden katumukseen.

23. Aikanaan hän nousee tuomitsemaan ja maksaa
    kullekin tämän tekojen mukaan.

24. Mutta se, joka katuu, saa palata hänen
    luokseen, hän rohkaisee niitä, joiden toivo
    hiipuu.

### Kutsu Katumukseen

25. Käänny Herran puoleen, jätä syntinen elämä,
    rukoile häntä ja pyri eroon synneistäsi.

26. Palaa Korkeimman luo, käännä selkäsi
    vääryydelle.

    Hän johdattaa sinut pimeydestä pelastuksen
    valoon.

    Vihaa sydämesi pohjasta sitä, mitä Herra
    kammoksuu.

27. Kuka ylistää Korkeinta tuonelassa? Eläviltä
    hän saa kiitoksensa.

28. Ei kuollut kiitä, ei mikään eloton, Herraa
    ylistävät ne, jotka ovat elossa ja
    voimissaan.

29. Kuinka suuri onkaan Herran laupeus, kuinka
    anteliaasti hän armahtaa ne, jotka palaavat
    hänen luokseen!

30. Samaan ei ihminen yllä, koska hän on
    kuolevainen.

31. Mikään ei loista aurinkoa kirkkaammin, mutta
    sekin pimentyy, ja ihminen, joka on lihaa ja
    verta, hautoo pahoja ajatuksia.

32. Herra valvoo taivaan korkeuksien joukkoja,
    mutta ihmisten suku on tomua ja tuhkaa.

### Herra On Suuri Ja Armollinen

1.  Hän, joka elää ikuisesti, on luonut kaiken
    mitä on.

2.  Herra yksin on vanhurskas, ei kukaan muu.

    Ei ole muuta jumalaa kuin hän.

3.  Hän ohjaa maailmaa kädellään, ja kaikki
    tapahtuu hänen tahtonsa mukaan. Hän
    hallitsee kaikkea mahdillaan ja erottaa
    pyhän epäpyhästä.

4.  Kukaan ei ole saanut kykyä selvittää hänen
    teitään – kuka pystyisikään tutkimaan hänen
    suuria tekojaan?

5.  Kuka voisi mitata hänen valtavaa voimaansa,
    kuka kertoa, kuinka rajattomasti hän
    armahtaa?

6.  Mitään ei voi ottaa pois eikä lisätä, Herran
    ihmeteoista ei voi päästä perille.

7.  Kun ihminen saa selvityksensä päätökseen,
    hän on päässyt vasta alkuun, ja työnsä
    lopettaessaan hän on hämmentynyt.

8.  Mikä on ihminen? Mihin hänestä on? Mitä
    painaa hänen hyvyytensä tai pahuutensa?

9.  Sadan vuoden ikää pidetään pitkänä ikänä

    mutta kuolonunen pituus jää kaikilta
    määrittämättä.

10. Kuin hiekanjyvä, kuin vesipisara meressä
    ovat vuotemme vähäiset yhden ikuisuuden
    päivän rinnalla.

11. Siksi Herra on kärsivällinen ja vuodattaa
    hyvyyttään ihmisille.

12. Hän näkee ja tietää, kuinka kova heidän
    loppunsa on, ja on siksi avokätinen
    laupeudessaan.

13. Ihmisen myötätunto ulottuu lähimmäiseen,
    mutta Herran laupeus kaikkeen mikä elää. Hän
    nuhtelee, kasvattaa ja opettaa, paimenen
    lailla hän johtaa laumansa kotiin.

14. Hän armahtaa niitä, jotka ottavat
    kasvatuksen vastaan ja auliisti noudattavat
    hänen käskyjään.

### Anna Almusi Ystävällisesti

15. Poikani, älä moiti sitä jota autat äläkä
    pilaa antiasi kovilla sanoilla.

16. Eikö kaste lievitä aavikkotuulen kuumuutta?
    Samoin voivat sanasi olla almua
    mieluisemmat.

17. Toden totta: sana on arvokkaampi kuin
    kalliskin lahja. Armelias ihminen auttaa
    molemmin tavoin.

18. Typerys sättii säälimättä, pahansuovan lahja
    saa silmät kyyneliin.

### Varovaisuus On Viisautta

19. Hanki tietämystä ennen kuin nouset puhumaan,
    hoida itseäsi jo ennen kuin sairastut.

20. Tutki itseäsi ennen kuin joudut tuomiolle,
    niin saat tilinteon hetkellä anteeksiannon.

21. Nöyrry jo ennen kuin sairaus iskee, kadu
    heti kun teet syntiä.

22. Täytä ajallaan uhrilupauksesi, älä anna
    minkään estää, älä lykkää sen täyttämistä
    kuolinpäivääsi saakka.

23. Mutta ennen kuin lupaat, mieti mitä lupaat,
    ettet koettelisi Herran kärsivällisyyttä.

24. Muista vihaa, joka iskee päiviesi lopussa,
    tuomion hetkeä, kun hän kääntää katseensa
    pois.

25. Kun elät vauraasti, muista nälänhädän aikaa,
    kun olet varoissasi, muista köyhyyttä ja
    puutetta.

26. Ajat muuttuvat jo aamun ja illan välillä.
    Kun Herra niin sallii, kaikki käy nopeasti.

27. Viisas ihminen on kaikessa varovainen. Kun
    synti vallitsee, hän välttää tekemästä
    väärin.

28. Kaikki viisaat ihmiset tuntevat viisauden ja
    ylistävät niitä, jotka ovat sen
    tavoittaneet.

29. Viisaasti puhuvat ovat itse olleet opissa,
    sateena lankeavat heidän sattuvat
    mietteensä.

    Parempi turvautua Herraan, ainoastaan
    häneen, kuin liittää kuollut sydämensä
    kuolleeseen.

### Itsehillintä

30. Älä kulje mielihalujesi perässä, pidä
    kurissa houkutukset.

31. Jos annat periksi sille, mitä himoitset,
    annat vihamiehillesi naurun aiheen.

32. Älä ylen määrin hae iloasi nautinnoista –
    niistä joutuu maksamaan kalliin hinnan.

33. Älä köyhdytä itseäsi juhlimalla
    velkarahalla, kun kukkarosi on tyhjää
    täynnä.

    Siinä virität itse itsellesi ansan.

1.  Juoppo työmies ei rikastu, pikkusummien
    vähättely vie ajan mittaan tuhoon.

2.  Viini ja naiset eksyttävät järkevänkin
    miehen, porttojen luona käyvä ei vaaroista
    piittaa.

3.  Hänen osansa on mädäntyä matojen ruokana;
    uhkarohkeus vie perikatoon.

### Miten Kuulemaansa Tulee Suhtautua

4.  Ajattelematon luottaa herkästi toiseen,
    synnintekijä vahingoittaa itseään.

5.  Joka iloitsee vääryydestä, hankkii itselleen
    tuomion,

    joka viettelyksiä vastustaa, kruunaa
    menestyksensä.

6.  Joka hillitsee kielensä, välttyy riidoilta,

    joka karttaa juoruilua, säästyy pahoilta
    seurauksilta.

7.  Älä koskaan kerro kuulemaasi eteenpäin –
    siinä et menetä mitään.

8.  Pysy vaiti, oli kyseessä ystävä tai
    vihamies, älä paljasta mitään, ellet
    vaikenemalla riko lakia.

9.  Se, joka puheesi kuulee, on vastedes
    varuillaan, ja aikanaan saat hänestä
    vihamiehen.

10. Kun kuulet juorun, vaikene kuin hauta. Ole
    huoleti, et sinä siihen pakahdu.

11. Typerys on juorusta tuskissaan kuin lasta
    synnyttävä nainen.

12. Kuin reidessä törröttävä nuoli on juoru
    tyhmän sisuksissa.

13. Tutki ystävääsi – ehkä hän ei olekaan tehnyt
    mitään, ja jos on tehnyt, jättäköön vastedes
    tekemättä.

14. Tutki lähimmäistäsi – ehkä hän ei olekaan
    puhunut mitään, ja jos on puhunut, olkoon
    vastedes puhumatta.

15. Tutki ystävääsi – toisten puheet ovat usein
    pelkkää panettelua, eikä sinun pidä uskoa
    kaikkea minkä kuulet.

16. Moni loukkaa toista pahaa tarkoittamatta.
    Kukapa ei olisi tehnyt syntiä kielellään!

17. Tutki lähimmäistäsi, älä oikopäätä uhoa
    kostavasi – anna Korkeimman laille sille
    kuuluva sija.

### Näennäinen Ja Todellinen Viisaus

18. Herran pelko avaa tien hänen luokseen,
    Herran rakkaus saavutetaan viisaudella.

19. Herran käskyjen tunteminen kasvattaa oikeaan
    elämään, ne, jotka noudattavat hänen
    tahtoaan, korjaavat hedelmää
    kuolemattomuuden puusta.

20. Herran pelossa on kaikki viisaus, kaikkeen
    viisauteen kuuluu lain noudattaminen

    ja tieto Herran kaikkivaltiudesta.

21. Jos orja kieltäytyy tottelemasta isäntäänsä
    mutta sitten totteleekin, ei hänen
    elättäjänsä lepy.

22. Pahuuden taitaminen ei ole viisautta eikä
    synnintekijöiden neuvo ole ymmärrystä.

23. On älykkyyttä, joka vain inhottaa, ja on
    houkkia, joilta puuttuu vähinkin viisaus.

24. Yksinkertainen ihminen, joka pelkää Herraa,
    on parempi kuin älykäs lainrikkoja.

25. On terävää älyä, joka vie vääryyteen, ja on
    niitä, jotka tekeytyvät ystävällisiksi
    saadakseen aikaan mieleisensä tuomion,

    ja on viisaita, jotka oikeudessa toimivat
    oikein.

26. Pahansuopa ihminen on kantavinaan huolten
    taakkaa, mutta sisimmältään hän on vilppiä
    täynnä.

27. Hän luo katseensa maahan ja teeskentelee
    kuuroa, ja ellet ole valppaana, hän yllättää
    sinut.

28. Vain voiman puute estää häntä synninteosta,
    tilaisuuden tullen hän on heti tekemässä
    pahaa.

29. Ulkonäöstään ihminen tunnetaan, viisas
    ihminen käytöksestään.

30. Vaatetus, nauru ja askel paljastavat,
    millainen ihminen on.

### Viisas Menettelee Oikein, Tyhmä Väärin

1.  Toisen nuhtelu ei aina osu oikeaan aikaan;
    vaitiolo on monesti viisautta.

2.  Parempi avoimesti nuhdella kuin kantaa
    kaunaa,

3.  ja teon tunnustaminen säästää häpeältä.

4.  Kuin eunukki, joka haluaa viedä tytön
    neitsyyden, on se, joka haluaa väkivalloin
    ohjata oikeutta.

5.  Moni on viisaan maineessa, koska pysyy
    vaiti, moni on vihattu suulautensa tähden.

6.  Moni on vaiti, koska ei tiedä mitä vastata,
    moni on vaiti, koska tietää milloin puhua.

7.  Viisas pysyy vaiti oikeaan hetkeen saakka,
    tyhmä rehentelijä ei odota oikeaa hetkeä.

8.  Suulasta ihmistä inhotaan, isottelija on
    kaikkien vihaama.

    Kuinka kaunista onkaan, kun nuhteita saanut
    katuu! Kun niin teet, kartat tekemästä
    syntiä ehdoin tahdoin.

9.  Onnettomuus on toisinaan menestyksen alku,
    onnenpotku saattaa olla vahingoksi.

10. Lahjasta ei aina ole sinulle hyötyä,
    toisinaan taas hyödyt kaksin verroin.

11. Toiset kompastuvat korskeuteensa, toiset
    nousevat köyhistä oloista korkealle.

12. Moni ostaa paljon halvalla mutta maksaa
    myöhemmin seitsenkertaisesti.

13. Viisas voittaa ystäviä vähin keinoin,
    tyhmyrin liehakointi valuu hukkaan.

14. Houkan lahja ei sinua hyödytä,

    ei lahja, jonka pahansuopa nuristen antaa,

    sillä hänen silmissään sen arvo on
    moninkertainen.

15. Hän antaa vähän ja arvostelee paljon, on
    yhtenään äänessä kuin kuninkaan airut.
    Tänään hän lainaa, huomenna vaatii takaisin
    – tuollainen ihminen on sietämätön!

16. Tyhmyri sanoo: ”Ei ole minulla ystävää,
    kukaan ei minua hyvistä teoistani kiitä. Ne,
    jotka syövät leipääni, puhuvat minusta
    pahaa.”

17. Miten usein hänelle nauretaankaan!

    Hän ei ymmärrä sitä, mitä hänellä on, ei
    liioin sitä, mitä hänellä ei ole.

18. Parempi kompastua polulla kuin puheessaan;
    omiin sanoihinsa paha ihminen äkkiä kaatuu.

19. Moukka on kuin tilanteeseen sopimaton kasku,
    jota kertovat kasvatusta vaille jääneet.

20. Tyhmää ei kiitellä sananlaskusta, sillä hän
    sanoo sen väärään aikaan.

21. Moni varjeltuu synneiltä köyhyytensä vuoksi
    ja käy levolle ilman tunnontuskia.

22. Moni menettää sielunsa väärän häpeän tähden,
    kadottaa elämänsä houkkia myötäillessään.

23. Häpeän pelossa moni vakuuttaa ja lupailee ja
    tekee ystävästään syyttä vihamiehen.

24. Valheet ovat ihmiselle häpeätahra, mutta
    kasvatusta vaille jääneet kertovat niitä.

25. Varaskin on parempi kuin piintynyt
    valehtelija, mutta kumpikin kulkee tuhoaan
    kohti.

26. Oma luonteenlaatu vie valehtelijalta
    kunnian, ja häpeä seuraa häntä jatkuvasti.

27. Viisas puhuja menee elämässä eteenpäin,
    järkevä ihminen voittaa mahtimiesten
    suosion.

28. Joka muokkaa maataan, lisää satoaan, joka
    miellyttää mahtavia, saa rikkomuksensa
    anteeksi.

29. Kestitys ja lahjat sokaisevat viisaatkin,
    kuonokopan lailla ne estävät purevat puheet.

30. Peitetty viisaus ja kätketty aarre – mitä
    hyötyä on kummastakaan?

31. Joka tyhmyytensä peittää, on parempi kuin
    se, joka peittää viisautensa.

    Joka periksi antamatta etsii Herraa, on
    parempi kuin isännätön elämänsä ajomies.

### Synti Ja Sen Seuraukset

1.  Poikani, oletko tehnyt syntiä? Älä enää tee,
    ja menneitäkin pyydä anteeksi.

2.  Pakene syntiä kuin käärmettä: jos lähestyt
    sitä, se puree sinua. Sillä on hampaat kuin
    leijonalla, niillä se ottaa ihmisen
    hengiltä.

3.  Lainrikkomus on kuin kaksiteräinen miekka,
    jonka iskemään haavaan ei ole lääkettä.

4.  Mielivalta ja korskeus tuhoavat rikkaudet,
    ylvästelijän talo revitään perustuksiltaan.

5.  Kun köyhä rukoilee, Herra kuulee ja hankkii
    viipymättä hänelle oikeutta.

6.  Joka moitetta väheksyy, seuraa syntisen
    teitä, Herraa pelkäävä kääntyy niiltä pois.

7.  Mestaripuhuja on laajalti tunnettu, mutta
    järkimies huomaa puheen lipsahdukset.

8.  Joka rakentaa talonsa lainarahalla, kokoaa
    kiviä hautakumpuunsa.

9.  Kuin tappuratukko on jumalattomien joukko,
    tulen liekeissä he kohtaavat loppunsa.

10. Syntisten tie on tasainen ja kivetön, mutta
    sen päässä on tuonelan rotko.

11. Joka seuraa lakia, hallitsee mieltään,
    Herran pelko johdattaa viisauteen.

12. Lahjatonta ihmistä ei voi kasvattaa, mutta
    lahjakkuuskin voi tuottaa katkeruutta.

13. Viisaan tietämys virtaa kuin tulvavesi,
    hänen neuvonsa ovat ehtymätön lähde.

14. Tyhmän mieli on kuin rikkinäinen ruukku:
    mitään tietoa se ei pidä sisällään.

15. Kun viisas kuulee viisaita sanoja, hän
    arvostaa niitä ja antaa niihin oman lisänsä.
    Pinnallinen ihminen ei niistä piittaa vaan
    kääntää selkänsä kuulemalleen.

16. Tyhmän pohdiskelut käyvät taakaksi, viisasta
    kuuntelee mielikseen.

17. Kansankokouksessa kysytään viisaan kantaa,
    hänen sanansa pannaan tarkoin merkille.

18. Viisaus on tyhmälle kuin rikki revitty talo,
    viisauden tuntemus vain irrallisia sanoja.

19. Kasvatus on tyhmyrille kuin jalkaraudat,
    kuin kahle oikeassa kädessä.

20. Tyhmä hohottaa suureen ääneen, järkevä
    ihminen vain myhäilee.

21. Kuin kultakoru on viisaalle kasvatus, kuin
    rengas oikean käden ranteessa.

22. Tyhmä tölmää oikopäätä sisälle taloon, tavat
    tunteva odottaa kohteliaasti ulkona.

23. Tomppeli kurkistelee ovelta sisään, hyvin
    kasvatettu ihminen odottelee ulkosalla.

24. Ovella kuuntelu on sivistymätöntä, viisas
    kauhistuu niin huonoa käytöstä.

25. Monet lörpöttelevät ja juoruilevat,
    ajatteleva ihminen punnitsee sanansa.

26. Kieli kuljettaa tyhmän mieltä, viisaan kieli
    käy mielen mukaan.

27. Kun jumalaton kiroaa Saatanaa, hän kiroaa
    omaa itseään.

28. Joka levittää juoruja, tahraa itsensä ja saa
    naapurit vihamiehikseen.

### Laiskuus Ja Kasvatuksen Puute

1.  Laiskuri on kuin ulosteen tahraama kivi,
    ilkkuen kaikki viheltävät hänen häpeälleen.

2.  Laiskuri on kuin sontakokkare: joka
    sellaiseen koskee, ravistaa kättään.

3.  Huonotapainen poika on isälleen häpeäksi,
    huonotapainen tytär on silkka onnettomuus.

4.  Järkevä tytär saa mieleisensä miehen,
    häpeämätön tytär tuottaa isälleen murhetta.

5.  Röyhkeä tytär häpäisee isänsä ja miehensä,
    ja kumpikin halveksii häntä.

6.  Kuin hilpeää musiikkia hautajaisissa on
    neuvo, joka annetaan väärään aikaan, mutta
    vitsa ja kasvatus ovat aina viisautta.

7.  Kun lapset kasvatetaan hyvätapaisiksi, ei
    kukaan muista vanhempien alhaista
    syntyperää.

8.  Huonosti kasvatetut, piittaamattomat lapset
    tahraavat jalosukuisenkin perheen maineen.

9.  Joka tyhmää opettaa, liimaa
    ruukunsirpaleita, herättelee nukkuvaa
    syvästä unesta.

10. Joka tyhmälle puhuu, puhuu torkkuvalle; kun
    hän lopettaa, tyhmä kysyy: ”Mitä?”

11. Itke kuollutta\
    – häneltä on kadonnut valo.

    Itke tyhmää\
    – häneltä on kadonnut järki.

    Kuollutta itke kevyemmin,\
    sillä hän on päässyt lepoon.

    Tyhmän elämä on pahempaa kuin kuolema.

12. Kuollutta surraan seitsemän päivää, tyhmää
    ja jumalatonta koko hänen elämänsä ajan.

13. Houkkaan älä haaskaa sanojasi, älä vieraile
    typeryksen luona.

    Hän pilaa kaiken huomaamatta itse mitään.

    Varo häntä, jotta välttyisit mielipahalta
    etkä tahraantuisi hänen törmäillessään.
    Vältä häntä, jotta saisit olla rauhassa etkä
    joutuisi sietämään hänen toilauksiaan.

14. Mikä on lyijyäkin raskaampaa? Mikä on sen
    nimi? Tyhmyys.

15. Hiekkakori, suolakori ja rautamöhkäle ovat
    kevyempi taakka kuin typerä ihminen.

16. Rakennus, jota puukehikko tukee, ei
    maanjäristyksessä sorru, eikä ihminen, jota
    viisas harkinta vahvistaa, järky
    päätöksessään, kun on ratkaisun aika.

17. Ihminen, jolla on ymmärrys ja harkinta
    tukenaan, on kuin korkokuva hiotussa
    kiviseinässä.

18. Pikkukivet, jotka ovat kukkulan laella,
    eivät kestä myrskyssä paikallaan, eikä
    ihminen, joka tyhmyyttään on arka, kestä
    mitään, mikä herättää pelkoa.

### Ystävyyden Vaatimukset

19. Jos satutat toista silmään, se vuotaa vettä,
    jos satutat sydämeen, se tuntee tuskaa.

20. Jos heität kivellä lintuja, pelotat ne pois,
    jos solvaat ystävääsi, teet ystävyydestä
    lopun.

21. Vaikka olisit miekka kädessä noussut
    ystävääsi vastaan, älä menetä toivoasi:
    paluutie on auki.

22. Vaikka olisit puhunut ystävällesi kovin
    sanoin, älä pelkää: vielä voitte päästä
    sopuun. Mutta toisen solvaaminen ja kopea
    käytös, salaisuuden paljastaminen ja isku
    selkään karkottavat joka ainoan ystävän.

23. Voita lähimmäisesi luottamus, kun hän on
    köyhä – kun hän menestyy, menestyt sinäkin.
    Kun ajat ovat kovat, pysy hänen rinnallaan –
    kun hän vaurastuu, vaurastut sinäkin.

    Ketään ei tule halveksia ulkoisen olemuksen
    perusteella, eikä rikasta pidä ihailla, jos
    hänellä ei ole järkeä.

24. Uuni savuttaa, ennen kuin tuli syttyy,
    veritekoa edeltävät loukkaukset.

25. En häpeä suojella ystävääni enkä ikinä
    välttele häntä.

26. Jos hänen takiaan joudun ahdinkoon, kaikki,
    jotka siitä kuulevat, varovat häntä.

### Ohjausta Kaipaavan Rukous

27. Kuka asettaisi suulleni vartijan, huulilleni
    taidokkaan, varman sinetin, etten puheessani
    hairahtuisi, ettei kieleni veisi minua
    tuhoon?

Luku 23

1.  Herra, minun isäni, elämäni valtias! Älä
    jätä minua huulteni halujen varaan, älä anna
    minun hairahtua niiden takia.

2.  Kunpa joku vartioisi ajatuksiani vitsa
    kädessä ja tiukasti ohjaisi mieltäni
    viisauteen! Silloin suuni saisi tietää,
    koska erehtyy, eikä aina olisi valmiina
    synnintekoon.

3.  Muutoin erehdyn entistä useammin ja syntieni
    määrä kasvaa kasvamistaan, kunnes muserrun
    vastustajieni nähden ja tuotan iloa
    vihollisilleni,

    joiden on turha odottaa laupeuttasi.

4.  Herra, minun isäni, elämäni Jumala! Pidä
    julkeus poissa katseestani

5.  ja himot loitolla minusta.

6.  Älä anna minun langeta mässäilyyn ja
    irstailuun, älä jätä minua hillittömien
    mielitekojeni valtaan!

### Vannomisesta

7.  Kuulkaa, poikani, mitä opetan suun
    hallinnasta; joka noudattaa sanojani,
    välttää ansat.

8.  Omat huulet vievät syntisen satimeen, omiin
    puheisiinsa ylimielinen pilkkaaja kompastuu.

9.  Älä totuta suutasi vannomiseen, älä tavan
    takaa lausu Pyhän nimeä.

10. Niin kuin orja, jota pitkään kuulustellaan,
    ei selviä mustelmitta, niin ei sekään, joka
    yhtenään vannoo Herran nimeen, pysy puhtaana
    synnistä.

11. Joka vannoo usein, tekee syntiä usein, ja
    vitsaus vitsauksen jälkeen lyö hänen
    kotiaan. Jos hän vannoo kevytmielisesti, hän
    saa synnistään rangaistuksen, jos hän vannoo
    mutta lyö laimin valansa, hän tekee syntiä
    kaksin verroin, ja jos hän turhaan vannoo
    valan, hän ei vältä tuomiota vaan
    onnettomuudet koettelevat hänen kotiaan.

12. On sanoja, jotka ovat kuin kuolema – älköön
    niitä lausuttako Jaakobin suvun mailla!
    Hurskas ihminen karttaa niitä eikä heittäydy
    syntien valtaan.

13. Älä totuta suutasi karkeuksiin, sillä
    siivoton puhe on synnillistä.

14. Muista isääsi ja äitiäsi, kun istut
    mahtimiesten kokouksessa, ettet unohtaisi,
    kuka olet, ja käytökselläsi tekisi itsestäsi
    narria, niin että toivoisit, ettet olisi
    syntynytkään, ja kiroaisit päivän, jona
    synnyit.

15. Ihminen, joka on tottunut loukkaamaan
    toisia, ei enää ikinä ole kasvatettavissa.

### Siveettömyyden Seuraukset

16. Suuria syntisiä on kahta lajia, kolmas vetää
    ylleen Herran vihan. Polttava himo on kuin
    palava tuli – se sammuu vasta kun on
    kuluttanut itsensä tyhjiin. Huorintekijä ei
    lihansa himossa lakkaa, ennen kuin tuli on
    palanut loppuun.

17. Huorintekijälle on kaikki leipä makeaa – ei
    hän herkeä ennen kuin kuolee.

18. Mies, joka hylkää aviovuoteensa, ajattelee:
    ”Kuka minut näkee? Pimeys verhoaa minut,
    olen muurien kätköissä eikä kukaan näe minua
    – mitä pelkäisin? Korkein ei minun syntejäni
    muista.”

19. Hän pelkää vain ihmisten silmiä eikä
    ymmärrä, että Herran silmät ovat kirkkaat
    kuin kymmenentuhatta aurinkoa. Ne valvovat
    ihmisten kaikkia teitä ja näkevät
    salaisiinkin loukkoihin.

20. Herra tunsi kaiken jo ennen luomistyötään,
    hän tietää kaiken, mitä luomakunnassa
    tapahtuu.

21. Tuollainen mies saa rangaistuksensa
    kaupungin kaduilla, hänet otetaan kiinni,
    kun hän sitä vähiten odottaa.

22. Samoin käy naisen, joka pettää miestään ja
    hankkii perilliseksi toisen miehen lapsen.

23. Ensinnäkin hän loukkaa Korkeimman lakia,
    toiseksi rikkoo miestään vastaan ja
    kolmanneksi haureudellaan rikkoo avioliiton
    ja hankkii lapsen vieraan miehen kanssa.

24. Hänet viedään kansankokouksen eteen, ja
    lapsetkin saavat rangaistuksen.

25. Hänen lapsensa jäävät juurettomiksi, hänen
    oksansa eivät kanna hedelmää.

26. Hän jättää jälkeensä muiston, joka on kuin
    kirous, hänen häpeäänsä ei voi pyyhkiä pois.

27. Hänen jälkeensä elävät saavat tietää, ettei
    mikään ole parempaa kuin Herran pelko,
    ihanampaa kuin Herran käskyjen totteleminen.

28. On suuri kunnia totella Jumalaa, ja kun hän
    ottaa sinut omakseen, elät pitkään.

## Viisaus Puhuu Itsestään (24)

### Viisauden Ylistys

1.  Viisaus ylistää itseään, puhuu ylpeästi oman
    kansansa keskellä.

2.  Korkeimman kokouksessa se avaa suunsa ja
    puhuu arvonsa tuntien hänen joukoilleen:

3.  – Minä olen lähtöisin Korkeimman suusta,
    usvan lailla minä verhosin maan.

4.  Korkeuksiin minä pystytin asuntoni,
    valtaistuimeni oli pilvipatsaassa.

5.  Minä yksin kiersin ympäri taivaankaaren ja
    kuljin syvyyksien syvimmillä pohjilla.

6.  Meren aallot ja kaiken maan, kaikki kansat
    ja kansakunnat minä otin hallintaani.

7.  Niiden joukosta etsin pysyvää sijaa, kansaa,
    jonka maille asettuisin.

8.  Silloin sain kaiken luojalta käskyn, hän,
    joka minut loi, antoi minulle rauhaisan
    sijan. Hän sanoi: ”Asetu Jaakobin heimon
    pariin, Israel olkoon sinun perintöosasi.”

9.  Jo ennen aikojen alkua hän loi minut, enkä
    minä katoa aikojen mentyä.

10. Minä palvelin hänen edessään pyhäkköteltassa
    ja sain pysyvän sijan Siionista.

11. Rakkaasta kaupungistaan hän antoi rauhaisan
    asunnon, Jerusalemissa on minun valtani
    keskus.

12. Minä juurruin kunniakkaaseen kansaani, sain
    perintöosakseni Herran oman maan.

13. Minä kasvoin korkeaksi kuin Libanonin setri,
    kuin sypressi Hermonin vuorella.

14. Minä ylenin kuin En-Gedin palmu, kuin
    Jerikon ruusut tai tasangon vihanta
    oliivipuu, minä kasvoin korkeaksi kuin
    plataani.

15. Niin kuin kanelipuu, kuin
    piikkibalsamipensas, kuin paras mirha minä
    levitin tuoksuani, kuin galbaanihartsi, kuin
    onyksikotilo tai mastiksipihka, kuin savuava
    suitsuke pyhäkköteltassa.

16. Minä levitin oksani kuin pistaasipuu, ja ne
    oksat olivat ihanan kauniit.

17. Minä versoin kuin lehtevä viiniköynnös, ja
    kukkani tuottivat runsaasti ihanaa hedelmää.

18. Minä olen puhtaan rakkauden, Herran pelon,
    tiedon ja pyhän toivon äiti. Minä annan nämä
    ikuiset lahjani lapsilleni, kaikille, jotka
    Herra valitsee.

19. Tulkaa luokseni, te jotka kaipaatte minua,
    ja ravitkaa itsenne minun antimillani.

20. Jo ajatuskin minusta on hunajaa makeampi, ja
    omilleni maistun makeammalta kuin mesikakku.

21. Jotka minua syövät, lisäävät nälkäänsä,
    jotka minua juovat, janoavat yhä lisää.

22. Joka minua kuulee, ei joudu häpeään, joka
    minua seuraa, välttää synnit.

### Viisaus Ja Laki

23. Kaikki tämä on sanottu Korkeimman Jumalan
    liiton kirjassa, laissa, jonka Mooses antoi
    meille, perinnöksi Jaakobin seurakunnille.

24. Ammentakaa väsymättä voimaa Herrasta,
    pitäkää hänestä kiinni, niin hän vahvistaa
    teitä. Herra, Kaikkivaltias, on ainoa
    Jumala, hän on meidän pelastajamme, ei
    kukaan muu.

25. Laki tulvii viisautta kuin Pison vettä, kuin
    Tigris kevään sadonkorjuun aikaan.

26. Se vuodattaa ymmärrystä kuin tulviva Eufrat,
    kuin Jordan elonleikkuun päivinä.

27. Se vyöryttää opetustaan kuin Niili\*
    vesiään, kuin Gihon viininkorjuun
    koittaessa.

28. Ensimmäinen ihminen ei viisautta
    saavuttanut, ja yhtä vähän yltää siihen
    viimeinenkään,

29. sillä sen ajatukset ovat merta laajemmat,
    sen mietteet syvemmät kuin syvin meri.

### Jeesus, Sirakin Poika, Viisauden Opettajana

30. Minä olen virran vähäinen haara, puutarhan
    kastelukanava.

31. Minä sanoin: ”Ryhdyn kastelemaan
    puutarhaani, annan taimilleni runsaasti
    juotavaa.” Mutta kanavani kasvoi virraksi,
    ja virrastani tuli meri.

32. Aamunkoiton lailla on opetukseni levittävä
    valoaan, minä ulotan sen loisteen
    kaukaisiinkin maihin.

33. Opetukseni virtaa eteenpäin kuin
    profeettojen sanat, minä jätän sen
    perinnöksi tuleville polville.

34. Huomatkaa tämä: en ole uurastanut vain
    itseäni varten vaan kaikkien niiden hyväksi,
    jotka haluavat oppia viisautta.

## Viisaus Yhteisön Elämässä (25–51)

### Elämän Ilonaiheita

Luku 25

1.  Kolme on, joita minä rakastan ja jotka ovat
    kauniita Herran ja ihmisten silmissä:
    veljesten sopu, naapurien ystävyys ja vaimon
    ja miehen rikkumaton yhteiselo.

2.  Kolmenlaiset ihmiset herättävät vihani ja
    ärsyttävät minua elämäntavoillaan: vaativa
    köyhä, valehteleva rikas ja ukko, joka
    tyhmyyttään pettää vaimoaan.

3.  Jos et nuorena ole hankkinut mitään, mistä
    otat, kun vanhenet?

4.  Kuinka sopiikaan harkinta harmaahapsille,
    viisas neuvojen anto vanhoille miehille!

5.  Kuinka kaunista onkaan vanhusten viisaus,
    arvostettujen miesten pohdinta ja
    neuvokkuus!

6.  Kokeneisuus on vanhusten kunniaseppele,
    Herran pelko heidän ylpeyden aiheensa.

7.  Yhdeksän on, joita mielessäni kiitän
    onnellisiksi, kymmenennestä olen valmis
    kertomaan: se, joka saa iloita lapsistaan,
    se, joka elinaikanaan näkee vihamiestensä
    tuhon;

8.  onnellinen se, joka elää ymmärtäväisen
    vaimon kanssa, se, joka ei hairahdu
    puheissaan, ja se, joka ei joudu palvelemaan
    alempaansa;

9.  onnellinen se, joka on löytänyt ymmärryksen,
    ja se, joka saa puhua tarkkaavaisille
    kuulijoille;

10. kuinka suuri onkaan se, joka on löytänyt
    viisauden, ylivertainen se, joka pelkää
    Herraa!

11. Herran pelko on kaikkea ylempänä – kehen
    verrata sitä, joka elää sen mukaan?

12. Herran pelosta alkaa rakkaus Herraan,
    uskosta alkaa yhteys häneen.

### Kelvoton Vaimo Ja Hyvä Vaimo

13. Mikä haava tahansa, kunhan ei sydämen haava,
    mikä pahuus tahansa, kunhan ei naisen
    pahuus!

14. Mikä tahansa ahdinko, kunhan ei vihamiehen
    aiheuttama, mikä tahansa kosto, kunhan ei
    vihollisen kädestä!

15. Ei ole pahempaa myrkkyä kuin käärmeen myrkky
    eikä pahempaa vihaa kuin naisen viha.

16. Ennemmin asuisin leijonan tai lohikäärmeen
    kanssa kuin pahansisuisen naisen kanssa.

17. Pahuus muuttaa naisen ulkomuodon, tummentaa
    hänet kasvoiltaan synkeäksi karhuksi.

18. Hänen miehensä istuu aterialla ystävien
    seurassa mutta huokailee huomaamattaan
    katkerasti.

19. Pientä on kaikki pahuus pahan naisen
    rinnalla – kohdatkoon häntä synnintekijän
    kohtalo!

20. Niin kuin hiekkatöyräs vanhuksen jaloille on
    kielevä vaimo hiljaiselle miehelle.

21. Älä lankea naisen kauneuteen, älä halua
    naista hänen ulkonäkönsä tähden.

22. Vain kiukkua, julkeutta ja loputonta häpeää
    seuraa siitä, että nainen elättää miehensä.

23. Masentunut mieli, murheelliset kasvot,
    haavoitettu sydän – kaikki pahan vaimon
    syytä! Kädet uupuvat, polvet horjuvat, jos
    vaimo ei tee miestään onnelliseksi.

24. Naisesta synti sai alkunsa, ja hänen
    tähtensä me kaikki kuolemme.

25. Älä päästä vettä valloilleen äläkä häijyä
    vaimoa pieksämään kieltään.

26. Jos hän ei toimi mielesi mukaan, leikkaa
    hänet irti itsestäsi.

1.  Onnellinen se mies, jolla on hyvä vaimo! Hän
    saa elinpäiviä kaksin verroin.

2.  Kelpo vaimo tuottaa miehelleen iloa, ja mies
    on koko elämäänsä tyytyväinen.

3.  Hyvä on sen osa, joka saa hyvän vaimon; se
    osa annetaan Herraa pelkäävälle,

4.  ja hän iloitsee, on hän rikas tai köyhä, ilo
    loistaa aina hänen kasvoiltaan.

5.  Kolme on, joita sydämessäni pelkään, neljäs
    saa minut kauhun valtaan: juoru, joka
    kiertää kaupungilla, väkijoukon
    kokoontuminen ja väärä syytös – kaikki
    kuolemaa pahempia asioita.

6.  Suurin tuska ja murhe on mustasukkainen
    nainen, sanan ruoska, jolta ei välty kukaan.

7.  Häijy vaimo on kuin hiertävä ies; joka
    häneen tarttuu, ottaa käteensä skorpionin.

8.  Juopotteleva nainen on sietämätön näky: hän
    ei yritäkään peittää säädyttömyyttään.

9.  Naisen irstaus käy ilmi hänen katseestaan:
    hän katsoo miestä julkein silmin.

10. Jos tyttäresi on omapäinen, vahdi häntä
    tarkasti – hän ottaa vapauksia heti kun
    silmä välttää.

11. Pidä varasi, jos hän katsoo miehiä
    häpeämättömästi, äläkä ihmettele, jos hän
    uhmaa sinua.

12. Niin kuin janoinen matkamies avaa suunsa ja
    latkii mitä tahansa tielleen osuvaa vettä,
    niin tuo tytär pysähtyy jokaiselle
    telttapaalulle ja avaa viinensä kaikille
    nuolille.

13. Vaimon viehkeys ilahduttaa aviomiestä, hänen
    viisautensa virkistää miehen ruumiin.

14. Vaitelias vaimo on Herran lahja, hyvän
    kasvatuksen arvo on mittaamaton.

15. Kaino vaimo on ihanuuksista ihanin, siveyden
    arvo ei ole punnittavissa.

16. Kuin nouseva aurinko Herran korkealla
    taivaalla, niin kaunis on hyvä vaimo
    siistissä kodissaan.

17. Kuin lamppu, joka loistaa pyhäkön
    lampunjalassa, ovat kauniit kasvot
    sopusuhtaisessa ruumiissa.

18. Kuin kultaiset pylväät hopeajalustalla ovat
    kauniit sääret varmojen nilkkojen varassa.

19. Poikani, kun nuoruutesi on kukkeimmillaan,
    varjele sen puhtautta äläkä haaskaa voimaasi
    vieraille.

20. Tutki koko tasanko ja valitse hyväkasvuinen
    osa, kylvä sinne siemenesi ja luota jaloon
    syntyperääsi.

21. Kun jälkeläisesi sitten kasvavat täyteen
    mittaan, he voivat nauttia syntyperänsä
    suomasta vapaudesta.

22. Maksullista naista pidetään syljen
    veroisena, aviovaimoa tornina, joka tietää
    piirittäjille kuolemaa.

23. Jumalaton nainen naitetaan lainrikkojalle,
    hurskas nainen sellaiselle, joka pelkää
    Herraa.

24. Häpeämätön nainen elää elämänsä
    häpeällisesti, säädyllinen nainen
    kainostelee jopa aviomiestään.

25. Kuritonta naista pidetään pelkkänä koirana,
    säädyllinen nainen pelkää Herraa.

26. Miestään kunnioittava vaimo näyttää kaikista
    viisaalta, miestään kopeasti nöyryyttävä
    tiedetään jumalattomaksi. Onnellinen se
    mies, jolla on hyvä vaimo! Hän saa
    elinpäiviä kaksin verroin.

27. Kailottava nainen on pelottava kuin
    sotatorvi; joka hänen kanssaan elää, elää
    sodan pauhinassa.

### Kolme Murheellista Asiaa

28. Kaksi asiaa murehduttaa mieleni, kolmas saa
    vihani nousemaan: sotilaan kituminen
    köyhyydessä, viisaille osoitettu halveksunta
    ja oikeamielisen lähtö synnin teille – häntä
    varten on valmiina Herran miekka.

### Puheestaan Ihminen Tunnetaan

29. Vaivoin selviää kauppamies rikkomuksitta, ei
    kaupustelija pysy puhtaana synnistä.

1.  Voittoa tavoitellessaan on moni tehnyt
    syntiä, varojaan kartuttava sulkee rikkeiltä
    silmät.

2.  Niin kuin kiila isketään kivien väliin, niin
    tunkee synti myynnin ja ostamisen väliin.

3.  Joka ei vakaasti elä Herran pelossa, näkee
    äkkiä talonsa romahtavan.

4.  Kun seulaa ravistetaan, roskat jäävät
    siihen, kun ihminen puhuu, roskapuhe
    erottuu.

5.  Savenvalajan astiat panee koetteelle uuni,
    samoin koetellaan ihmistä hänen puheidensa
    mukaan.

6.  Puu kantaa hedelmää hoidon mukaisesti,
    samoin puhe ihmisen ajatusten mukaan.

7.  Älä kiittele ketään, ennen kuin olet
    kuunnellut häntä, sillä puheistaan ihminen
    punnitaan.

8.  Jos tavoittelet sitä, mikä on oikein,
    tavoitat sen ja puet sen yllesi kuin
    juhlaviitan.

9.  Linnut pesivät lajitoveriensa parissa,
    totuus asettuu totuutta rakastavien luo.

10. Leijona väijyy saalistaan, samoin synti
    väärintekijöitä.

11. Hurskaan puhe on aina viisasta, houkka
    muuttaa mieltään kuin kuu vaiheitaan.

12. Anna kitsaasti aikaasi ymmärtämättömille
    mutta järkevien luona viivy pitkään.

13. Tyhmien puhe herättää pahennusta, ja heidän
    naurunsa on syntisen kevytmielistä.

14. Paljon vannovat saavat kuulijan hiukset
    pystyyn, heidän riidellessään kuulija tukkii
    korvansa.

15. Röyhkeiden riita johtaa veritekoon, ja
    heidän solvauksiaan on tuskallista kuulla.

### Salaisuuksien Säilyttäminen

16. Joka salaisuuksia paljastaa, rikkoo
    luottamuksen eikä enää saa läheistä ystävää.

17. Rakasta ystävääsi ja ole hänelle uskollinen,
    mutta jos olet kielinyt hänen
    salaisuuksistaan, älä enää pyri hänen
    seuraansa.

18. Niin kuin mies tuhoaa vihollisensa, niin
    olet tuhonnut lähimmäisesi ystävyyden,

19. niin kuin päästät kädestäsi linnun, niin
    olet laskenut ystäväsi menemään etkä saa
    häntä enää takaisin.

20. Älä tavoittele häntä, hän on jo kaukana, hän
    on karannut kuin gaselli pyydyksestä.

21. Haavan voi sitoa, solvauksen sovittaa, mutta
    salaisuuksien paljastajalla ei ole toivoa.

### Petollisuudesta

22. Joka viekkaasti iskee silmää, aikoo pahaa;
    kaikki, jotka hänet tuntevat, karttavat
    häntä.

23. Seurassasi hän on mielin kielin ja ihastelee
    sanojasi, mutta jälkeenpäin hän muuttaa
    käytöstään, ja saat toiset vastaasi, kun hän
    vääristelee puheitasi.

24. Monia asioita minä vihaan, mutta eniten
    hänenlaisiaan; tuollaista ihmistä Herrakin
    vihaa.

25. Joka heittää kiven korkealle, saa sen
    päähänsä, salakavala isku haavoittaa
    iskijää.

26. Joka kuoppaa kaivaa, se itse siihen lankeaa,
    joka virittää ansalangan, takertuu itse
    siihen.

27. Joka tekee väärin, hautautuu tekonsa alle
    eikä edes ymmärrä, mistä se hänen päälleen
    tuli.

28. Röyhkeä saa osakseen solvauksia ja pilkkaa,
    rangaistus vaanii häntä kuin leijona.

29. Ansaan takertuu se, joka iloitsee hurskaan
    tuhosta, tuska kalvaa häntä ennen kuin hän
    kuolee.

### Anna Anteeksi Lähimmäisellesi

30. Myös viha ja suuttumus ovat kauhistuttavia
    asioita, mutta synnintekijä ei niistä luovu.

1.  Herra kostaa sille, joka toiselle kostaa, ja
    pitää hänen synneistään tarkkaa kirjaa.

2.  Anna anteeksi, kun lähimmäisesi tekee
    väärin, niin itsekin, kun rukoilet, saat
    syntisi anteeksi.

3.  Voiko sellainen ihminen, joka hautoo vihaa,
    odottaa Herralta tervehtymistä?

4.  Voiko ihminen, joka on armoton
    kaltaiselleen, rukoilla, että saisi syntinsä
    anteeksi?

5.  Jos hän, kuolevainen ihminen, jatkaa
    vihanpitoa, kuka antaa anteeksi hänen
    syntinsä?

6.  Ajattele loppuasi ja lakkaa kantamasta
    kaunaa, muista, että kuolet ja katoat, ja
    elä käskyjen mukaan.

7.  Pidä mielessäsi käskyt äläkä vihaa
    lähimmäistäsi, muista liittoa, jonka Korkein
    solmi, ja katso toisen ihmisen virheitä
    ymmärtäväisesti.

### Riitelemisestä

8.  Vältä riitaa; siten selviät vähemmin
    synnein. Kiivasluonteinen ihminen lietsoo
    riitoja,

9.  synnintekijä nostaa ystävät toisiaan vastaan
    ja kylvää erimielisyyttä tuttavusten
    välille.

10. Mitä kuivemmat puut, sitä kuumempi roihu,
    mitä sitkaampi viha, sen pahempi riita. Mitä
    mahtavampi ihminen, sitä mahtavampi viha,
    mitä rikkaampi, sen rajumpi vihassaan.

11. Kiivasluonteisten riita leimahtaa hetkessä
    liekkiin, riitapukarit tappelevat kohta
    verissä päin.

12. Jos puhallat kipinään, se syttyy, jos syljet
    siihen, se sammuu. Omalla suullasi sinä tuon
    kaiken teet.

### Panettelusta

13. Kirottu se, joka juoruaa ja panettelee!
    Sellainen ihminen tuhoaa monet sopuisat
    suhteet.

14. Panettelijan kieli on syössyt monet
    sijoiltaan ja ajanut heidät pakosalle maasta
    toiseen. Se on hävittänyt vahvoja kaupunkeja
    ja kaatanut mahtimiesten taloja.

15. Panettelijan kieli on ajanut kelpo vaimoja
    kotoaan ja riistänyt heiltä heidän
    vaivannäkönsä tulokset.

16. Joka uskoo pahoja puheita, ei saa rauhaa
    eikä enää pysty elämään levollisesti.

17. Ruoska lyö ihon haavoille, mutta kielen
    sivallus murskaa luut.

18. Monet ovat kaatuneet miekan terään, mutta
    kieli on kaatanut vielä useampia.

19. Onnellinen se, joka on siltä varjeltunut,
    se, joka ei ole kohdannut sen lietsomaa
    vihaa, ei joutunut ponnistelemaan sen ikeen
    alla eikä olemaan kytkettynä sen kahleisiin,

20. sillä sen ies on rautainen ies ja sen
    kahleet ovat pronssikahleet.

21. Paha on kuolema, jonka se tuottaa, mutta
    tuonelakin on pahaa kieltä parempi.

22. Hurskaita paha kieli ei alista, he eivät sen
    liekeissä pala.

23. Kieli kaataa ne, jotka hylkäävät Herran;
    heitä se polttaa, eikä sen tuli sammu.
    Leijonan lailla se käy heidän kimppuunsa,
    leopardin lailla se raatelee heidät.

24. Puutarhasi sinä aitaat piikkipensailla,
    hopeasi ja kultasi panet visusti talteen.

25. Pane myös suullesi portti ja salpa, hanki
    sanojasi varten vaaka ja punnukset.

26. Varo kieltäsi, ettet puhu sivu suusi ja
    kompastu vaanivien silmien edessä.

### Lainat, Almut Ja Takaukset

1.  Joka harjoittaa laupeutta, lainaa
    lähimmäiselleen, joka ojentaa kätensä, pitää
    kunniassa käskyt.

2.  Lainaa lähimmäisellesi, kun hän on
    puutteessa, ja maksa oma lainasi ajallaan.

3.  Pidä sanasi ja osoita luotettavuutesi, niin
    saat itsekin aina, mitä tarvitset.

4.  Moni pitää lainaa onnekkaana löytönä ja
    saattaa auttajansa vaikeuksiin.

5.  Lainaa pyytävä suutelee toisen käsiä ja
    puhuu nöyrällä äänellä tämän rahoista, mutta
    takaisinmaksun aikaan hän vitkastelee,
    tarjoaa verukkeita ja valitteluja ja syyttää
    huonoja aikoja.

6.  Jos hän maksaa, niin tuskin puolet summasta,
    ja sekin on iloinen yllätys. Ellei hän
    maksa, hän on huijannut toiselta rahat ja
    hankkinut turhaan vihamiehen. Vain kirouksia
    ja solvauksia saa lainan antaja maksuksi,
    kunnioituksen sijaan pelkkää häväistystä.

7.  Moisen pahuuden tähden moni kääntää selkänsä
    – miksi ehdoin tahdoin tarjoutua
    huijattavaksi?

8.  Köyhää kohtaan ole kuitenkin suopea, älä
    anna hänen odottaa almuasi.

9.  Pidä huolta köyhästä, niin kuin laki käskee,
    älä käännytä apua tarvitsevaa tyhjin käsin
    pois.

10. Anna auliisti rahaa ystävällesi ja
    maanmiehellesi, älä hävitä rahojasi
    homehduttamalla niitä kiven alla.

11. Käytä varojasi Korkeimman käskyjen mukaan,
    siitä on sinulle enemmän hyötyä kuin
    kullasta.

12. Kokoa varastoja antamistasi almuista, se
    pelastaa sinut kaikesta pahasta.

13. Paremmin kuin luja kilpi tai vahva keihäs se
    antaa sinulle suojaa vihollisia vastaan.

14. Hyvä ihminen ryhtyy lähimmäisensä
    takaajaksi, hävytön ja häikäilemätön jättää
    hänet pulaan.

15. Älä unohda takaajasi hyvää tahtoa: hän on
    pannut itsensä alttiiksi puolestasi.

16. Syntinen tuhoaa takaajansa hyvinvoinnin,

17. kiittämätön pettää pelastajansa.

18. Takaaminen on tuhonnut monet menestyneet,
    viskonut heitä kuin meren aallokko. Se on
    pannut mahtimiehet muuttamaan maastaan,
    harhailemaan vieraiden kansojen seassa.

19. Synnintekijä sortuu, kun hän ryhtyy
    takuumieheksi, keinottelija päätyy oikeuden
    eteen.

20. Auta lähimmäistäsi varojesi mukaan mutta
    varo, ettet joudu itsekin ahdinkoon.

### Elämän Perustarpeet

21. Elämän perustarpeet ovat vesi, ruoka ja
    vaatteet ja asunto, joka antaa suojan
    toisten katseilta.

22. Parempi elää vaatimattomasti oman katon alla
    kuin istua pitopöydässä vieraitten talossa.

23. Ole tyytyväinen, on sinulla vähän tai
    paljon, niin vältyt muukalaiseksi
    solvaamiselta.

24. Ei ole kunnon elämää kulkea talosta taloon:
    ulkopuolisena et uskalla suutasi avata.

25. Kun syötät ja juotat toisia, et kiitosta
    saa, päinvastoin saat kuulla loukkauksia:

26. ”Pane töpinäksi, muukalainen, kata pöytä ja
    tarjoa minulle, jos sinulla jotain on!”

27. ”Painu pois, muukalainen, kunnon ihmisten
    tieltä! Veljeni tuli käymään, ja tarvitsen
    tilaa.”

28. Raskasta on järkimiehen näitä kuulla:
    muukalaiseksi nimittelyä ja velkojan
    solvauksia.

### Lasten Kasvatuksesta

1.  Joka poikaansa rakastaa, piiskaa häntä
    usein; aikanaan poika tuottaa hänelle iloa.

2.  Joka kasvattaa poikaansa, hyödyttää itseään
    ja voi tuttavilleen kehua häntä.

3.  Joka opettaa poikaansa, saa vihamiehensä
    kateellisiksi ja voi ystävien kesken iloita
    hänestä.

4.  Kun pojan isä on kuollut, hän ei tunnu
    kuolleen, sillä hän on jättänyt jälkeensä
    kaltaisensa.

5.  Eläessään hän on iloiten katsellut
    poikaansa, eikä hän ole murheellinen
    kuollessaankaan.

6.  Hän jättää pojan, joka kostaa vihamiehille
    ja korvaa hyvät teot ystäville.

7.  Joka hemmottelee poikaansa, saa sitoa tämän
    haavoja ja joutuu säpsähtämään pienintäkin
    huutoa.

8.  Jos hevosta ei koulita, siitä tulee äksy,
    jos poikaa ei kuriteta, hänestä kasvaa
    uhmakas.

9.  Lellittele lastasi, niin saat kauhistella
    häntä, hulluttele, niin joudut murehtimaan.

10. Älä naura hänen kanssaan, ettet kärsisi
    hänen kanssaan ja viimein kiristelisi
    hampaitasi.

11. Älä anna hänelle nuorena valtaa

    äläkä sulje silmiäsi hänen hairahduksiltaan.

12. Notkista hänen niskansa, kun hän on vielä
    nuori,

    anna hänelle keppiä, kun hän on vielä lapsi,
    ettei hän kovettuisi ja kapinoisi sinua
    vastaan

    etkä joutuisi murehtimaan hänen tähtensä.

13. Kurita poikaasi, näe vaivaa hänen vuokseen,
    ettet joutuisi kärsimään hänen
    kunniattomuudestaan.

### Terveys On Rikkautta Arvokkaampaa

14. Parempi olla köyhä mutta terve ja voimakas
    kuin rikas, jota sairaus kalvaa.

15. Vankka terveys voittaa arvossa kaiken
    kullan, vakaa mieli mittaamattomatkin
    rikkaudet.

16. Ei ole parempaa rikkautta kuin ruumiin
    terveys eikä suurempaa onnea kuin sydämen
    ilo.

17. Parempi on kuolema kuin katkera elämä,
    ikuinen lepo parempi kuin pitkällinen
    sairaus.

18. Herkku, jota ihminen ei pysty syömään, on
    kuin haudalle asetettu ruokauhri.

19. Mitä hyötyä on uhrista jumalankuvalle –
    eihän se maista eikä haista! Samoin on sen
    laita, jota Herra rankaisee.

20. Hän ahmii silmillään ja huokailee kuin
    eunukki, joka syleilee nuorta tyttöä.

    Samoin tekee se, joka haluaa väkivalloin
    ohjata oikeutta.

### Ilo Pidentää Ikää

21. Älä uppoudu murehtimaan asioita, älä kiusaa
    itseäsi huolia hautomalla.

22. Iloinen sydän pitää ihmisen hengissä,
    valoisa mieli lisää elinpäiviä.

23. Muista iloita, innosta itseäsi ja pidä
    murheet itsestäsi loitolla. Murehtimiseen on
    moni kuollut, eikä huolten kantamisesta ole
    hyötyä.

24. Kateus ja katkeruus vähentävät elinpäiviä,
    huolet vanhentavat ihmisen ennen aikojaan.

25. Iloinen ihminen aterioi hyvillä mielin ja
    pitää arvossa ruokiaan.

### Rikkauden Vaarat

1.  Kun rikkaus valvottaa, ruumis kuihtuu, kun
    on vauraudesta huoli, uni kaikkoaa.

2.  Huoli valvottaa ja pitää unen loitolla, se
    vie unen kuin ankara sairaus.

3.  Rikas raataa kerätäkseen varallisuutta, ja
    jos hän lepää, hän ahnehtii nautintoja.

4.  Köyhä raataa varattomuutensa vuoksi, ja jos
    hän lepää, hänen puutteensa pahenee.

5.  Joka rakastaa kultaa, ei selviä
    rikkomuksitta, joka rahaa tavoittelee,
    kulkee sen myötä harhaan.

6.  Kulta on vienyt monet perikatoon, he ovat
    nähneet tuhonsa edessään.

7.  Kulta on ansa rikkauden riivaamille,
    jokainen typerys takertuu siihen.

8.  Onnellinen se rikas, joka havaitaan
    nuhteettomaksi ja joka ei eksy kullan
    houkutuksiin.

9.  Kuka hän on? Häntä voimme ylistää
    onnelliseksi, sillä hän on todella tehnyt
    ihmeitä kansansa keskuudessa.

10. Kuka on onnistunut välttämään kullan
    kiusaukset? Sellainen ihminen voi olla ylpeä
    itsestään. Kuka on voinut poiketa tieltä
    mutta ei ole poikennut, kuka on voinut tehdä
    pahaa eikä ole tehnyt?

11. Joka niin elää, pysyy vauraana, ja kansa
    kiittää hänen runsaita almujaan.

### Miten Pidoissa Tulee Käyttäytyä

12. Kun istut yltäkylläisessä pitopöydässä, älä
    avaa sen äärellä suutasi ja ihastele: ”Voi
    tätä runsautta!”

13. Muista, että paha silmä saa aikaan pahaa;
    onko mitään sitä pahempaa luotu? Jokaisen
    kasvoille se vuodattaa kyyneleitä.

14. Minne se katsoo, sinne älä ojenna kättäsi,
    älä tunge samalle ruokavadille kuin se.

15. Arvioi toverisi tarpeet omiesi mukaan, ja
    mitä teetkin, käyttäydy harkiten.

16. Syö kunnon ihmisen tavoin, mitä eteesi
    pannaan, älä ahmi, ettei sinua
    halveksittaisi.

17. Lopeta ensimmäisenä, siten osoitat tuntevasi
    tavat, älä syö ylen määrin, ettet herättäisi
    pahennusta,

18. ja kun istut monien seurassa, älä kurkottele
    ehtiäksesi toisten edelle.

19. Kuinka vähään tyytyykään hyvätapainen
    ihminen! Hän ei vuoteellaan ähise ja ähky.

20. Vatsaansa säästävä nukkuu levollisesti ja
    nousee aamulla täysissä voimissaan, mutta
    syömäriä kiusaavat vatsanväänteet,
    unettomuus ja oksetus.

21. Jos niin käy, että lankeat ylensyöntiin,
    mene ulos ja oksenna, ja olosi helpottuu.

22. Kuule minua, poikani, älä väheksy minua;
    aikanaan ymmärrät, mitä tarkoitin. Mitä
    teetkin, tee se taiten, siten vältät kaikki
    sairaudet.

23. Joka erottuu edukseen ruokapöydässä, saa
    kaikkien ihmisten kiitoksen, ja hänen hyvä
    käytöksensä muistetaan pitkään.

24. Joka käyttäytyy huonosti ruokapöydässä,
    joutuu koko kaupungin hampaisiin, ja hänen
    huono käytöksensä muistetaan tarkkaan.

25. Älä osoita miehuuttasi viinin juonnilla,
    sillä viini on koitunut monen turmioksi.

26. Ahjo koettelee vedessä karkaistun raudan,
    samoin viini riitapukarien mielen.

27. Viini on ihmiselle kuin elämä itse, jos hän
    juo sitä kohtuullisesti. Mitä on elämä
    sille, jolta puuttuu viini! Jo alun alkaen
    viini on luotu ihmisten iloksi.

28. Viini keventää mielen, se tuo sydämeen
    riemun, kunhan hetki on oikea ja juomaa
    sopivasti.

29. Mieli katkeroituu, jos viiniä juo liikaa ja
    vielä vihoissaan ja kiihdyksissään.

30. Viini kiihottaa juopottelijan tyhmyrin
    tekoihin, se vie voimat, ja hän kolhii
    itsensä verille.

31. Kun juot pidoissa viiniä, älä soimaa
    ystävääsi, älä halveksi häntä siksi, että
    hän on hilpeällä mielellä. Älä pilkkaa
    häntä, älä loukkaa äläkä ryhdy karhuamaan
    velkojasi.

1.  Älä ylpisty, jos sinut valitaan pitojen
    valvojaksi. Ole toisten joukossa kuin yksi
    heistä, pidä heistä huolta ja käy aterialle
    vasta sitten.

2.  Tee kaikki tarvittava, vasta sitten asetu
    aterialle. Kun näin teet, voit iloita
    toisten ilosta ja saat taitavasta työstäsi
    kunniaseppeleen.

3.  Puhu, vanhus, sinulle se sopii. Tuo taiten
    esille viisauttasi, mutta laulua ja soittoa
    älä estä,

4.  hillitse kielesi silloin kun on muuta
    kuunneltavaa. Miksi esiintyä viisaana, kun
    ei ole sellaisen aika?

5.  Kuin rubiinisinetti kultakorussa on
    viinikesteillä muusikkojen soitto.

6.  Kuin kultaan istutettu smaragdisinetti on
    laulun ääni viiniä nautittaessa.

7.  Puhu, nuorukainen, jos tunnet tarvetta
    siihen, mutta toistamiseen puhu vasta jos
    vaaditaan.

8.  Tiivistä sanottavasi, sano vähällä paljon
    niin kuin viisas, joka tietää myös vaieta.

9.  Älä korosta itseäsi ylimysten kuullen äläkä
    ole suuna päänä, kun paikalla on vanhimpia.

10. Ukkosen edellä näkyy salama, nöyrän ihmisen
    merkki on hyvä käytös.

11. Nouse aterialta ajoissa, älä jää viimeisten
    joukkoon, riennä kotiisi äläkä jää
    huvittelemaan.

12. Pidä kotonasi hauskaa, tyydytä siellä
    halusi; älä tee syntiä puhumalla julkeasti.

13. Tästä kaikesta kiitä Luojaasi, joka
    juovuttaa sinut hyvyyksillään.

### Viisas Noudattaa Herran Lakia

14. Joka pelkää Herraa, ottaa vastaan opetuksen,
    joka jo aamulla häntä etsii, pääsee hänen
    suosioonsa.

15. Joka tutkii lakia, saa siitä ravintonsa,
    mutta teeskentelijä kompastuu lakiin.

16. Jotka Herraa pelkäävät, oivaltavat, mikä on
    oikein, ja heidän oikeat tuomionsa
    sädehtivät valoa.

17. Syntinen ihminen kilpistää pois moitteet ja
    tulkitsee lakia tarpeensa mukaan.

18. Järkevä ihminen ei tee mitään harkitsematta,
    röyhkeä luopio ei piittaa mistään.

19. Asiaa puntaroimatta älä tee mitään, ettet
    joutuisi jälkeenpäin katumaan.

20. Älä kulje tiellä, joka on täynnä esteitä,
    ettet kivikossa loukkaisi itseäsi.

21. Älä luota tasaiseenkaan tiehen,

22. varo jopa omia lapsiasi.

23. Luota kuitenkin itseesi, mitä ikinä teet –
    sekin on käskyjen noudattamista.

24. Joka luottaa lakiin, noudattaa käskyjä, joka
    turvaa Herraan, ei joudu ahdinkoon.

1.  Joka pelkää Herraa, on turvassa pahalta,
    kerta kerran jälkeen hän pelastuu
    koettelemuksista.

2.  Viisas ihminen ei koskaan väheksy lakia,
    mutta teeskentelijä ajelehtii kuin laiva
    myrskyssä.

3.  Järkevä ihminen uskoo Herran sanaan ja
    luottaa lakiin kuin urimilta ja tummimilta
    kysyisi.

4.  Valmistele sanottavasi, niin sinua kuullaan,
    kokoa tietämyksesi ja vastaa sitten.

5.  Houkan mieli on kuin rattaanpyörä, hänen
    ajatuksensa pyörivät kuin vaunun akseli.

6.  Kärkeväkielinen ystävä on kuin kiimainen
    ori, joka hirnuu jokaisen ratsumiehen alla.

### Jumala On Luonut Maailmaan Järjestyksen

7.  Miksi toinen päivä on toista arvokkaampi,
    kun vuoden jokainen päivä saa valonsa
    auringosta?

8.  Herra on viisaudessaan erotellut ne ja
    säätänyt erityiset juhlat ja juhla-ajat.

9.  Jotkin niistä hän korotti ja pyhitti, toiset
    asetti arkipäiviksi vuoden kiertoon.

10. Kaikki ihmiset ovat maata, maan tomusta
    luotiin Aadam.

11. Herra on suuressa viisaudessaan erotellut
    heidät ja tehnyt heidän teistään erilaiset.

12. Jotkut heistä hän siunasi ja korotti, jotkut
    hän pyhitti ja otti lähelleen. Jotkut heistä
    hän kirosi ja alensi, ajoi pois
    asuinsijoiltaan.

13. Niin kuin ruukuntekijä pitää savea käsissään
    ja muovaa sitä miten tahtoo, niin ovat
    ihmiset Luojansa kädessä ja hän jakaa heille
    mitä oikeaksi katsoo.

14. Pahan vastapari on hyvä, kuoleman vastapari
    on elämä, ja siten hurskaan vastapari on
    syntinen.

15. Katso kaikkea, minkä Korkein on luonut:
    kaikki ovat kaksittain, toinen toisensa
    vastapari.

### Kirjoittaja Kuvailee Opettajantyötään

16. Muiden jäljessä olen minä pitänyt vartiota,
    kulkenut kuin jälkisadon poimija
    viininkorjaajien perässä.

17. Herran siunauksen avulla olen edistynyt
    työssäni ja täyttänyt oman sammioni
    viininkorjaajan tavoin.

18. Pankaa merkille tämä: en ole uurastanut vain
    itseäni varten vaan kaikkien niiden hyväksi,
    jotka haluavat oppia viisautta.

### Ole Herra Talossasi

19. Kuulkaa minua, kansamme johtomiehet,
    tarkatkaa sanojani, kansankokouksen
    johtajat!

20. Oli poika tai vaimo, oli ystävä tai toveri,
    älä anna hänen hallita itseäsi niin kauan
    kuin elät. Älä anna toiselle sitä, mikä
    sinulle kuuluu, ettet tulisi katumapäälle ja
    joutuisi anelemaan omaasi takaisin.

21. Niin kauan kuin sinussa on elämän henkäys,
    älä salli kenenkään ottaa paikkaasi.

22. Parempi on, että poikasi pyytävät sinulta,
    kuin että sinä odotat, mitä poikiesi kädestä
    saat.

23. Mitä teetkin, pidä ohjat omissa käsissäsi,
    äläkä salli minkään tahrata kunniaasi.

24. Kun viimeinen elinpäiväsi koittaa ja kohtaat
    kuolemasi, jaa perintösi silloin.

25. Rehu, keppi ja taakka ovat aasin osa, leipä,
    kuri ja työnteko orjan.

26. Kouli orjasi oikein, niin saat itse olla
    jouten. Jos löysäät otettasi, hän vaatii
    vapautta.

27. Ies ja nahkaruoska notkistavat juhdan
    niskan, niskuroivaan orjaan tehoavat raudat
    ja raipat.

28. Pane hänet työhön, ettei hän ehdi
    laiskotella,

29. sillä joutilaisuus saa aikaan paljon pahaa.

30. Pane hänet töihin, sitä varten hän on, ja
    jos hän ei tottele, pane hänen jalkoihinsa
    kahleet. Älä silti ole kenellekään kohtuuton
    äläkä tee mitään vastoin lakia.

31. Jos sinulla on vain yksi orja, kohtele häntä
    kuin itseäsi, olethan hankkinut hänet kädet
    verillä raataen. Jos sinulla on vain yksi
    orja, ole hänelle kuin veli, sillä hän on
    sinulle elintärkeä.

32. Jos olet hänelle kova, hän karkaa luotasi.

33. Miltä tieltä sinä häntä etsit?

### Luota Herraan, Älä Uniin

1.  Tyhjät toiveet pettävät ymmärtämättömän
    ihmisen, unet antavat houkan kuvitelmille
    siivet.

2.  Varjoja hamuaa, tuulta tavoittelee se, joka
    antaa arvoa unilleen.

3.  Unennäkö on pelkkiä kuvajaisia, kasvoja,
    jotka näkyvät kuvastimesta.

4.  Voiko epäpuhtaasta tulla mitään puhdasta,
    voiko valheesta syntyä mitään todellista?

5.  Tyhjänpäiväisiä ovat enteet, merkit ja unet,
    kuin houreita, joita nainen
    synnytystuskissaan näkee.

6.  Ellei näkysi ole Korkeimman lähettämä, älä
    piittaa siitä.

7.  Monet ovat unien vuoksi joutuneet eksyksiin,
    päätyneet perikatoon, kun ovat luottaneet
    niihin.

8.  Lain täyttymyksessä ei valheella ole sijaa,
    täyttymys on luotettavan ihmisen viisaissa
    sanoissa.

9.  Paljon matkustellut mies on oppinut paljon,
    kokenut tuntee asiat, joista puhuu.

10. Vähän tietää se, jolla ei ole kokemusta,

11. matkoilla neuvokkuus karttuu.

12. Paljon olen minäkin matkoillani nähnyt,
    oppinut enemmän kuin pystyn kertomaan.

13. Monet kerrat olen ollut hengenvaarassa,
    mutta kokeneisuuteni on minut pelastanut.

14. Herraa pelkäävät selviytyvät hengissä,

15. sillä he panevat toivonsa pelastajaansa.

16. Herraa pelkäävää ei kauhista mikään, ei hän
    säiky, sillä hän luottaa Herraan.

17. Onnellinen se, joka pelkää Herraa!

18. Keneen hän turvaa? Kuka häntä tukee?

19. Herran katse seuraa niitä, jotka häntä
    rakastavat, hän on luja kilpi ja vankka
    tuki, hän suojaa helteeltä, antaa varjoa
    keskipäivän auringossa ja varjelee
    kompastumasta ja suistumasta tieltä.

20. Hän innostaa heitä ja saa heidän silmänsä
    loistamaan, hän antaa elämään terveyttä ja
    siunausta.

### Oikea Jumalanpalvelus

21. Kelvottoman uhrin tuo se, joka uhraa
    vääryydellä hankkimaansa,

22. lainrikkojan lahjat eivät Herralle kelpaa.

23. Jumalattomien uhreihin Korkein ei mielisty,
    ei syntejä soviteta paljoilla uhreilla.

24. Joka uhraa sitä, minkä on köyhältä
    riistänyt, on kuin mies, joka tappaa pojan
    hänen isänsä nähden.

25. Köyhän elämä on leipäpalan varassa; joka sen
    ryövää, on murhamies.

26. Joka vie toisen elannon, surmaa hänet,

27. verta vuodattaa se, joka riistää työmiehen
    palkan.

28. Toinen rakentaa, toinen repii maahan – saako
    kumpikaan siitä muuta kuin vaivaa?

29. Toinen rukoilee, toinen kiroaa – kumpaa
    heistä Kaikkivaltias kuulee?

30. Jos joku peseytyy kuolleeseen koskettuaan ja
    koskee taas, mitä hän peseytymisestään
    hyötyy?

31. Samoin on sen laita, joka paastoaa syntiensä
    tähden ja sitten taas tekee syntiä entiseen
    tapaan. Kuka sellaisen rukousta kuuntelisi?
    Mitä hän kieltäymyksestään hyötyy?

1.  Joka noudattaa lakia, tuo runsaat uhrit.

2.  Joka pitää käskyt, uhraa yhteysuhrin,

3.  joka maksaa hyvän hyvällä, tuo parhaan
    ruokauhrin,

4.  joka antaa almun, antaa kiitosuhrin.

5.  Joka välttää pahaa, tekee Herran mielen
    mukaan, joka karttaa vääryyttä, saa syntinsä
    anteeksi.

6.  Älä kuitenkaan astu Herran eteen tyhjin
    käsin,

7.  sillä laissa on uhreista määräykset.

8.  Oikeamielisen uhri voitelee alttarin, sen
    rasvan tuoksu on Herralle mieluisa.

9.  Oikeamielisen antia Herra katsoo suopeasti,
    hänen uhrinsa ei jää unohduksiin.

10. Kunnioita Herraa avokätisin uhrein, älä
    kitsastele, kun tuot uutisviljaa.

11. Mitä annatkin, anna se iloisin mielin, myös
    kymmenyksesi maksa riemuiten.

12. Anna Korkeimmalle niin kuin hän on antanut
    sinulle, anna auliisti kaikki, mitä sinulta
    liikenee.

13. Herra pitää kyllä huolen takaisinmaksusta,
    seitsenkertaisesti hän korvaa sinulle
    kaiken.

14. Älä tarjoa lahjuksia, ei hän ota niitä,

15. älä luota väärin hankittuun uhrilahjaan.
    Herra on kaikkien tuomari, eikä hän suosi
    mahtavaa.

### Herra Auttaa Sorrettuja

16. Ei Herra erottele ihmisiä köyhän vahingoksi,
    hän kuulee kyllä sorretun rukouksen.

17. Ei hän torju apua pyytävää orpoa, ei
    leskivaimoa, kun tämä purkaa sydäntään.

18. Vieriväthän lesken poskille kyyneleet,

19. kun hän valittaa sortajiensa tähden.

20. Herra kuulee vilpitöntä palvelijaansa, hänen
    rukouksensa nousee pilviin.

21. Nöyrän avunhuuto lävistää pilvet; ennen kuin
    se on perillä, hän ei saa lohtua, hän ei
    vaikene, ennen kuin Korkein käy toimeen,

22. tarttuu oikeamielisen asiaan ja hankkii
    hänelle oikeutta.

    Totisesti, Herra ei vitkastele! Ei hän odota
    kärsivällisesti vaan lyö murskaksi
    armottomien ihmisten luut.

23. Hän kostaa vieraille kansoille, kunnes on
    hävittänyt maan päältä ylpeiden joukkiot ja
    lyönyt palasiksi jumalattomien valtikat.

24. Hän maksaa kaikille heidän tekojensa mukaan,
    kostaa kaikille heidän juoniensa mukaan,

25. kunnes on hankkinut oikeuden kansalleen ja
    se riemuitsee hänen laupeudestaan.

26. Ihanaa on hänen hyvyytensä ahdingon aikana,
    kuin sadepilvet kuivuuden aikaan.

### Rukous Israelin Puolesta

1.  Armahda meitä, Valtias, kaikkeuden Jumala!

2.  Pane kaikki kansat pelkäämään sinua!

3.  Kohota kätesi vieraita kansoja vastaan, anna
    niiden nähdä, mihin voimassasi pystyt.

4.  Niin kuin heidän nähtensä osoitit pyhyytesi
    sillä, minkä meille teit, niin osoita meidän
    nähtemme mahtisi sillä, minkä teet heille.

5.  Tulkoot he tuntemaan sinut niin kuin me
    tunnemme, tietäkööt, ettei ole muuta jumalaa
    kuin sinä.

6.  Näytä jälleen merkkisi, tee uusia ihmeitä,

7.  osoita kätesi mahti ja käsivartesi voima.

8.  Herätä vihasi, päästä valloilleen kiivautesi

9.  ja nujerra vastustajat, lyö vihollisesi
    murskaksi.

10. Jouduta määräaikaa, muista päätöstäsi –
    olkoot suuret tekosi kaikkien huulilla!

11. Nielköön vihasi tuli sen, joka on jäänyt
    henkiin, tuhoutukoot kaikki, jotka kansaasi
    ahdistavat.

12. Murskaa pää vihollisten ruhtinailta, jotka
    sanovat: ”Ei ole muita kuin me.”

13. Kokoa yhteen kaikki Jaakobin heimot,

<!--  -->

16. anna niiden asettua perintömaahansa entiseen
    tapaan.

17. Herra, armahda kansaa, joka on saanut
    sinulta nimensä, Israelia, jonka olet pannut
    esikoisen asemaan.

18. Armahda pyhää kaupunkiasi, Jerusalemia,
    asumuksesi paikkaa.

19. Täytä Siion mainetekojesi ylistyksellä,
    pyhällä kunnialla oma temppelisi.

20. Vahvista sanasi niille, jotka aikojen alussa
    loit, toteuta ennustukset, jotka lausuttiin
    sinun nimessäsi.

21. Palkitse ne, jotka panevat toivonsa sinuun,
    tuo julki, kuinka oikeassa profeettasi ovat
    olleet.

22. Kuule, Herra, palvelijoidesi rukous, sinä,
    joka olet armollinen kansallesi! Silloin
    kaikki maan päällä ymmärtävät, että sinä
    olet Herra, ikuinen Jumala.

### Viisas Erottaa Hyvän Ja Huonon

23. Ruoka kuin ruoka menee vatsaan, mutta toinen
    ruoka maittaa paremmin kuin toinen.

24. Nielu maistaa riistaruoan, viisas sydän
    valheelliset puheet.

25. Petollinen ihminen tuottaa toisille tuskaa,
    kokenut kääntää sen hänelle takaisin.

### Vaimo On Miehensä Tuki Ja Turva

26. Nainen joutuu ottamaan minkä tahansa miehen,
    mutta miehelle toinen tyttö on toista
    parempi.

27. Vaimon kauneus valaisee miehen kasvot,
    suurempaa iloa ei miehellä ole.

28. Jos vaimo vielä puhuu hellästi ja lempeästi,
    hänen miehensä on ihmisistä onnekkain.

29. Joka vaimon hankkii, hankkii omaisuudelleen
    perustan: avun, kumppanin ja tukipylvään.

30. Jos ei ole aitaa, talo ryöstetään, jos ei
    ole vaimoa, mies harhailee ja huokaa.

31. Kuka luottaa aseistettuun rosvoon, joka
    kiertelee kaupungista kaupunkiin?
    Samanlainen on mies, joka on vailla omaa
    pesää ja yöpyy sinne, missä ilta hänet
    yllättää.

### Tosi Ystävä On Uskollinen

1.  Jokainen ystävä sanoo: ”Minäkin olen
    ystäväsi”, mutta moni on ystävä ainoastaan
    nimeltä.

2.  Kuoleman lailla koskettaa sinua suru, jos
    saat ystävästä ja toverista vihamiehen.

3.  Voi tuota taipumusta pahaan! Mistä se
    vyöryykään peittämään vilpillä kaiken maan?

4.  Moni ottaa osaa ystävänsä iloon mutta
    kääntyy häntä vastaan ahdingon aikana.

5.  Toinen raataa ystävänsä kanssa leivän
    hankkimiseksi ja tarttuu kilpeen, kun
    vihollinen hyökkää.

6.  Muista ystävääsi, älä unohda häntä, älä
    silloinkaan, kun itse olet varoissasi.

### Valitse Tarkoin Neuvonantajasi

7.  Jokainen neuvonantaja kehuu omia ohjeitaan,
    mutta moni neuvoo vain omaksi edukseen.

8.  Pidä varasi! Varo jokaista neuvonantajaa ja
    ota etukäteen selvää hänen omista
    tarpeistaan, sillä jokainen ajattelee
    itseään. Varo, ettei hän heitä kohtalostasi
    arpaa,

9.  varo, ettei hän sano: ”Kelpo hanke!”, ja
    siirry loitommalle seuraamaan, kuinka sinun
    käy.

10. Älä kysy siltä neuvoa, joka väheksyy sinua,
    äläkä kerro aikeistasi kenellekään
    kateelliselle.

11. Älä neuvottele vaimosi kanssa toisesta
    vaimostasi\
    äläkä sodasta pelkurin kanssa,\
    älä kauppiaan kanssa ostamisesta,\
    älä ostajan kanssa myyntihinnasta,\
    älä häijyn miehen kanssa kiitollisuudesta\
    äläkä armottoman miehen kanssa
    ystävällisyydestä,\
    älä laiskurin kanssa minkäänlaisesta
    työstä,\
    älä urakan täyttämisestä vuodeksi pestaamasi
    kanssa\
    äläkä laiskan orjan kanssa mistään
    hankkeestasi.

    Heidän mieltään älä kysy, oli asia mikä
    tahansa.

12. Pysy sellaisen seurassa, joka pelkää
    Jumalaa, sen, jonka tiedät noudattavan
    lakia, sen, joka ajattelee sinun laillasi ja
    jakaa mielipahasi, jos kompastut.

13. Tarkkaa myös, mitä oma sydämesi sanoo –
    kukaan ei ole sinulle uskollisempi kuin se.

14. Sydän kertoo toisinaan ihmiselle enemmän
    kuin seitsemän tähystäjää ylhäällä tornissa.

15. Rukoile kaikessa Korkeinta, jotta hän
    ohjaisi tiesi oikeaan suuntaan.

### Viisaita On Monenlaisia

16. Jokainen työ lähtee liikkeelle sanasta,
    jokaista tointa edeltää harkinta.

17. Sydämestä lähtevät muutoksen jäljet,

18. ja ne vievät neljään suuntaan: hyvään ja
    pahaan, elämään ja kuolemaan. Mutta kaikkia
    niitä hallitsee kieli.

19. On järkimiehiä, jotka jakavat tietouttaan
    monille mutta eivät osaa hyödyttää itseään.

20. On taitavia puhujia, joita vaivoin siedetään
    ja jotka jäävät kaikkia pöydän antimia
    vaille.

21. Herra ei ole antanut heille miellyttämisen
    lahjaa, koska heiltä puuttuu tykkänään
    viisaus.

22. On viisaita, joiden viisaus hyödyttää heitä
    itseään ja joiden tietämys käy ilmi heidän
    varmasta puheestaan.

23. Viisas ihminen kasvattaa kansaansa, ja hänen
    tietämyksensä on varmaa tietoa.

24. Viisas ihminen saa runsaasti siunausta, ja
    hänet nähdessään kaikki ylistävät hänen
    onneaan.

25. Ihmisellä on elinpäiviä vain rajallinen
    määrä, mutta Israelin elinpäivien määrä on
    rajaton.

26. Kansansa keskellä viisas saa pysyvän
    kunnian, ja hänen nimensä muistetaan ajasta
    aikaan.

### Pysy Kohtuudessa

27. Poikani, tutkistele itseäsi elämäsi
    varrella. Ota selvää, mikä on sinulle
    pahaksi, ja vältä sitä.

28. Ei kaikki ole hyväksi kaikille, eikä yksi ja
    sama ole jokaisen mieleen.

29. Älä juokse kaikkien nautintojen perässä
    äläkä ahnehdi kaikkia ruokia,

30. sillä ruoan paljoudessa pesii sairaus,
    ylensyönnistä seuraa huono olo.

31. Mässäilyyn on moni kuollut, mutta varansa
    pitävä pidentää elämäänsä.

### Lääkärin Ammatista

1.  Kunnioita lääkäriä – hän on tarpeen, ja myös
    hänet on Herra luonut.

2.  Parantajantaito tulee Korkeimmalta, ja
    kuninkaalta lääkäri saa palkkion.

3.  Tietojensa tähden lääkäri on arvostettu,
    ruhtinaatkin ihailevat häntä.

4.  Herra on pannut maan kasvamaan
    rohdoskasveja, eikä järkevä mies väheksy
    niitä.

5.  Eikö veden maku parantunut puunoksasta,
    jotta Herran voima tulisi tunnetuksi?

6.  Hän on antanut ihmisille ymmärrystä, jotta
    toisi julki kunniansa ihmeellisillä
    lahjoillaan.

7.  Niillä hän parantaa, niillä lievittää kipua,

8.  niistä tekee voiteensekoittaja salvan. Näin
    jatkuu Herran työ, häneltä tulee maan päälle
    terveys ja hyvinvointi.

9.  Jos sairastut, poikani, älä vähättele asiaa
    vaan rukoile Herraa: hän parantaa sinut.

10. Pysy erossa vääryydestä, pidä kätesi kurissa
    ja puhdista sydämesi kaikista synneistä.

11. Uhraa tuoksuva uhri, anna parhaista
    jauhoista muistutusuhri, niin runsas
    uhrilahja kuin suinkin voit.

12. Anna silti myös lääkärille sijansa, sillä
    hänetkin on Herra luonut. Älköön hän
    poistuko viereltäsi, sillä hänkin on
    tarpeen.

13. On aikoja, jolloin paraneminen on lääkärien
    käsissä,

14. sillä hekin rukoilevat Herraa, pyytävät,
    että hän auttaisi lievittämään tuskia ja
    parantamaan sairaan, pelastamaan
    ihmishengen.

15. Se, joka tekee syntiä Luojaansa vastaan,
    joutukoon lääkärin käsiin!

### Surulla On Aikansa

16. Virratkoot kyyneleesi, poikani, kun suret
    vainajaa. Valita suurta menetystäsi, viritä
    kuolinvirsi ja vie hänet hautaan niin kuin
    kuolleet kuuluu viedä. Älä lyö laimin hänen
    hautaamistaan.

17. Itke katkerasti, valita kiihkeästi ja
    toimita valittajaiset, jotka ovat hänen
    arvoisensa ja kestävät päivän tai kaksi,
    ettei tulisi puheita. Sitten tyynny
    murheestasi.

18. Murhe voi olla kuolemaksi, sydämen kärsimys
    vie voimat.

19. Ahdingossa on murhe mukana, köyhän elämä on
    sydämelle kirous.

20. Älä jätä sydäntäsi murheen valtaan, lakkaa
    suremasta ja muista omaa loppuasi.

21. Älä unohda tätä: ei kuollut palaa etkä sinä
    häntä auta. Itsellesi vain teet vahinkoa.

22. Muista hänen osaansa. Se on sinunkin osasi:
    ”Eilen minä, tänään sinä.”

23. Kun kuollut on levossa, olkoon hänen
    muistonsakin. Tyynny siis, kun hänen
    henkensä on poissa.

### Viisauden Opettaminen Ja Ruumiillinen Työ

24. Lainopettajan viisaus vaatii sopivasti
    vapaa-aikaa, ja viisaaksi voi tulla, jos ei
    joudu rasittamaan itseään työllä.

25. Kuinka viisastuisi se, joka ohjaa auraa, se,
    joka ylpeilee terävästä piikkikepistään,
    ohjailee härkiä ja uurastaa niiden kanssa ja
    puhuu vain sonnimullikoista?

26. Hän pohtii vain peltonsa kyntämistä, valvoo
    miettien, mistä saisi vasikoille rehua.

27. Samoin tekee käsityöläinen tai mestari, joka
    työskentelee yötä päivää, se, joka kaivertaa
    sinettisormuksia ja kaiken aikaa miettii
    uusia koristeita, hioo työtään mallin
    näköiseksi ja valvoo öitä, että saisi sen
    valmiiksi.

28. Samoin tekee seppä, joka istuu alasimen
    ääressä ja katsoo tarkkaan rautaa, jota
    takoo. Tuli ja savu piinaavat hänen
    ruumistaan, kun hän raataa kuuman ahjon
    vierellä. Vasaran pauke tunkee hänen
    korviinsa, silmä kovana hän katsoo taoksen
    malliin. Hänen mielessään on vain töiden
    valmiiksi saanti, yökaudet hän pohtii, miten
    ne viimeistelisi.

29. Samoin tekee savenvalaja, joka istuu työnsä
    ääressä ja pyörittää jaloillaan
    muovailupöytää. Työ askarruttaa jatkuvasti
    hänen mieltään, sillä astioita on tehtävä
    sovittu määrä.

30. Hän muovaa savea käsillään ja pyörittää sen
    jaloillaan notkeaksi. Hän miettii vain,
    koska saa lasituksen valmiiksi, vahtii yötä
    myöten, koska uunin voi tyhjentää.

31. Kaikki nuo miehet luottavat omiin käsiinsä,
    ja kukin heistä on taitava omassa työssään.

32. Ilman heitä ei rakennettaisi kaupunkeja, ei
    asuttaisi niissä eikä kuljettaisi
    ympäriinsä. Mutta kaupungin neuvostoon heitä
    ei kutsuta,

33. eivätkä he kunnostaudu kansankokouksessa.
    Tuomarin istuimelle he eivät nouse, ei
    heistä ole ymmärtämään oikeuden säännöksiä.
    Heiltä puuttuu sivistystä ja arvostelukykyä,
    viisaat mietteet eivät ole heitä varten.

34. Silti hekin tukevat luomakunnan ikuista
    järjestystä, oman työnsä taitajina he ovat
    aina tarpeen.

    Toisin on sen laita, joka omistautuu
    Korkeimman laille ja keskittyy ajattelemaan
    sitä.

1.  Hän tutkii muinaisten sukupolvien viisautta
    ja paneutuu siihen, mitä profeetat ovat
    sanoneet,

2.  hän tallettaa muistiinsa kuuluisien miesten
    lausumat ja tunkeutuu mietelauseiden
    syvyyksiin,

3.  hän etsii sananlaskujen salattua merkitystä
    ja perehtyy mietelmien arvoituksiin.

4.  Tuollainen mies pääsee ruhtinaiden
    palvelukseen, hänet nähdään hallitsijoiden
    hoveissa. Hän osaa kulkea vieraiden kansojen
    mailla, koska on oppinut ihmisten hyvät ja
    huonot puolet.

5.  Jo aamuvarhaisella, innokkain mielin hän
    kääntyy Herran, Luojansa puoleen ja rukoilee
    Korkeimman edessä, avaa suunsa rukoukseen ja
    pyytää, että saisi syntinsä anteeksi.

6.  Jos Herra, suurin ja korkein, niin haluaa,
    hän täyttyy ymmärryksen hengellä. Viisauden
    sanat pulppuavat hänen huuliltaan, ja hän
    kiittää rukouksessaan Herraa.

7.  Hän ohjaa itse järkensä ja harkintansa
    oikeaan suuntaan ja pohtii mielessään Herran
    salaisuuksia.

8.  Hän jakaa toisille oppia, jonka on itse
    saanut, ja Herran liiton laki on hänen
    ylpeytensä.

9.  Tuon miehen viisautta ylistävät monet, eikä
    hänen maineensa ikinä häviä, ei katoa hänen
    muistonsa, vaan hänen nimensä elää polvesta
    polveen.

10. Kaikki kansat kertovat hänen viisaudestaan,
    kansankokous kuuluttaa hänen kiitostaan.

11. Jos hän elää pitkään, hän voittaa
    maineeltaan tuhannet, jos hän kuolee, jo
    siihenastisessa on kyllin.

### Kaikella On Tarkoituksensa

12. Tahdon vieläkin kertoa siitä, mitä olen
    ajatellut – olen täynnä sitä, täynnä kuin
    täysikuu.

13. Kuulkaa minua, hurskaat poikani, niin
    kukoistatte kuin ruusupensas puron varrella.

14. Suitsukkeen lailla levittäkää hyvää
    tuoksuanne, puhjetkaa yhä uuteen kukkaan
    niin kuin lilja. Puhjetkaa lauluun,
    virittäkää kiitosvirsi, kiittäkää Herraa
    hänen kaikista teoistaan.

15. Ylistäkää hänen suurta nimeään! Kiittäkää
    sitä, ylistäkää häntä lauluin ja
    kielisoittimin! Tuokaa kiitoksenne julki,
    sanokaa näin:

16. Minkä Herra on tehnyt, on kaikki perin
    hyvää. Kaikki, mitä hän käskee, tapahtuu
    ajallaan.

17. Ei ole mieltä kysyä: ”Mikä tämäkin on, ja
    mitä varten?” Kaikki selittyy aikanaan.
    Herran sana pysäytti vedet paikoilleen,
    hänen käskynsä loi vesien varastot.

18. Mitä hän tahtoo, se hänen käskystään
    toteutuu, hänen pelastustyölleen ei kukaan
    voi panna rajoja.

19. Kaikkien teot ovat hänen edessään, mikään ei
    jää hänen silmiltään salaan.

20. Hänen katseensa yltää yli aikojen alun ja
    lopun, eikä mikään ole hänelle
    käsittämätöntä.

21. Ei ole mieltä kysyä: ”Mikä tämäkin on, ja
    mitä varten?” Kaikki on luotu omaan
    tehtäväänsä.

22. Hänen siunauksensa peittää maan kuin virran
    vedet, tulvan lailla se virvoittaa kuivan
    maan.

23. Samoin hänen vihansa iskee kansoihin –
    kosteikotkin hän muuttaa suola-aroksi.

24. Hurskaille hänen polkunsa ovat suorat,
    jumalattomille pelkkää louhikkoa.

25. Alusta asti hän on luonut hyville hyvää,
    syntisille taas pahaa.

26. Tärkeintä, mitä ihminen elääkseen tarvitsee,
    ovat vesi, tuli, rauta ja suola, vehnäjauho,
    maito ja hunaja, rypäleiden mehu, öljy ja
    vaatteet.

27. Kaikki nämä ovat hurskaille hyväksi mutta
    kääntyvät pahaksi syntisille.

28. On tuulia, jotka on luotu rangaistukseksi ja
    jotka vihassaan iskevät ruoskan tavoin.
    Tilinteon päivänä ne päästävät voimansa
    valloilleen ja riehuvat, kunnes tyynnyttävät
    luojansa vihan.

29. Tuli ja rakeet, nälkä ja rutto, kaikki nämä
    on luotu rangaistukseksi,

30. samoin villipedot, skorpionit ja kyyt ja
    koston miekka, joka kaataa jumalattomat.

31. Kun Herra antaa käskyn, ne riemuitsevat. Ne
    odottavat maan päällä, milloin niitä
    tarvitaan, ja kun hetki koittaa, ne
    empimättä tottelevat Herraa.

32. Sen tähden olen alusta alkaen pysynyt
    vakaumuksessani, ja asiaa tutkittuani olen
    kirjoittanut tämän:

33. Minkä Herra on tehnyt, on kaikki hyvää.
    Ajallaan hän antaa kaiken tarvittavan.

34. Ei ole mieltä sanoa: ”Tämä on huonompi kuin
    tuo.” Kaikki osoittautuu ajallaan
    hyödylliseksi.

35. Laulakaa nyt Herralle koko sydämestänne,
    täysin rinnoin ylistäkää hänen nimeään!

### Ihmisen Osa

1.  Työ ja vaiva on luotu ihmisen osaksi, raskas
    ies sälytetty Aadamin lapsille siitä
    päivästä, jona ihminen tulee äitinsä
    kohdusta, siihen päivään, jona hän palaa
    maahan, kaikkien äidin helmaan.

2.  Jokaista huolettaa, jokaisen sydäntä kalvaa
    se, mikä kerran on edessä: kuolinpäivä.

3.  Se, joka istuu loisteliaalla
    valtaistuimella, ei eroa siitä, joka
    kyyhöttää tomussa ja tuhkassa,

4.  se, joka kantaa purppuraviittaa ja kruunua,
    ei eroa siitä, joka kantaa rohdinpaitaa.

5.  Kumpikin tuntee vihaa ja kateutta, huolta ja
    ahdistusta, pelkää kuolemaa, on katkera ja
    riitelee, ja kun hän yöllä on levossa
    vuoteellaan, uni vie hänen mielensä oudoille
    teille.

6.  Vain mitättömän hetken hän saa levätä, ja
    unessaankin hän kohta ponnistelee kuin
    päiväsaikaan, kauhistuu sitä, minkä sielunsa
    silmillä näkee, kuin sotilas, joka pakenee
    taistelusta.

7.  Viime hetkellä hän herää ja kummastelee
    turhaa pelkoaan.

8.  Kaikkia luotuja ihmisistä eläimiin ja
    synnintekijöitä vielä seitsenkertaisesti

9.  seuraavat kuolema ja veriteot, riita ja
    miekka, kärsimys ja nälkä, hävitys ja rutto.

10. Kaikki nämä on luotu jumalattomia varten;
    juuri heidän vuokseen tuli vedenpaisumus.

11. Kaikki, mikä on maasta, palaa maahan, mikä
    on vedestä, palaa mereen.

### Katoavat Ja Kestävät Arvot

12. Kaikki lahjukset ja vääryydet juuritaan
    pois, mutta rehellisyys kestää iäti.

13. Väärintekijän rikkaus on kuin kuivuva virta,
    kuin sateeseen laantuva ukkosen jylinä.

14. Antelias ihminen iloitsee, lainrikkoja
    joutuu perikatoon.

15. Jumalattoman jälkikasvu versoo niukasti; sen
    saastuneet juuret ovat jyrkässä kalliossa.

16. Jokirantojen ja rantavesien kaislat
    tempautuvat pois ennen muita ruohoja.

17. Mutta hyvyys on kuin siunattu puutarha ja
    armeliaisuus kestää iäti.

18. Työ ja kunnon toimeentulo tuovat iloa
    elämään mutta eivät vedä vertoja aarteen
    löytämiselle.

19. Lapset ja kaupungin rakentaminen pitävät
    elossa nimen, mutta enemmän arvostetaan
    nuhteetonta vaimoa.

20. Viini ja soitto ilahduttavat sydäntä mutta
    eivät vedä vertoja viisauden rakastamiselle.

21. Huilu ja harppu sulostuttavat laulun mutta
    eivät vedä vertoja miellyttävälle puheelle.

22. Kauneus ja koristeellisuus viehättävät
    silmää mutta eivät vedä vertoja vehreälle
    oraalle.

23. Ystävä ja toveri tulevat ajallaan avuksi
    mutta eivät vedä vertoja vaimolle.

24. Veljet ja tukijat auttavat hädän hetkellä,
    mutta paremmin sinua auttavat
    laupeudentekosi.

25. Kulta ja hopea tasoittavat tietä, mutta
    enemmän arvostetaan hyvää neuvoa.

26. Rikkaus ja voima antavat itseluottamusta
    mutta eivät vedä vertoja Herran pelolle.
    Herraa pelkäävältä ei puutu mitään, mitään
    muuta apua hänen ei tarvitse etsiä.

27. Herran pelko on kuin siunattu paratiisi, se
    suojaa hurskasta paremmin kuin maallinen
    maine.

### Parempi Kuolla Kuin Kerjätä

28. Poikani, älä elä kerjuun varassa; parempi on
    kuolla kuin kerjätä.

29. Mies, joka tuijottaa toisten pöytään, ei elä
    ihmisen arvoista elämää vaan tahraa
    kurkkunsa vierailla ruoilla. Järkevä ja
    sivistynyt mies kavahtaa moista.

30. Armopala on häpeämättömän suussa makea mutta
    korventaa hänen vatsaansa kuin tuli.

### Kuoleman Väistämättömyys

1.  Oi kuolema! Kuinka katkeraa onkaan sinua
    muistaa silloin kun ihminen elää rauhassa
    omaisuutensa keskellä, on huolia vailla,
    menestyy kaikessa ja kykenee vielä
    nauttimaan elämän iloista.

2.  Oi kuolema! Kuinka hyvä onkaan sinun lakisi
    sille, joka elää puutteessa ja jonka voimat
    hupenevat, sille, joka vanhuudessaan
    murehtii kaikkea, epäilee kaikkia eikä jaksa
    enää.

3.  Älä pelkää kuolemaa, vääjäämätöntä osaasi.
    Muista, että se on yhteinen menneille ja
    tuleville.

4.  Sen on Herra asettanut kaikkien elävien
    osaksi – miksi niskoittelisit Korkeimman
    tahtoa vastaan? Kymmenen, sata tai tuhat
    vuotta – ei tuonelassa voi valittaa
    elämänosastaan.

### Ihmisen Jälkimaine

5.  Syntisten lapsista kasvaa iljettäviä
    ihmisiä, jotka asuvat jumalattomien
    joukossa.

6.  Syntisten lapset menettävät perintönsä, ja
    heidän jälkeläisiään seuraa aina häpeä.

7.  Lapset syyttävät jumalatonta isäänsä, koska
    joutuvat hänen vuokseen pilkan kohteeksi.

8.  Voi teitä, te jumalattomat miehet, jotka
    olette hylänneet Korkeimman lain!

9.  Kun teette lapsia, teette heidät
    turmioksenne.

    Kun synnytte, synnytte kirottuina, kun
    kuolette, saatte osaksenne kirouksen.

10. Kaikki, mikä on maasta, palaa maahan,
    kirouksesta tuhoon käy jumalattoman tie.

11. Ihmiset murehtivat ruumiinsa kuolemaa, mutta
    syntisiltä viedään heidän huono nimensäkin.

12. Pidä nimestäsi huoli: se pysyy sinulla
    kauemmin kuin tuhannet suuret kulta-aarteet.

13. Hyväkin elämä kestää vain rajallisen ajan,
    mutta hyvä nimi pysyy ikuisesti.

### Mitä Tulee Hävetä, Mitä Ei

14. Poikani, eläkää sovinnollisesti, eläkää
    opetukseni mukaan. Salattu viisaus ja
    kätketty aarre – mitä hyötyä on
    kummastakaan?

15. Parempi se ihminen, joka kätkee
    typeryytensä, kuin se, joka kätkee
    viisautensa.

16. Hävetkää vain sitä, mitä minä kehotan
    häpeämään. Ei kaikkea mahdollista pidä
    hävetä, eikä kaikkeen arvosteluun ole
    luottamista.

17. Isän ja äidin edessä hävetkää
    siveettömyyttä, ruhtinaan ja ylimyksen
    edessä valehtelua,

18. tuomarin ja virkamiehen edessä rikosta,
    kansankokouksen ja kansan edessä
    laittomuutta, kumppanin ja ystävän edessä
    petturuutta

19. ja uusilla asuinsijoilla varkaan töitä.
    Hävetkää Jumalan totuuden ja liiton
    unohtamista, pöydän antimien ahnasta
    kurkottelua, toisen solvaamista, pyytää hän
    teiltä tai antaa,

20. vaikenemista, kun toinen tervehtii, hävetkää
    kevytmielisen naisen puoleen katsomista,

21. selän kääntämistä omalle maanmiehelle,
    toiselle kuuluvan osuuden tai lahjan
    riistämistä, toisen miehen vaimon
    katselemista

22. ja toisen palvelustytön ahdistelua – älkää
    yrittäkö tunkea hänen vuoteeseensa!
    Hävetkää, jos pilkkaatte ystävää, älkää
    ivatko sitä, jolle annoitte almun,

1.  hävetkää kuulopuheen kertomista eteenpäin ja
    salaisten keskustelujen paljastamista. Kun
    näitä häpeät, häpeät aiheellisesti ja voitat
    kaikkien suosion.

    Mutta näitä älä häpeä, älä muiden mieliksi
    tee syntiä, älä häpeä näitä:

2.  Korkeimman lakia ja sen säännöksiä,
    jumalattomankin vapauttamista oikeudessa,

3.  maksun perimistä myös kumppanilta tai
    matkatoverilta, ryhtymistä perinnön
    osittajaksi,

4.  vaa’an ja puntarin tarkistamista, tavaroiden
    hankkimista, ostitpa paljon tai vähän,

5.  voittoa, jota kauppaa käydessäsi saat,
    lasten tiukkaa kurissapitoa ja kelvottoman
    orjan kylkien ruoskimista verille.

6.  Jos vaimosi on epäluotettava, sulje kaikki
    sinetillä, jos monen sormet syyhyävät,
    lukitse ovet.

7.  Laske ja punnitse se, minkä uskot toisen
    haltuun, ja vie kirjaan kaikki, mitä annat
    tai saat.

8.  Älä häpeä kurittaa tyhmää tai kovapäistä tai
    vanhaa ukkoa, jota syytetään
    siveettömyydestä. Kun näin teet, osoitat
    hyvän kasvatuksesi ja saat teoillesi
    kaikkien hyväksynnän.

### Pidä Silmällä Tytärtäsi

9.  Tytär valvottaa isäänsä, uni kaikkoaa tämän
    salaa murehtiessa: ettei tytär nuorena
    ohittaisi parasta naimaikää, ettei hän
    avioliitossaan joutuisi hyljeksityksi,

10. ettei hän neitsyenä joutuisi häväistyksi ja
    tulisi raskaaksi isänsä talossa, ettei hän
    miehensä talossa lankeaisi uskottomuuteen ja
    ettei hän avioliitossaan jäisi
    lapsettomaksi.

11. Jos tyttäresi on omapäinen, vahdi häntä
    tarkoin, etteivät vihamiehesi saisi naurun
    aihetta, ettei kaupunki sinua parjaisi ja
    kansa ilkkuisi ja ettet hänen vuokseen saisi
    hävetä kansankokouksessa.

12. Älä katsele ketään hänen kauneutensa vuoksi
    äläkä vietä aikaasi naisten seurassa,

13. sillä vaatteesta tarttuu koi ja naisesta
    naisen pahuus.

14. Miehen pahuus on parempaa kuin naisen
    hyvyys, häpeämätön nainen tuo mukanaan
    pelkkää häpeää.

### Luonto Julistaa Jumalan Kunniaa

15. Minä tahdon muistella Herran tekoja ja
    kertoa siitä, mitä olen nähnyt.

    Herra teki luomistyönsä sanallaan,

    sääti ja toteutti kaiken tahtonsa mukaan.

16. Valollaan aurinko luo katseensa kaikkeen,
    Herran kirkkaus täyttää koko luomakunnan.

17. Pyhät enkelitkään eivät pysty kertomaan
    kaikkia ihmeellisiä tekoja, jotka Herra,
    Kaikkivaltias, on vahvistanut, jotta kaikki
    olisi omalla paikallaan hänen
    kirkkaudessaan.

18. Hän tutkii merten syvyydet ja ihmisten
    sydämet, hän näkee viekkaimpienkin aikeiden
    lävitse. Kaikki on Korkeimman tiedossa,
    hänen katseensa tavoittaa aikojen merkit.

19. Hän tuo julki menneet ja tulevat ja
    paljastaa salattujen asioiden kulun.

20. Yksikään ajatus ei jää häneltä huomaamatta,
    yksikään sana ei jää häneltä salaan.

21. Hän on pannut paikoilleen viisautensa
    voimannäytöt, hän on yksi ja ainoa
    ikiajoista ikuisuuteen. Mitään ei voi lisätä
    eikä mitään poistaa, ei hän tarvitse
    neuvonantajia.

22. Kuinka ihania ovatkaan kaikki hänen tekonsa
    – ja niistä on näkyvissä vain kipinän
    verran!

23. Ne kaikki elävät ja pysyvät ikuisesti; kukin
    toteuttaa tarkoitustaan ja tottelee häntä.

24. Kaikki on kaksittain, toinen toisensa
    vastapari, mitään turhaa hän ei ole tehnyt.

25. Toinen täydentää toista parhaalla tavallaan
    – kuka kyllästyisi katselemaan Herran
    ihanuutta!

1.  Ylväänä kohoaa kirkas taivaankansi – kuinka
    ihanan näyn taivas tarjoaakaan!

2.  Kun aurinko nousee, se julistaa tullessaan,
    kuinka ihmeellinen se on. Se on Korkeimman
    luoma!

3.  Keskipäivällä se kuivattaa maan – kuka
    kestäisi sellaista paahdetta?

4.  Ahjo hehkuu, kun sitä lietsotaan, kolmin
    verroin polttaa aurinko vuoria. Se syöksee
    ilmoille hehkuvan kuumia höyryjä ja sinkoaa
    säteitä, jotka sokaisevat silmät.

5.  Suuri on Herra, joka sen on tehnyt!
    Sanallaan hän on lähettänyt sen radalleen.

6.  Entä kuu? Sillä on tarkat aikansa; se on
    ajanlaskun opas ja ikuinen merkki.

7.  Sen mukaan määräytyvät juhla-ajat, se kasvaa
    täyteen mittaansa ja vajenee sitten.

8.  Kuukausi on saanut nimensä sen mukaan,
    ihmeellisellä tavalla kuu kasvaa ja muuttuu.
    Korkeuden joukkojen sotamerkkinä se loistaa
    taivaankannessa valoaan.

9.  Kirkkaat tähdet ovat taivaan kaunistus,
    sädehtivä koru Herran korkeuksissa.

10. Pyhä pitää sanallaan ne järjestyksessä;
    väsymättä ne hoitavat vartiotehtäväänsä.

11. Katso sateenkaarta ja ylistä sen luojaa:
    kuinka ihmeellinen se onkaan loistossaan!

12. Kirkkaana kaarena se kiertää taivaan holvia;
    Korkeimman kädet ovat sen jännittäneet.

13. Kun hän käskee, alkaa tuiskuta lunta ja
    tuomion salamat sinkoilevat.

14. Hänen käskystään taivaan varastot aukenevat
    ja pilvet lennähtävät ulos kuin linnut.

15. Mahtavalla voimallaan hän jähmettää
    pilvenlonkareet, ja ne murentuvat koviksi
    rakeiksi.

16. Maa vavahtelee, kun hänen äänensä jylisee,
    vuoret järkkyvät, kun hän astuu esiin. Hänen
    tahdostaan puhaltaa etelätuuli, nousee
    pohjoismyrsky, tulee tuulenpyörre. Kuin
    maahan laskeutuvia lintuja hän sirottaa
    lunta, sirkkaparven lailla se levittyy maan
    päälle.

<!--  -->

18. Sen valkea kauneus saa silmät ihmetyksiin,
    sydän hullaantuu, kun lumi leijuu alas.

19. Entä kuura? Sitäkin hän sirottaa kuin
    suolaa, ja se jäätyy teräviksi okaiksi.

20. Kun hyytävä pohjatuuli puhaltaa, vedenpinta
    kovettuu jääksi. Jää levittyy jokaisen
    lammikon päälle ja pukee veden kuin
    haarniskaan.

21. Helle korventaa vuoret ja polttaa autiomaan,
    kärventää niittyjen ruohon kuin tuli.

22. Pelastuksen tuo vettä tihkuva sumu, kaste
    virvoittaa maan helteen jälkeen.

23. Viisaalla suunnitelmallaan Herra kukisti
    syvyydet ja pani saaret paikoilleen niiden
    päälle.

24. Purjehtijat kertovat meren vaaroista, ja
    kuulemamme kummastuttaa meitä.

25. Siellä on kaikkea ihmeellistä, hänen
    ihmetöitään, kaikkia eläinlajeja
    merihirviöiden heimoa myöten.

26. Hän auttaa sanansaattajaansa täyttämään
    tehtävänsä, hänen sanansa voimasta kaikki on
    ja pysyy.

27. Mitä kerrommekin, emme pysty kertomaan
    kaikkea. Lopputulos on tämä: hän on kaikki.

28. Miten kykenisimme häntä ylistämään? Hän on
    suurempi kuin kaikki tekonsa.

29. Pelottava on Herra, ylivertaisen suuri,
    ihmeellinen on hänen voimansa!

30. Ylistäkää Herraa, kohottakaa laulu parhaanne
    mukaan – hän on vielä suurempi! Kohottakaa
    ylistyksenne, laulakaa yhä voimallisemmin,
    älkää väsykö, vaikka ette häntä tavoita.

31. Kuka on hänet nähnyt, kuka voi tehdä selkoa
    hänestä? Kuka kyllin ylistäisi hänen
    suuruuttaan?

32. Paljon on salattuja, näitä suurempiakin
    asioita, kovin vähän olemme nähneet hänen
    teoistaan.

33. Kaiken on Herra tehnyt, ja hurskaille hän on
    antanut viisautta.

### Esi-isien Ylistys

1.  Ylistäkäämme nyt kuuluisia miehiä, polvi
    polvelta kiittäkäämme esi-isiämme.

2.  Suuri on kunnia, jonka Herra on luonut,
    suuri on hänen mahtinsa ikiajoista asti.

3.  He olivat kuninkaita ja hallitsivat
    valtakuntiaan, he olivat maineikkaita
    mahtimiehiä, terävä-älyisiä neuvonantajia ja
    profeettoja, jotka julistivat sanomaansa.

4.  He olivat neuvokkaita kansanjohtajia, jotka
    tunsivat oman kansansa kirjoitukset –
    viisasta oli se oppi, jota he jakoivat.

5.  He sepittivät laulajille psalmeja ja toivat
    kynällään ajatuksensa julki.

6.  He olivat rikkaita ja mahtavia miehiä, ja he
    saivat elää rauhassa asuinsijoillaan.

7.  Kaikki he olivat aikanaan arvossa pidettyjä,
    elinpäivinään kansansa ylpeyden aihe.

8.  Toiset heistä jättivät jälkeensä nimen, joka
    mainitaan kiittäen.

9.  Toisista ei muistoa jäänyt – he katosivat
    kuin heitä ei olisi ollutkaan, kuin he eivät
    olisi koskaan syntyneetkään, eivät
    lapsetkaan heidän jälkeensä.

10. Mutta nämä, joista puhun, olivat hurskaita
    miehiä, eivätkä heidän hyvät tekonsa ole
    unohtuneet.

11. Ne säilyvät heidän jälkeläisissään, heidän
    hyvä perintönsä pysyy polvesta polveen.

12. Heidän pyhä liittonsa on myös jälkeläisten
    liitto, heidän ansiostaan siinä ovat
    jälkipolvetkin.

13. Ikiaikoihin säilyy heidän sukunsa, heidän
    kunniansa ei ikinä häviä.

14. He pääsivät rauhassa haudan lepoon, ja
    heidän nimensä elää polvesta polveen.

15. Kansat kertovat heidän viisaudestaan, heitä
    ylistetään, kun ollaan yhdessä koolla.

### Henok, Nooa, Abraham, Iisak Ja Jaakob

16. Herra mieltyi Henokiin ja otti hänet
    luokseen; hänestä tuli kääntymyksen esikuva
    tuleville polville.

17. Nooa havaittiin täydelliseksi ja
    oikeamieliseksi. Vihan aikana hän oli
    ihmiskunnan säilymisen tae. Hänen ansiostaan
    siitä jäi joitakin jäljelle maan päälle, kun
    vedenpaisumus tuli.

18. Jumala teki hänen kanssaan ikuisen liiton ja
    lupasi, ettei vedenpaisumus enää tuhoa
    kaikkea elävää.

19. Abraham on monien kansojen suuri kantaisä,
    eikä minkään havaittu tahraavan hänen
    kunniaansa.

20. Hän noudatti Korkeimman lakia, ja Herra teki
    liiton hänen kanssaan. Hän leikkasi lihaansa
    liiton merkin, ja koetuksessa hänet
    havaittiin uskolliseksi.

21. Siksi Herra valalla vahvisti hänelle, että
    siunaisi hänen sukuaan ja siten kaikkia
    kansoja, antaisi hänelle jälkeläisiä kuin
    maan tomua, korottaisi heidät kuin taivaan
    tähdiksi ja antaisi heidän omikseen maat
    merestä mereen, suurelta virralta maan
    ääriin asti.

22. Myös Iisakille Jumala antoi saman
    vakuutuksen hänen isänsä Abrahamin tähden.
    Kaikkien ihmisten saama siunaus ja isien
    liitto

23. pysyi Herran tahdosta myös Jaakobin osana.
    Herra tunnusti hänet omakseen siunauksillaan
    ja antoi hänelle perintömaan, jonka jakoi
    määräalueisiin, osoitti kahdelletoista
    heimolle.

### Mooses

Jumalan tahdosta Jaakobista polveutui hurskas
mies, jota kaikki ihmiset kunnioittivat.

1.  Mooses oli rakas niin Jumalalle kuin
    ihmisille – olkoon hänen muistonsa siunattu!

2.  Herra korotti hänet pyhiensä vertaiseksi ja
    teki hänestä suurmiehen, jota viholliset
    pelkäsivät.

3.  Herra teki ihmeen toisensa jälkeen, niin
    kuin Mooses oli ilmoittanut, ja nosti hänet
    kunniaan kuninkaiden edessä. Hän käski
    Mooseksen mennä oman kansansa pariin ja
    näytti hänelle häivähdyksen kirkkaudestaan.

4.  Hänen uskollisuutensa ja nöyryytensä tähden
    Herra pyhitti hänet, valitsi hänet kaikkien
    joukosta.

5.  Herra salli hänen kuulla äänensä, johdatti
    hänet tummaan pilveen ja antoi kasvotusten
    hänelle käskynsä, elämän ja ymmärryksen
    lain, jotta hän opettaisi sen säännökset
    Jaakobille, sen ohjeet ja määräykset
    Israelille.

### Aaron

6.  Herra korotti pyhäksi Aaronin, joka oli
    Leevin heimoa, Mooseksen veli ja hänen
    vertaisensa.

7.  Säädöksellään hän asetti Aaronin ikuiseen
    virkaan, antoi hänelle koko kansan
    pappeuden. Herra puki hänet upeisiin
    vaatteisiin, vyötti hänen ylleen loisteliaan
    puvun.

8.  Herra kietoi hänet yltäkylläiseen loistoon
    ja kaunisti hänet viran ja vallan
    tunnuksilla, puki hänelle housut, viitan ja
    efodi-kasukan

9.  ja kiinnitti yltympäri kultaisia
    granaattiomenoita, joka puolelle monia
    tiukuja, jotta ne helkähtelisivät hänen
    astellessaan, jotta hän tulisi kuulluksi
    kaikkeinpyhimmässä ja Herra muistaisi omaa
    kansaansa.

10. Hän sai taidokkaasti kudotun pyhän puvun,
    jossa oli kultaa ja sinipunaista ja
    purppuraista villaa, hän sai oikeutta
    jakavan rintakilven, urimin ja tummimin.

11. Rintakilpeen oli kankuri kutonut
    karmiininpunaista villaa, ja sen päällä oli
    korukiviä, joissa oli sinettikaiverrukset.
    Kultakehyksisiin kiviin oli koruseppä
    kaivertanut kirjoituksen; kiviä oli yhtä
    paljon kuin Israelin heimoja, ja kukin
    kaiverrus oli muistutuksena yhdestä
    heimosta.

12. Turbaaninsa päälle hän sai kultaruusukkeen,
    otsakorun, jossa oli pyhä sinettikaiverrus;
    se oli voiman ja kunnian ylväs merkki,
    silmien ilo taidokkuudessaan ja
    kauneudessaan.

13. Ennen häntä ei sellaista kauneutta ollut,
    eikä vieras ole koskaan sitä pukua kantanut,
    vain hänen poikansa ja jälkeläisensä
    polvesta polveen.

14. Aaronin ruokauhri poltetaan
    kokonaisuudessaan, ja tämä tapahtuu
    päivittäin kaksi kertaa.

15. Mooses vihki hänet virkaan ja voiteli hänet
    pyhällä öljyllä, ja tästä tuli hänelle ja
    hänen jälkeläisilleen ikuinen liitto, joka
    pysyy yhtä kauan kuin taivas. Hänen tuli
    pappina palvella Jumalaa ja siunata kansaa
    hänen nimessään.

16. Herra valitsi kaikkien joukosta juuri hänet
    uhraamaan pyhiä polttouhreja, suitsuttamaan
    suloisesti tuoksuvaa savua muistutukseksi
    Herralle ja kansan syntien sovitukseksi.

17. Käskyillään Herra antoi hänelle vallan
    tulkita säädöksiä ja määräyksiä ja opettaa
    säädökset Jaakobille, saattaa Israelin
    tietoon Herran laki.

18. Hän sai autiomaassa vastaansa toisen heimon
    miehiä, jotka olivat hänelle kateellisia:
    Datanin ja Abiramin miehet ja Korahin
    joukon, joita kaikkia ajoi katkera viha.

19. Herra näki sen ja suuttui. Hehkuvassa
    vihassaan hän tuhosi heidät, teki kansan
    nähden tunnusteon ja poltti heidät tulensa
    liekeissä.

20. Herra jakoi yhä enemmän Aaronille
    kunniaansa, antoi hänelle oman perintöosan:
    hän sai ensimmäisen sadon parhaat hedelmät,
    ja ennen muuta hän sai kyllälti leipää,

21. sillä pappien ravintona ovat Herralle
    tuotavat uhrit, Herra antoi ne hänelle ja
    hänen suvulleen.

22. Kansansa maasta hän ei saanut perintöosaa,
    toisten lailla ei hänellä ole omaa osaansa
    maasta. ”Minä olen sinun perintöosasi”,
    sanoo Herra.

### Pinehas

23. Pinehas, Eleasarin poika, nousi kolmantena
    kunniaan. Hän kiivaili Herran puolesta ja
    seisoi lujana, kun kansa kääntyi väärille
    teille. Jalon intonsa ajamana hän sovitti
    israelilaisten synnin.

24. Sen tähden Jumala otti hänetkin
    rauhanliittoonsa ja antoi temppelin ja
    kansan hänen vastuulleen. Hänellä ja hänen
    jälkeläisillään oli oleva ylipapin arvo
    ikuisesti.

25. Kun Jumala otti liittoonsa Daavidin, Iisain
    pojan Juudan heimosta, tuo asema oli
    periytyvä aina kuninkaan yhdelle pojalle,
    mutta Aaronin perintö siirtyi hänen kaikille
    jälkeläisilleen.

26. Antakoon Herra teille ymmärtävän sydämen,
    jotta osaisitte jakaa oikeutta hänen
    kansalleen. Silloin ei ole loppua sen
    menestyksellä, ei sen kunnialla polvesta
    polveen.

### Joosua

1.  Joosua, Nunin poika, oli urhea soturi ja
    Mooseksen seuraaja profeetanvirassa. Niin
    kuin nimi kertoo,\* hänestä tuli Herran
    valittujen suuri vapauttaja. Hän kosti
    vihollisille, jotka hyökkäsivät heitä
    vastaan, ja jakoi Israelin kansalle sen
    perintömaan.

2.  Kuinka mahtava hän olikaan kohottaessaan
    kätensä ja ojentaessaan miekkansa kohti
    kaupunkeja!

3.  Kuka ennen häntä oli yhtä väkevä, sillä hän
    kävi Herran sotaa!

4.  Eikö hänen käskystään aurinko seisahtunut,
    eikö yhdestä päivästä tullut kaksi?

5.  Hän huusi avuksi Korkeinta, Valtiasta, kun
    viholliset joka puolelta ahdistivat häntä,
    ja voimallinen Herra kuuli häntä ja sinkosi
    alas kiven kokoisia rakeita.

6.  Herra syöksi ne viholliskansan päälle ja
    tuhosi vuoren rinteessä vastustajat, jotta
    kansat tuntisivat hänen mahtinsa ja
    tietäisivät sotivansa Herraa vastaan. Mutta
    Joosua seurasi uskollisesti Valtiasta.

### Kaleb

7.  Jo Mooseksen aikana Joosua osoitti
    luotettavuutensa, kun hän yhdessä Kalebin,
    Jefunnen pojan, kanssa asettui kansaa
    vastaan estääkseen sitä tekemästä syntiä ja
    tehdäkseen lopun uhmakkaasta nurinasta.

8.  Sen tähden vain he kaksi pelastuivat koko
    kuudensadantuhannen soturin joukosta; heidän
    tuli viedä kansa sen perintömaahan, maahan,
    joka tulvii maitoa ja hunajaa.

9.  Herra antoi Kalebille voimaa, ja se voima
    pysyi hänessä vanhuuden päiviin, niin että
    hän kykeni valtaamaan maan kukkulat ja hänen
    jälkeläisensä saivat sieltä perintöosansa.

10. Koko Israelin tuli tästä ymmärtää, että on
    hyvä seurata uskollisesti Herraa.

### Tuomarit

11. Ylistettäviä ovat myös tuomarit, jokainen
    heistä, jokainen, joka ei sydämessään
    hairahtunut eikä luopunut Herrasta. Olkoon
    heidän muistonsa siunattu!

12. Versokoot heidän luunsa leposijaltaan,
    eläköön kunniakkaiden miesten nimi heidän
    lapsissaan!

### Samuel

13. Samuel oli Herralle rakas. Hän oli Herran
    profeetta, ja hän perusti kuninkuuden ja
    voiteli hallitsijoita kansalle.

14. Hän jakoi kansalle oikeutta Herran lain
    mukaan, ja Herra piti huolta Jaakobista.

15. Luotettavuudellaan hän osoitti olevansa aito
    profeetta, hän oli varma näkijä, kuten hänen
    sanansa osoittivat.

16. Kun viholliset ahdistivat joka puolelta, hän
    huusi avuksi Herraa, Valtiasta, ja uhrasi
    hänelle karitsan.

17. Silloin Herra jylisi taivaasta, mahtavana
    pauhuna kuului hänen äänensä.

18. Herra tuhosi Tyroksen päälliköt ja kaikki
    filistealaisten päämiehet.

19. Kun ikuinen lepo jo odotti, Samuel vakuutti
    Herran ja hänen voideltunsa edessä:
    ”Keneltäkään en ole ottanut rahaa, en edes
    kenkäparia”, eikä yksikään ihminen voinut
    syyttää häntä.

20. Vielä kuoltuaankin hän profetoi ja kertoi
    kuninkaalle, millainen tämän loppu olisi;
    hän kohotti maasta profeetan äänensä
    lopettaakseen kansan laittomuudet.

### Daavid

1.  Samuelin jälkeen nousi esiin Natan; hän
    toimi profeettana Daavidin aikana.

2.  Niin kuin rasva otetaan erilleen
    yhteysuhrista, niin oli Daavid otettu
    israelilaisista erilleen.

3.  Hän leikitteli leijonilla kuin kilipukeilla,
    karhuilla kuin pienillä karitsoilla.

4.  Juuri hän tappoi nuoruudessaan jättiläisen
    ja teki näin lopun kansansa häpeästä, hän
    kohotti kätensä, linkosi kiven ja kaatoi
    maahan korskean Goljatin.

5.  Hän huusi avukseen Herraa, Korkeinta, ja
    tämä antoi hänen oikeaan käteensä voiman,
    auttoi häntä kaatamaan mahtavan soturin ja
    nostamaan kansassaan intoa ja voimaa.

6.  Niinpä häntä ylistettiin kymmenientuhansien
    voittajaksi, kiitettiin, koska hänet oli
    Herra siunannut, ja hänelle ojennettiin
    kunnian kruunu.

7.  Hän kukisti ympärillä olevat viholliset ja
    tuhosi filistealaiset, vastustajansa. Hän
    murskasi heidän mahtinsa, joka on murskana
    vieläkin.

8.  Kaikista teoistaan Daavid antoi kiitoksen
    Herralle, Pyhälle, Korkeimmalle hän niistä
    antoi kunnian. Koko sydämestään hän ylisti
    Luojaansa ja osoitti hänelle rakkauttaan.

9.  Hän asetti laulajia alttarin eteen
    esittämään psalmeja suloisin sävelin;

    joka päivä he laulullaan ylistivät Herraa.

10. Hän teki juhlista kauniita ja arvokkaita ja
    sääti juhla-ajoille vaikuttavat menot.
    Herran pyhää nimeä tuli silloin ylistää niin
    että temppeli kajahteli jo aamuvarhaisesta.

11. Herra antoi anteeksi hänen syntinsä ja
    vakiinnutti hänen mahtinsa ikiajoiksi, antoi
    liitollaan hänen suvulleen kuninkuuden ja
    Israelin kunniakkaan valtaistuimen.

### Salomo

12. Daavidia seurasi hänen viisas poikansa,
    jolla isänsä ansiosta oli avarat asuinmaat.

13. Salomo hallitsi vakaina aikoina, ja Jumala
    soi hänelle joka suunnalla rauhan, niin että
    hän kykeni rakentamaan pyhäkön Herran
    nimelle, pystyttämään temppelin ikuisiksi
    ajoiksi.

14. Kuinka viisas sinä olitkaan nuoruudessasi!
    Virran lailla sinä tulvit ymmärrystä.

15. Sinun henkesi kattoi kaiken maan, koko maan
    sinä täytit mietteillä ja arvoituksilla.

16. Sinun maineesi kantautui kaukaisiinkin
    saariin, sinua rakastettiin, koska olit
    rauhan mies.

17. Lauluilla, sananlaskuilla ja vertauksilla ja
    niiden selityksillä sait koko maailman
    ihmetyksiin.

18. Herran, Jumalan nimessä – hänen, jota
    kutsutaan Israelin Jumalaksi – sinä kokosit
    kultaa kuin tinaa, lyijyn lailla keräsit
    röykkiöittäin hopeaa.

19. Mutta sinä annoit naisille lantiosi voiman,
    päästit heidät hallitsemaan ruumistasi.

20. Kun niin teit, sait kunniaasi tahran, sinä
    häpäisit jälkeläisesi ja hankit Herran vihan
    lastesi ylle. Raskas oli tuska, jonka
    järjettömyytesi tuotti.

21. Valta jakautui kahdelle kuninkaalle, ja
    Efraimista tuli vääryyden valtakunta.

22. Mutta Herra ei luovu laupeudestaan eikä jätä
    yhtäkään lupaustaan täyttämättä. Ei hän
    hävitä valittunsa jälkeläisiä, ei tuhoa sen
    sukua, joka häntä rakastaa. Hän jätti
    Jaakobille vähäisen jäännöksen, Daavidille
    verson, joka oli hänen juurtaan.

### Rehabeam Ja Jerobeam

23. Salomo meni lepoon isiensä luo ja jätti
    sukunsa jatkajaksi pojan, tyhmääkin
    tyhmemmän, ymmärrykseltään vajaan,
    Rehabeamin, jonka päätös jakoi kansan
    kahtia. Jerobeam, Nebatin poika, vei
    Israelin synnintekoon, ohjasi Efraimin
    synnin teille.

24. Israel teki syntiä aina vain enemmän, ja
    niin heidät vietiin pois maastaan.

25. He juoksivat kaikenlaisen pahuuden perässä,
    kunnes saivat rangaistuksen.

### Elia

1.  Mutta sitten nousi profeetta Elia. Hän oli
    kuin tulta, hänen sanansa paloivat kuin
    soihtu.

2.  Hän pani kansan kärsimään nälänhätää ja
    pyhällä kiivaudellaan harvensi heidän
    lukuaan.

3.  Herran sanalla hän sulki taivaan ja kutsui
    kolmesti tulen iskemään alas.

4.  Millaisen kunnian saavutitkaan
    ihmeteoillasi, Elia! Kuka voisi ylpeillä
    olevansa vertaisesi?

5.  Sinä toit kuolleen takaisin kuolleista,
    nostit hänet tuonelasta Korkeimman sanalla,

6.  sinä syöksit tuhoon kuninkaita, mahtimiehiä
    vuoteeltaan.

7.  Siinainvuorella kuulit, miten kansaa
    rangaistaisiin, Horebilla sait tietää, miten
    Herra kostaisi.

8.  Sinä voitelit kuninkaat, jotka
    toteuttaisivat koston, ja profeetat, joista
    oli tuleva seuraajiasi.

9.  Tulisessa pyörteessä sinut nostettiin pois,
    tulisten hevosten vetämissä vaunuissa.

10. Näin on sinusta kirjoitettu tulevan tuomion
    sanoissa: sinä lepytät Herran vihan jo ennen
    kuin se leimahtaa, käännät isien sydämet
    lasten puoleen ja saatat ennalleen Jaakobin
    heimot.

11. Onnellisia ne, jotka saavat nähdä sinut,
    onnellisia kaikki Herran rakkaudessa
    kuolleet! Mekin saamme osaksemme elämän.

### Elisa

12. Kun tuulenpyörre vei Elian näkyvistä, Elisa
    täyttyi hänen hengellään. Hän ei eläissään
    pelännyt ketään mahtimiestä, yksikään
    ihminen ei häntä lannistanut.

13. Mikään ei ollut hänelle mahdotonta, haudan
    levossakin hänen ruumiissaan oli profeetan
    voima.

14. Hän teki elinaikanaan ihmeitä ja vielä
    kuoltuaankin tekoja, joita hämmästeltiin.

15. Yhtä kaikki kansa ei kääntynyt eikä luopunut
    synninteostaan, ja niinpä se repäistiin pois
    maastaan ja hajotettiin kaikkialle
    maailmaan. Kansasta jäi kuitenkin rippeet,
    ja Daavidin suvussa säilyi hallitsija.

### Hiskia Ja Jesaja

16. Toiset kuninkaat olivat hurskaita ja
    oikeamielisiä, toiset tekivät syntiä
    kauhistuttavan paljon.

17. Hiskia vahvisti kaupunkiaan ja johti veden
    virtaamaan sen keskelle, rautaisin työkaluin
    hän puhkaisi kalliot ja rakensi vesialtaita.

18. Hänen aikanaan Sanherib lähti hyökkäykseen
    ja lähetti Rabsaken matkaan. Tämä kohotti
    kätensä Siionia vastaan ja puhui röyhkeän
    ylimielisesti.

19. Silloin kaikkien rohkeus petti, kädet
    vapisivat, ja he olivat tuskissaan kuin
    synnyttävä nainen.

20. He huusivat avuksi armahtavaa Herraa ja
    ojensivat kätensä hänen puoleensa, ja heti
    Pyhä kuuli taivaaseen heidän rukouksensa ja
    pelasti heidät, kuten Jesaja ennusti.

21. Hän iski assyrialaisten leiriin, hänen
    enkelinsä tuhosi heidät,

22. sillä Hiskian teot olivat oikeita Herran
    silmissä ja hän seurasi vakaasti isänsä
    Daavidin teitä. Niille hänet oli ohjannut
    Jesaja, suuri profeetta, jonka näkyihin
    saattoi luottaa.

23. Jesajan aikaan aurinko siirtyi taaksepäin,
    ja Herra lisäsi kuninkaan elinpäiviä.

24. Suuren hengen innoittamana profeetta näki
    tulevaisuuteen ja lohdutti Siionin surevia.

25. Hän ilmoitti, mitä kaukaisina aikoina
    tapahtuisi, kertoi salatut asiat ennen kuin
    ne kävivät toteen.

### Josia

1.  Josian muisto on kuin tuoksuva suitsuke,
    jonka voiteensekoittaja on taitavasti
    valmistanut. Hänen muistonsa on kaikille
    kuin hunajan maku suussa, kuin
    viinikesteillä laulu ja soitto.

2.  Hän toimi oikein, johti kansan kääntymykseen
    ja teki lopun lakia loukkaavista
    iljetyksistä.

3.  Hän antoi sydämensä kokonaan Herralle ja
    vahvisti jumalanpelkoa laittomuuden päivinä.

### Jerusalemin Tuho Ja Jälleenrakennus

4.  Kaikki muut paitsi Daavid, Hiskia ja Josia
    tekivät syntiä synnin perään, koska he
    hylkäsivät Korkeimman lain. Näin tuli loppu
    Juudan kuninkaista.

5.  He luovuttivat mahtinsa toisille, kunniansa
    vieraalle kansalle,

6.  joka sytytti tuleen pyhän temppelin ja
    valitun kaupungin ja autioitti sinne
    johtavat tiet.

7.  Tämän ennusti Jeremia, jota vainottiin,
    vaikka hänet jo äidinkohdussa oli pyhitetty
    profeetaksi, repimään ja särkemään,
    tuhoamaan ja hävittämään mutta myös
    rakentamaan ja istuttamaan.

8.  Hesekiel näki näyssä Herran kirkkauden,
    kerubien vaunujen yllä se ilmestyi hänelle.

9.  Hän uhkasi vihollisia rankkasateella mutta
    piti niiden puolta, jotka elivät oikein.

10. Ylistettäviä ovat myös kaksitoista
    profeettaa. Versokoot heidän luunsa
    leposijaltaan, koska he rohkaisivat Jaakobin
    kansaa ja lujalla toivollaan pelastivat sen.

11. Kuinka kyllin ylistäisimme Serubbabelia,
    joka oli kuin sinettisormus Herran oikeassa
    kädessä,

12. kuinka Jesuaa, Josadakin poikaa! He
    rakensivat aikanaan temppelin, pystyttivät
    Herralle pyhän rakennuksen, jotta se
    loistaisi kunniaansa ikuisesti.

13. Suuri on myös Nehemian muisto! Hän rakensi
    ennalleen raunioituneet muurimme, pani
    paikoilleen portit ja teljet ja saattoi
    asuinpaikkamme entiselleen.

### Muinaisten Aikojen Suuria Miehiä

14. Henokin vertaista ei ole maan päälle luotu;
    niinpä hänetkin otettiin taivaaseen.

15. Ei ole ollut myöskään Joosefin veroista
    miestä, veljiensä johtajaa ja kansansa tukea
    ja turvaa; myös hänen luistaan pidettiin
    hyvä huoli.

16. Seem ja Set ovat saaneet kaikkien
    kunnioituksen, mutta Aadam on kaikista
    luoduista maineikkain.

### Ylipappi Simon

1.  Ylipappi Simon, Oniaksen poika, pani omana
    aikanaan kuntoon pyhän rakennuksen,
    korjautti valtakaudellaan temppelin.

2.  Hän teetti perustukset kaksi kertaa
    korkeampaan muuriin, korkean tukiosan
    temppelin ympärysmuurille.

3.  Hänen aikanaan louhittiin vesiallas, säiliö,
    joka oli ympärysmitaltaan kuin meri.

4.  Hän piti kansastaan huolta, ettei se
    tuhoutuisi, ja vahvisti kaupunkiaan
    piirityksen varalta.

5.  Kuinka ylväs hän olikaan seistessään kansan
    keskellä, tultuaan ulos pyhän väliverhon
    talosta!

6.  Hän oli kuin aamutähti pilvien keskellä,
    kuin juhla-aikojen täysikuu,

7.  kuin aurinko, joka loistaa Korkeimman
    temppelin yllä, kuin hohtavissa pilvissä
    sädehtivä sateenkaari,

8.  kuin ruusunkukka kevätsadon aikaan, kuin
    lähteiden äärellä kasvavat liljat, kuin
    Libanonin kesäinen kukoistus,

9.  kuin suitsuke, joka palaa astiassaan, kuin
    kullasta taottu malja, joka on koristeltu
    kaikenlaisilla kalliilla kivillä,

10. kuin tuoreita marjoja kantava oliivipuu,
    kuin sypressi, joka kohoaa pilviin.

11. Niin ylväs hän oli, kun hän verhoutui
    kunnian asuun, puki ylleen valtansa vaatteet
    ja nousi pyhälle alttarille valaisten
    loistollaan temppelin esipihan.

12. Hän otti uhrilihat, jotka papit ojensivat,
    ja seisoi alttarin tulisijan äärellä
    ympärillään veljiensä piiri, kuin vesat
    Libanonin setrin juurella; palmunrunkojen
    lailla papit ympäröivät hänet.

13. Kaikki Aaronin jälkeläiset olivat siinä
    loistossaan, Herran uhrilahjat käsissään he
    seisoivat koko Israelin seurakunnan edessä.

14. Alttaripalveluksen päätökseksi hän toimitti
    Kaikkivaltiaan, Korkeimman uhrin,

15. ojensi kätensä kohti uhrimaljaa ja vuodatti
    juomauhriksi rypäleiden mehun, kaatoi sen
    alttarin jalustalle tuoksuvaksi uhriksi
    Korkeimmalle, kaikkeuden kuninkaalle.

16. Silloin Aaronin jälkeläiset puhkesivat
    riemuhuutoon, he puhalsivat metallitorviin
    ja soittivat mahtavin sävelin, jotta Korkein
    muistaisi kansaansa.

17. Innokkaasti, yhtenä miehenä kaikki
    heittäytyivät kasvoilleen maahan ja
    osoittivat kunnioitustaan Herran edessä,
    Kaikkivaltiaan, Korkeimman Jumalan edessä.

18. Laulajat ylistivät häntä sävelillään,
    mahtavasti kaikui heidän ihana laulunsa,

19. ja kansa anoi siunausta Korkeimmalta,
    Herralta, rukoili laupiaan Jumalan edessä,
    kunnes pyhät toimitukset oli viety loppuun
    ja jumalanpalvelus oli saatettu päätökseen.

20. Sitten Simon laskeutui alttarilta, kohotti
    kätensä koko Israelin seurakunnan ylle ja
    lausui Herran siunauksen, lausui ylväästi
    Herran nimen.

21. Toistamiseen kaikki heittäytyivät maahan
    ottamaan vastaan Korkeimman siunauksen.

22. Ylistäkää siis tekin kaikkeuden Jumalaa!
    Kaikkialla hän tekee suuria tekoja.
    Äidinkohdusta asti hän pitää meistä huolta
    ja osoittaa meille laupeuttaan.

23. Antakoon hän ilon sydämeemme ja suokoon
    Israelille rauhan, niin kuin menneinä
    päivinä, niin myös meidän päivinämme.

24. Suokoon hän alati meille suosiotaan ja
    vapauttakoon meidät jo meidän päivinämme.

### Kolme Kelvotonta Naapurikansaa

25. Kahta kansaa minä sydämestäni inhoan, kolmas
    ei edes ole oikea kansa:

26. Samarian vuorten väkeä ja filistealaisia ja
    sitä typerysten joukkoa, joka majailee
    Sikemissä!

### Päätössanat

27. Nämä olivat ne opetukset, tiedon ja
    viisauden sanat, jotka tähän kirjaan
    kirjoitti Jeesus, Sirakin poika, Eleasarin
    pojanpoika, jerusalemilainen; hän antoi
    viisauden virrata sydämestään.

28. Onnellinen se, joka näitä sanoja pohtii!
    Joka painaa ne sydämeensä, viisastuu.

29. Joka elää niiden mukaan, saa voimaa
    kaikkeen, sillä Herran pelko ohjaa hänen
    kulkuaan.

    Hurskaille hän antoi viisauden.

    Siunattu olkoon Herra ikuisesti! Aamen, näin
    olkoon!

### Kiitosrukous

1.  Sinua minä ylistän, Herrani, kuninkaani!
    Sinua tahdon kiittää, Jumalani, pelastajani,
    sinun nimeäsi minä ylistän!

2.  Sinä suojelit minua, olit tukenani ja
    pelastit ruumiini tuholta. Sinä pelastit
    minut panettelijoiden kavalalta kieleltä,
    valheita levittävien kuiskutuksilta.
    Vihamiesteni edessä olit tukenani

3.  ja pelastit minut, suuressa laupeudessasi
    sinä nimesi voimalla varjelit minut
    hampailta, jotka halusivat iskeä minuun,
    käsiltä, jotka tavoittelivat henkeäni.

    Sinä pelastit minut monista vaaroista,
    joihin jouduin,

4.  liekeistä, joiden keskelle olin tukehtua,
    tulesta, jota en itse ollut sytyttänyt,

5.  ja tuonelan sisimmistä syvänteistä, sinä
    varjelit pahoilta puheilta ja totuuden
    vääristelyltä,

6.  nuolilta, joita sinkoaa kavala kieli.

    Minä olin jo kuoleman partaalla, tuonelan
    syvyydet uhkasivat elämääni.

7.  Olin saarroksissa enkä nähnyt auttajaa,
    etsin toisia ihmisiä tuekseni, mutta
    turhaan.

8.  Silloin muistin, kuinka armahtava sinä olet,
    Herra, kuinka olet iäti osoittanut
    hyvyyttäsi: sinä pelastat ne, jotka pysyvät
    sinulle uskollisina, vapautat heidät
    vihollisten käsistä.

9.  Niin korotin rukoukseni maan alhoista ja
    anoin pelastusta kuolemasta.

10. Minä rukoilin Herraa, isääni ja herraani:
    ”Älä hylkää minua ahdistuksen päivänä, kun
    olen röyhkeiden ihmisten armoilla.

11. Alati minä ylistän sinun nimeäsi, alati
    tahdon laulullani kiittää sinua.” Minun
    rukoukseni kuultiin.

12. Sinä pelastit minut tuhoutumasta, autoit
    vapaaksi pahoina aikoina. Sen tähden minä
    kiitän ja ylistän sinua ja kuulutan Herran
    nimen kunniaa.

### Viisauden Ylistys

13. Kun olin nuori enkä vielä ollut lähtenyt
    retkilleni, minä rukoilin ja etsin viisautta
    innokkaasti.

14. Temppelin edessä rukoilin sitä itselleni, ja
    viimeiseen saakka minä tavoittelen sitä.

15. Se kukoistaa ja kehittää kypsät rypäleet, ja
    minun sydämeni saa ilonsa siitä. Minun
    jalkani ovat astuneet suoraa tietä,
    nuoruudestani saakka olen sitä seurannut.

16. Kun vain vähänkin terästin kuuloani, sain
    heti ottaa vastaan runsaasti uutta oppia.

17. Viisauden ansiosta minä menestyin – kiitos
    sille, joka minua opetti!

18. Päätin elää viisauden mukaisesti ja
    tavoittelin kiihkeästi hyvää, enkä ikinä
    joudu häpeään.

19. Minä ponnistelin kaikin voimin
    tavoittaakseni viisauden ja noudatin lakia
    tunnontarkasti. Minä ojensin käteni
    korkeuksia kohti tajutessani, kuinka vähän
    viisaudesta tiesin.

20. Koko sielustani pyrin kohtaamaan sen,
    puhtauden tietä minä sen löysin, ja alusta
    alkaen se toi sydämeeni ymmärrystä – koskaan
    en joudu hylätyksi.

21. Sisimpäni värehti levottomana – minun oli
    etsittävä sitä, ja sainkin sen omakseni,
    kalliin aarteen.

22. Herra on antanut palkakseni kielen, ja sillä
    minä häntä ylistän.

### Viisauden Opettajan Kutsu

23. Tulkaa minun luokseni, oppimattomat,
    majoittukaa taloon, jossa opetan!

24. Kuinka kauan olette ilman kaikkea tätä ja
    kärsitte polttavaa janoa?

25. Tästä olen puhunut, tämän vuoksi olen
    avannut suuni: Hankkikaa viisautta! Siihen
    ette tarvitse rahaa.

26. Taivuttakaa niskanne ikeen alle, ottakaa
    opetukset vastaan; viisaus on lähellänne,
    löydätte sen kyllä.

27. Katsokaa minua: olen uurastanut vain vähän
    aikaa mutta olen löytänyt rauhan ja levon.

28. Hankkikaa oppia, vaikka se veisi paljon
    hopeaa; oppi auttaa teitä hankkimaan paljon
    kultaa.

29. Iloitkaa Herran hyvyydestä, älkää hävetkö
    virittää ylistyslaulua hänelle!

30. Tehkää työnne ennen kuin aikanne päättyy,
    niin hän ajallaan antaa teille palkkanne.


